**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Φεβρουαρίου 2018, ημέρα Πέμπτη και ώρα 11.30΄, στην Αίθουσα  **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής κ. Θανάση Μιχελή, με θέμα ημερήσιας διάταξης: Συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Ίδρυση Πανεπιστημίου Δυτικής Αττικής και άλλες διατάξεις». (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Υπουργός Εσωτερικών, κ. Πάνος Σκουρλέτης, o Αναπληρωτής Υπουργός Παιδείας, Έρευνας και Θρησκευμάτων, o κ. Κωνσταντίνος Φωτάκης, ο Υφυπουργός Παιδείας, Έρευνας και Θρησκευμάτων, κ. Δημήτριος Μπαξεβανάκης, o Γενικός Γραμματέας Θρησκευμάτων του Υπουργείου Παιδείας, Έρευνας και Θρησκευμάτων, κ. Γεώργιος Αγγελόπουλος, η Γενική Γραμματέας Έρευνας και Τεχνολογίας, κυρία Ματρώνα (Πατρίτσια) Κυπριανίδου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Δημαράς Γεώργιος, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Ψυχογιός Γεώργιος, Μηταφίδης Τριαντάφυλλος, Μιχελής Αθανάσιος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Αντωνίου Μαρία, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κυριαζίδης Δημήτριος, Ράπτη Ελένη, Στύλιος Γεώργιος, Γρηγοράκος Λεωνίδας, Αρβανιτίδης Γεώργιος, Κωνσταντόπουλος Δημήτριος, Γρέγος Αντώνιος, Χατζησάββας Χρήστος, Γκιόκας Ιωάννης, Δελής Ιωάννης, Μωραΐτης Νικόλαος, Μεγαλομύστακας Αναστάσιος και Μαυρωτάς Γεώργιος.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Καλημέρα κυρίες και κύριοι συνάδελφοι, 22 Φεβρουαρίου σήμερα και είναι η 4η συνεδρίαση της Επιτροπής Μορφωτικών Υποθέσεων, με τη β΄ ανάγνωση του νομοσχεδίου για την Ίδρυση Πανεπιστημίου Δυτικής Αττικής. Είναι γνωστή η διαδικασία που θα ακολουθήσουμε και θα ήθελα να ρωτήσω τον κ. Υπουργό, αν θα ήθελε να λάβει το λόγο για μια καταρχήν τοποθέτηση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ναι, κύριε Πρόεδρε, ευχαριστώ. Καλημέρα. Καταρχήν, είμαστε όλες και όλοι κουρασμένοι από τη χθεσινή μαραθώνια συνεδρίαση, ορισμένοι είναι ακμαιότατοι, ορισμένοι όχι και ξεκινώ, προτείνοντας τα εξής. Νομίζω ότι μιλήσαμε παρά πολύ αναλυτικά για όλες τις παραμέτρους του νομοσχεδίου. Θα πρότεινα, λοιπόν, να ακούσουμε προσεκτικά, όπως ακούσαμε και τις άλλες φορές τους Εισηγητές των Κομμάτων και τους Βουλευτές και να δούμε σε ποια σημεία δεσμευόμαστε στις αλλαγές, που, ενδεχομένως, να προτείνονται και σε ποια σημεία υπάρχουν διαφορές, που δεν μπορούμε να αποδεχθούμε.

Άρα, να είναι κυριολεκτικά μια συνεδρίαση εργασίας και να δούμε ποια θέματα θα θιχθούν και τι μπορεί να γίνει ακριβώς, ως προς τις δεσμεύσεις μας για αλλαγές ή τις αντιρρήσεις μας. Αυτό προτείνω και νομίζω ότι έχουμε μιλήσει αναλυτικότατα για το νομοσχέδιο και θα ήθελα να μιλήσω στο τέλος, αφού ακούσω όλες και όλους τους ομιλητές. Ευχαριστώ.

ΝΙΚΟΛΑΟΣ ΦΙΛΗΣ: Κύριε Υπουργέ, γνωρίζουμε πότε θα συζητηθεί στην Ολομέλεια;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Χθες μου είπαν ότι στη σημερινή Διάσκεψη των Προέδρων, θα τεθεί ως πρόταση για την 2 μεσημβρινή, τη Δευτέρα.

ΝΙΚΟΛΑΟΣ ΦΙΛΗΣ: Σε μια συνεδρίαση;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Μια συνεδρίαση. Σας αναφέρω αυτό το οποίο μου είπαν χθες, έτσι και αλλιώς είναι μια συνεδρίαση. Εάν δεν είναι, υποθέτω ότι θα πάει την Τρίτη. Δεν το ξέρω, είναι απόφαση της Διάσκεψης των Προέδρων. Δεν μας ζητήθηκε να προτείνουμε κάτι.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Μπορούμε, όμως, να προτείνουμε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κοιτάξτε, θα σας πω, υπάρχει και το αναπτυξιακό συνέδριο την Δευτέρα και Τρίτη, υπάρχουν άλλες υποχρεώσεις Τετάρτη, το ξέρετε πως είναι το κοινοβουλευτικό. Δεν είμαι εγώ και γι' αυτό υπεύθυνος, η Διάσκεψη Προέδρων…

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Συγνώμη, κύριε Υπουργέ, τη Δευτέρα νομίζω ότι δεν υπάρχει σύμφωνα με τον Κανονισμό, νομοθετικό έργο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εγώ σας λέω τι μου είπαν εχθές. Εάν θέλετε, ο κ. Πρόεδρος να μεταφέρει τον προβληματισμό που αναπτύσσεται εδώ. Κύριε Πρόεδρε, ας ξεκινήσουμε και να δούμε στα επόμενα λεπτά τι είδους συναίνεση υπάρχει γι' αυτό. Νομίζω ότι στις 15.00΄, είναι η Διάσκεψη των Προέδρων και να μεταφερθεί στον Πρόεδρο της Βουλής.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Κύριε Υπουργέ, θα το μεταφέρουμε στη Διάσκεψη των Προέδρων.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Κύριε Πρόεδρε, μια πρόταση για την οικονομία. Οι συζητήσεις, επειδή «καρφωτά» έρχονται και σε άλλες συμμετοχές μας σε Επιτροπές, μήπως θα μπορούσαμε να είμαστε πιο συγκεκριμένοι και συγκεντρωμένοι; Γιατί θα αναγκαστούμε να φύγουμε.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Θα βάλουμε τον συγκεκριμένο χρόνο και εξαρτάται από όλους μας να τον τηρήσουμε και να μην κάνουμε παρέκκλιση στο διπλάσιο, να κάνουμε μικρές παρεκκλίσεις. Το λόγο έχει ο Αναπληρωτής Υπουργός, κ. Φωτάκης, είχε ζητήσει το λόγο για να τοποθετηθεί.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Συγγνώμη, κύριε Πρόεδρε, για τη Διάσκεψη των Προέδρων, θα κάνετε πρόταση να πάμε για τη Δευτέρα - Τρίτη στην Ολομέλεια; Δηλαδή, θα υπάρχει κάποια τέτοια πρόταση από την Επιτροπή Μορφωτικών Υποθέσεων;

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Η πρόταση η δική μου συναρτάται από τη δυνατότητα του Υπουργείου.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ο κ. Υπουργός λέει αναλόγως το τι θα πει η Διάσκεψη των Προέδρων. Η Διάσκεψη των Προέδρων θα περιμένει μια πρόταση…

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Αναλόγως το τι θα πει ο κ. Υπουργός.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ναι, γιατί εάν ξεκινήσουμε στις 10.00΄ το πρωί τη Δευτέρα, μπορείς να πεις ότι ίσως να μπορούμε να το τελειώσουμε το νομοσχέδιο σε μια ημέρα, εάν όμως ξεκινήσουμε στις 14.00΄ το μεσημέρι, δεν νομίζουμε ότι θα προλάβουμε.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Δεν θα το τελειώσουμε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Δεν χρειάζεται να το «τρέξουμε» στην Ολομέλεια, δεν είναι ένα ασήμαντο νομοσχέδιο.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Πρόεδρε, εάν μου επιτρέπετε, η δική μας εισήγηση είναι να υπάρξει χρόνος στην Ολομέλεια. Ανησυχούμε με τις 14.00΄ το μεσημέρι, βεβαίως, να ξεκινήσει τη Δευτέρα, εάν χρειάζεται για λόγους προθεσμίας, αλλά να υπάρξει επαρκής χρόνος. Εάν είναι από τις 14.00΄ έως τις 18.00΄, προφανώς ούτε οι Εισηγητές δεν θα προλάβουν να μιλήσουν.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Τα σημειώνω και θα τα προτείνουμε. Ο κ. Σεβαστάκης θα είναι στη Διάσκεψη των Προέδρων ή κάνω λάθος κ. Σεβαστάκη; Οπότε, σημειώστε το, σας παρακαλώ, για να δούμε το πού θα καταλήξουμε. Εάν θέλετε και το λόγο, παρακαλώ τον έχετε.

ΔΗΜΗΤΡΙΟΣ ΣΕΒΑΣΤΑΚΗΣ: Θα πάρω το σημείωμα από τον κ. Υπουργό και θα πάω στη Διάσκεψη Προέδρων.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Κύριε Δελή, θέλετε το λόγο; Παρακαλώ, τον έχετε.

ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.): Δεν ξέρω, εάν θέλει να τοποθετηθεί ο κ. Φωτάκης, για το περιεχόμενο του νομοσχεδίου, επειδή, όμως, πιέζομαι από το χρόνο και επειδή για λόγους ανωτέρας βίας, δεν θα μπορέσω να παραβρεθώ στη σημερινή μας συνεδρίαση, διότι είμαι και Ειδικός Αγορητής στην Ολομέλεια, στο νομοσχέδιο για το Λιμάνι της Θεσσαλονίκης, θα ήθελα να δηλώσω την επιφύλαξη του Κ.Κ.Ε. για τα άρθρα. Θα μιλήσουμε και πιο αναλυτικά στην Ολομέλεια και έχουμε ήδη τοποθετηθεί για το περιεχόμενο του νομοσχεδίου. Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Ευχαριστούμε, καταγράφηκε. Το λόγο έχει ο κ. Φωτάκης, Αναπληρωτής Υπουργός Παιδείας, Έρευνας και Θρησκευμάτων.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Και εγώ για λόγους οικονομίας του χρόνου, απλώς θα ήθελα να κάνω μια πολύ σύντομη τοποθέτηση, επειδή πολλά λέχθηκαν για το Πανεπιστήμιο Δυτικής Αττικής, για το πώς βλέπω εγώ το ζήτημα αυτό, με μια εμπειρία μακρόχρονη που υπάρχει και από τον ελληνικό ακαδημαϊκό χώρο, αλλά και από το εξωτερικό. Για τις συνενώσεις ακαδημαϊκών ή ερευνητικών φορέων, υπάρχει ένα καίριο ζήτημα, ένα βασικό κριτήριο που πρέπει να απαντηθεί. Το κριτήριο αυτό είναι, ποια είναι η προστιθέμενη επιστημονική, κοινωνική και οικονομική αξία. Η απάντηση σε αυτό, δηλαδή, το κριτήριο της προστιθέμενης αξίας, καθορίζει τις πιθανότητες επιτυχίας κάθε τέτοιου εγχειρήματος.

Για παράδειγμα, οι συνενώσεις που έγιναν, με βάση το πρόγραμμα «ΑΘΗΝΑ», στο παρελθόν και που μοναδικό στόχο είχαν, απλά και μόνο, να εκπληρωθούν κάποια quota, να σας πω λ.χ., από τα 50 ερευνητικά ινστιτούτα να καταλήξουμε στα 30, οδήγησαν στις γνωστές στρεβλώσεις και αποτυχίες, αφού μονάχα ή καθόλου, ελήφθη υπόψη το κριτήριο της προστιθέμενης αξίας. Τώρα, όσον αφορά τα Πανεπιστήμια και τα Τ.Ε.Ι. και τα δύο, όπως πολύ καλά γνωρίζουμε, παράγουν, αναπαράγουν και διαχέουν τη γνώση. Τη γνώση που, ως αυταξία, μορφώνει, καλλιεργεί ή αποτελεί τη βάση για οικονομική ανάπτυξη.

Διαφέρουν όμως, ως προς τα χαρακτηριστικά της γνώσης αυτής, ως προς την σχετική έμφαση που δίνεται σε δυο βασικά στοιχεία, την εμπειρική ή την επιστημονική προσέγγιση αυτής της γνώσης. Ανάλογα με την εξέλιξη του κάθε οργανισμού, μπορεί να επέλθουν ποιοτικές μεταβολές σε αυτό το μίγμα, που καθορίζονται και από την ύπαρξη κρίσιμης μάζας, την ακαδημαϊκότητα, το κοινωνικό και οικονομικό περιβάλλον και τις αναπτυξιακές προοπτικές που διαγράφονται και αν τις λάβουμε υπόψη, μπορεί να φωτιστεί το κριτήριο της προστιθέμενης αξίας.

Ένα απλοϊκό ερώτημα που ετέθη στις προηγούμενες συνεδριάσεις από την αξιωματική αντιπολίτευση, ήταν το εξής: «αφού έχουμε δυο καλά Τ.Ε.Ι. γιατί δεν τα κρατάμε ως έχουν, αλλά θέλουμε να τα ενώσουμε σε ένα πανεπιστήμιο;» Αν και αυτό το ερώτημα είναι εύλογο για άτομα που βρίσκονται μακριά από τον ακαδημαϊκό και ερευνητικό χώρο, σαφώς δεν στέκει. Η εξίσωση δεν είναι απλά γραμμική, αλλά πολυπαραμετρική και με πολλές μεταβλητές. Η συγχώνευση τμημάτων που πληρούν υψηλά ακαδημαϊκά στάνταρντς σε ένα πανεπιστημιακό θύλακα, που θα βρίσκεται σε μια περιοχή με σοβαρά κοινωνικοοικονομικά προβλήματα, όπως είναι η δυτική Αττική, μπορεί να οδηγήσει σε σημαντικά πολλαπλασιαστικά οφέλη και να αποτελέσει πόλο για την αναβάθμισή της. Σε αυτή την προστιθέμενη αξία, η οποία είναι κοινωνική, οικονομική, επιστημονική, προσβλέπουμε και γι’ αυτό το λόγο προτείνουμε – και εγώ συντάσσομαι με αυτή την πρόταση – την δημιουργία του Πανεπιστημίου Δυτικής Αττικής.

Εδώ σταματώ, είχα και άλλα ζητήματα να πω για τις διατάξεις που αφορούν στην έρευνα, θα το κάνω όμως στην Ολομέλεια, για λόγους οικονομίας χρόνου.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Σκουρολιάκος.

ΠΑΝΑΓΙΩΤΗΣ ΣΚΟΥΡΟΛΙΑΚΟΣ (Εισηγητής του ΣΥΡΙΖΑ): Κύριοι Υπουργοί, κυρίες και κύριοι Βουλευτές, θεωρώ πως κατά τη συζήτηση του νομοσχεδίου για την ίδρυση του Πανεπιστημίου Δυτικής Αττικής και άλλες διατάξεις, υπήρχε ένας εποικοδομητικός διάλογος σ' αυτή την αίθουσα από πολλά μέρη. Αποσαφηνίστηκαν σημεία, διατυπώθηκαν αντιρρήσεις, υπήρξαν συμφωνίες μεταξύ των Βουλευτών, αλλά και κατά τη διαδικασία της ακρόασης των φορέων, όπου υπήρχε συμφωνία στο μεγαλύτερο μέρος του νομοσχεδίου.

Κατά την β΄ ανάγνωση, θα ήθελα απλώς να θίξω κάποια σημεία όπου πιστεύω ότι αξίζει τον κόπο να αναδειχθούν. Καταρχήν, εμβληματικής σημασίας είναι η ίδια η ίδρυση του Πανεπιστημίου. Ταυτόχρονα, σηματοδοτείται η έναρξη σοβαρής πολιτικής αντιμετώπισης απέναντι στα Τ.Ε.Ι., τα οποία τα τελευταία χρόνια είχαν κυριολεκτικά αφεθεί στην τύχη τους. Με την ιδιαίτερη ευαισθησία της κυβέρνησης απέναντι στην τεχνολογική, τεχνική, επαγγελματική εκπαίδευση, στο υπό ίδρυση πανεπιστήμιο, οργανώνονται τμήματα διετούς εκπαίδευσης, με επαγγελματικά πιστοποιητικά ευρωπαϊκών προσόντων για τους αποφοίτους των ΕΠΑΛ, των πραγματικά αναβαθμισμένων ΕΠΑΛ επί των ημερών της παρούσας κυβέρνησης.

Θεωρώ σημαντική και την καθιέρωση 14χρονης υποχρεωτικής εκπαίδευσης και 2χρονης υποχρεωτικής προσχολικής εκπαίδευσης. Οι όποιες ενστάσεις υπήρχαν και από την τοπική αυτοδιοίκηση, αλλά και από τους παιδικούς σταθμούς, νομίζω ότι έχουν πάρει απάντηση, μιας και αναδείχθηκε πως χρειάζονται πολύ περισσότερες εκπαιδευτικές δομές από αυτές που ήδη υπάρχουν. Χιλιάδες είναι τα παιδιά που δεν απορροφώνται από την υπάρχουσα κατάσταση, και πολλοί οι εκπαιδευτικοί που θα κληθούν να στελεχώσουν τα κενά.

Ένα άλλο μέτρο με κοινωνικό πρόσημο, είναι η δυνατότητα μεταγραφής που δίδεται για τα αδέλφια που φοιτούν σε διαφορετικές πόλεις. Ακόμη, σημαντικό είναι πως μελετάται λύση και για τις οικογένειες που η οικονομική τους κατάσταση είναι εξαιρετικά δυσχερής, αλλά στην πόλη που ζουν δεν υπάρχει πανεπιστημιακό τμήμα.

Μετά τις ρυθμίσεις για τους λογαριασμούς των ερευνητικών κέντρων, που συμπεριελήφθησαν στον προηγούμενο νόμο για την τριτοβάθμια εκπαίδευση, το Υπουργείο Παιδείας, Έρευνας και Θρησκευμάτων θα καταθέσει τροπολογία στο νομοσχέδιο για την ίδρυση του πανεπιστημίου δυτικής Αττικής, με την οποία απλουστεύεται και συντομεύεται η διαδικασία για τις δαπάνες, μέχρι 2.500 ευρώ στην έρευνα, πράγμα που σημαίνει πως ένα ερευνητικό πρόγραμμα μπορεί να αρχίσει να τρέχει αμέσως, χωρίς καθυστερήσεις, όπως σημείωσε στην προηγούμενη συνεδρίαση και ο κ. Υπουργός.

Ξεχωριστό ενδιαφέρον έχει το γεγονός, ότι στο νέο Πανεπιστήμιο Δυτικής Αττικής θα λειτουργούν μεταπτυχιακά προγράμματα που δεν θα έχουν δίδακτρα και θα μπορούν μετά την απόφαση της Συγκλήτου να δημοσιεύονται κατευθείαν στο ΦΕΚ, χωρίς να εγκριθούν προηγουμένως από το Υπουργείο Παιδείας.

Εξαιρετικά βαρύνουσας σημασίας θεωρώ τη δημιουργία σχολικών μονάδων σε όλα τα καταστήματα κράτησης, καθώς και τμήματα εκμάθησης της ελληνικής γλώσσας. Είναι μια γενναία πρωτοβουλία απέναντι σε ανθρώπους που, αφού εκτιμήσουν τις ποινές τους, θέλουν να ξαναγυρίσουν στην κοινωνία και όχι στη φυλακή. Τα ήδη λειτουργούντα σχολεία με το έργο τους, το έχουν αποδείξει αυτό περίτρανα. Ακόμη, η καθιέρωση επιτροπών ηθικής και έρευνας είναι ένα εργαλείο απολύτως απαραίτητο στην εποχή μας, μια εποχή όπου οι εξελίξεις στην επιστήμη τρέχουν με μεγάλες ταχύτητες, αλλά όχι πάντα με ευαισθησία σε ηθικό πρόσημο.

Οι αλλαγές στα εξεταζόμενα μαθήματα της γ΄ τάξης του γενικού επαγγελματικού λυκείου και ο ορισμός ότι στο τέλος θα εξετάζονται σε τέσσερα μαθήματα, σηματοδοτεί την αρχή του τέλους αυτού του λαβύρινθου των ατελείωτων εξετάσεων για τους μαθητές και τις μαθήτριες.

Κυρίες και κύριοι Βουλευτές, τα οφέλη από την ίδρυσή του Πανεπιστημίου Δυτικής Αττικής, από την αξιοποίηση και βελτιστοποίηση των υπαρχουσών δομών, αλλά και των ανθρώπινων πόρων σε συνδυασμό με την οικονομία κλίμακος που θα επιτευχθεί, είναι πολλά. Είμαι βέβαιος, πως το νέο αυτό πανεπιστήμιο θα είναι ανταγωνιστικό, όσον αφορά τον πανεπιστημιακό χάρτη της χώρας, αλλά και διεθνώς, θα είναι ένα πρώτης γραμμής ανώτατο εκπαιδευτικό ίδρυμα σε επιστημονικό, ερευνητικό και ακαδημαϊκό επίπεδο.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Το λόγο έχει η κυρία Κεραμέως.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Υπουργέ, στην τελευταία συνεδρίαση απαριθμήσατε τις 12, όπως είπατε, σημαντικές παρεμβάσεις του νομοσχεδίου. Εγώ θα εστιάσω στα 13 καίρια ερωτήματα, τα οποία σας έχουμε θέσει ως Ν.Δ. και τα οποία παραμένουν επί της ουσίας αναπάντητα, με την ελπίδα ότι, έστω και λίγο προ της ψήφισης του παρόντος, θα λάβουμε απαντήσεις. Είναι ερωτήματα και επισημάνσεις, τα οποία δεν έχουν να κάνουν καθόλου με τη διαδικασία, αλλά απολύτως με την ουσία του νομοθετήματος.

Πρώτο, τι θα γίνει με τους μαθητές των ΕΠΑΛ της Αττικής, οι οποίοι δεν θα έχουν το 20% πρόσβαση όπως έχουν μέχρι σήμερα στα δύο Τ.Ε.Ι., αλλά θα έχουν 5% πρόσβαση στο νέο πανεπιστήμιο και ποια είναι η πρόβλεψή σας για τους μαθητές των ΕΠΑΛ, οι οποίοι δεν θα μπορέσουν, σε ένα βαθμό, να συνεχίσουν στα ανώτατα ιδρύματα.

Δεύτερο, είμαστε στην τέταρτη συνεδρίαση ενός νομοσχεδίου, το οποίο λέτε ότι είναι ένα εμβληματικό εγχείρημα για την αναβάθμιση της τεχνολογικής εκπαίδευσης και μέχρι σήμερα, δεν έχετε ακόμη προβλέψει τίποτε για τα επαγγελματικά δικαιώματα, τον κατεξοχήν τρόπο ενίσχυσης της τεχνολογικής εκπαίδευσης. Το μόνο που μας έχετε πει στην πρώτη συνεδρίαση, είναι ότι θα το δρομολογήσετε.

Κύριε Υπουργέ, αυτό δεν είναι επαρκές. Και δεν είναι επαρκές για τους χιλιάδες φοιτητές που μας παρακολουθούν αυτή τη στιγμή, για αυτούς που θα είναι φοιτητές σε αυτό το Πανεπιστήμιο και οι οποίοι προσβλέπουν ακριβώς, στην αγορά εργασίας. Και θα χρησιμοποιήσω τα ακριβή λόγια σας. Είπατε, σε μια προηγούμενη συνεδρίαση. «Η Ελλάδα του σήμερα, πρέπει να παρέχει καλή μόρφωση στα παιδιά, για να βρίσκουν δουλειές». Πώς θα βρουν κύριε Υπουργέ δουλειές, όταν δεν έχετε κάνει ούτε μια πρόβλεψη για τα επαγγελματικά δικαιώματα των φοιτητών αυτών.

Τρίτο, για τη διαδικασία. Δυστυχώς, κύριε Υπουργέ, μέχρι σήμερα πάλι, δεν έχετε θέσει ποια είναι τα ξεκάθαρα ακαδημαϊκά κριτήρια που τηρήθηκαν και αυτό, αποδεικνύεται από τις πάρα πολλές επιστολές που μας έρχονται από τα διάφορα τμήματα, τμήματα τα οποία, χωρίς κριτήρια δεν αυτονομηθήκαν. Και εδώ, δεν έχουμε λάβει ακόμα απαντήσεις.

Τέταρτο ερώτημα. Σχετικά με τη γνώμη της ΑΔΙΠ και του ΕΣΕΚΑΑΔ. Είπατε στην τελευταία συνεδρίαση, ότι εάν ήθελε η ΑΔΙΠ, στο δημόσιο διάλογο μπορούσε να καταθέσει την άποψή της. Μα, κύριε Υπουργέ, εσείς ο ίδιος θεσμοθετήσατε η ΑΔΙΠ να δίνει τη γνώμη της σε κάθε τέτοια προσπάθεια δημιουργίας νέου Πανεπιστημίου, καθώς επίσης και του ΕΣΕΚΑΑΔ. Εσείς ο ίδιος το θεσμοθετήσατε αυτό και τώρα λέτε, στο δημόσιο διάλογο μπορούσε να εκφράσει τη γνώμη της. Δεν πείθει και είναι πραγματικά δυστυχές, ότι σε ένα τέτοιο σημαντικό εγχείρημα, ο κατεξοχήν φορέας που θα έπρεπε να έχει λόγο, όπως η ΑΔΙΠ, δεν έχει κληθεί για να σας δώσει τη γνώμη της.

Πέμπτο, κύριε Υπουργέ, θα επανέλθω στο θέμα της εξοικονόμησης. Δεν έχω καταλάβει ποια είναι η θέση σας, σχετικά με την εξοικονόμηση. Και για διευκόλυνσή σας, θα συνοψίσω τα εξής: Γενικό Λογιστήριο του Κράτους. Μας λέει εξοικονόμηση, 27.500 €. Αιτιολογική Έκθεση του Υπουργείου, δική σας, μας λέει εξοικονόμηση 3.200.000 €. Εσείς κύριε Υπουργέ, προσωπικά, στην ομιλία σας επί της αρχής, λέτε, «όχι μόνο δεν εξοικονομούμε χρήματα, αλλά δίνουμε και πρόσθετα». ‘Άρα, αντίθετα με αυτό που εσείς ο ίδιος είπατε στην αιτιολογική σας έκθεση. Και στην ομιλία σας επί των άρθρων είπατε το εξής και αναφέρω τα ακριβή σας λόγια: «Στους πόρους υπάρχει ένα θέμα υλικό και υπάρχει και ένα θέμα ανθρώπινο» και συνεχίζετε λέγοντας, «αυτό που κάνουμε, είναι η πολλαπλασιαστική δυνατότητα που δίνουμε σε αυτό τον κόσμο».

Κύριε Υπουργέ, αδυνατώ να παρακολουθήσω τι εννοείτε. Παρακαλούμε για μια ξεκάθαρη απάντηση. Ποιος έχει δίκιο; Το Γενικό Λογιστήριο του Κράτους, ο κ. Υπουργός στα γραπτά του, ο κ. Υπουργός στην ομιλία επί της αρχής ή ο κ. Υπουργός στην ομιλία επί των άρθρων;

Έκτο, σχετικά, πρώτα απ' όλα, με το προσωπικό. Κύριε Υπουργέ, σας κάναμε μια πρόταση. Ο έλεγχος των δικαιολογητικών για τους υπό κρίση καθηγητές, να μην γίνεται από επιτροπή που συστήνετε εσείς, παρά να γίνεται από το ίδιο το Ίδρυμα. Παρακαλούμε για την απάντησή σας επ’ αυτού.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν σας κατάλαβα.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Οι καθηγητές, οι οποίοι θα είναι υπό κρίση πρώτης βαθμίδας, να μην ελέγχονται τα δικαιολογητικά τους από μια επιτροπή που θα συστήσετε εσείς, παρά να ελέγχονται από το ίδιο το Ίδρυμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τι σημαίνει αυτό πρακτικά;

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Να αποδεσμευτεί από τη Γραμματεία του Ιδρύματος, για παράδειγμα. Να συσταθεί μια επιτροπή εντός του Ιδρύματος και να είναι εντός του Ιδρύματος η διαδικασία και όχι από επιτροπή που θα εποπτεύεται από το Υπουργείο Παιδείας.

Με τους φοιτητές, κύριε Υπουργέ, εδώ υπάρχει ένα θέμα, το οποίο είναι κυρίως νομικό, πλην όμως είναι ένα θέμα. Πώς θα απονεμηθεί τίτλος σπουδών; Είπατε, ότι οι φοιτητές οι οποίοι φοιτούν σήμερα στα δύο ΤΕΙ, έχουν τη δυνατότητα, εάν θέλουν, να πάρουν πτυχίο των δύο ΤΕΙ. Πλην, όμως, τη Δευτέρα, εάν ψηφιστεί το νομοσχέδιο, αυτά τα δύο νομικά πρόσωπα καταργούνται. Δεν υπάρχουν πια αυτά τα δύο ΤΕΙ. Άρα, πώς θα απονεμηθεί αυτός ο τίτλος ΤΕΙ από Ιδρύματα, από Νομικά Πρόσωπα, που πλέον δεν έχουν ύπαρξη; Νομικά, πώς θα δοθεί ένας τίτλος από ένα πρόσωπο, το οποίο πλέον, δεν υπάρχει;

Έβδομο. Προγράμματα σπουδών. Κύριε Υπουργέ, εσείς ο ίδιος δώσατε πολύ μεγάλη έμφαση στην αναμόρφωση τους. Είπατε μάλιστα επί λέξει, «το να γίνει ένα πανεπιστήμιο, σημαίνει νέα προγράμματα σπουδών». Η ΑΔΙΠ μας είπε εδώ, ότι πιστοποίηση δεν προλαβαίνει να γίνει για το Σεπτέμβριο. Τι θα κάνετε γι' αυτό; Σας ενδιαφέρει τα προγράμματα να είναι πιστοποιημένα ή είναι κάτι το οποίο δεν θεωρείτε σημαντικό;

Μελέτες σκοπιμότητας και βιωσιμότητας. Δεν επανέρχομαι στο γεγονός, ότι τις έχετε από Δεκέμβριο και Ιανουάριο και ότι σε εμάς, τους Βουλευτές, έφτασαν μόλις, πριν από δύο εικοσιτετράωρα και δη, μετά την ακρόαση φορέων. Για εσάς, ζήτημα διαδικασίας, για εμάς ζήτημα ουσίας. Είναι δυνατόν να συζητάμε για την ίδρυση του τρίτου μεγαλύτερου Πανεπιστημίου της χώρας και να μη γίνεται διάλογος, βάσει στοιχείων βιωσιμότητας και σκοπιμότητας; Αλλά ομολογώ, κύριε Υπουργέ, μετά από αυτό το διήμερο, σας καταλαβαίνω, όταν λέτε ότι δεν υπήρχε λόγος να δοθούν πιο νωρίς. Και σας καταλαβαίνω, γιατί τις διάβασα και το περιεχόμενο, πράγματι, δεν θα έλεγα ότι είναι ιδιαιτέρως διαφωτιστικό. Για παράδειγμα, η Έκθεση του Υπουργείου Παιδείας, όσοι κύριοι συνάδελφοι είχατε την ευκαιρία να διαβάσετε, θα δείτε ότι πρόκειται, επί της ουσίας, λίγο-πολύ, για συνένωση της Αιτιολογικής Έκθεσης και της Έκθεσης συνεπειών ρύθμισης. Των δύο, δηλαδή, Εκθέσεων που προβλέπονται συνταγματικά να κατατίθενται μαζί με κάθε νομοσχέδιο.

Όσον αφορά την Έκθεση Οικονομικών και Κοινωνικών Επιπτώσεων, που συντάχθηκε από το ΕΚΠΑ, εκεί, με μεγάλη προσοχή, διάβασα τα οφέλη από την ύπαρξη των δύο ΤΕΙ σήμερα, για την κοινωνία και την οικονομία και σε τοπικό επίπεδο. Και πραγματικά, συμφωνώ απολύτως, αλλά στην περιοχή υπάρχουν όχι ένα, αλλά δύο τέτοια ανώτατα ιδρύματα και μάλιστα υψηλού ακαδημαϊκού επίπεδο. Δεν μας πείθει, όμως, η Έκθεση, ως προς το τι θα κερδίσουμε τελικά από τη συνένωση. Μας πείθει, ως προς τα οφέλη, που έχουμε σήμερα από τα δύο ΤΕΙ, αλλά δεν μας λέει τι θα κερδίσουμε τελικά, από αυτή την συνένωση, καθώς, όπως λέει η Έκθεση και πολύ σωστά, τα δύο αυτά Ιδρύματα, τα δύο αυτά ΤΕΙ συμβάλλουν, ήδη, τα μέγιστα στην οικονομική και κοινωνική ανάπτυξη της περιοχής.

Και έρχομαι στις λοιπές διατάξεις, σημείο 9, σχετικά με τις διετείς δομές επαγγελματικής εκπαίδευσης. Δύο ερωτήσεις κ. υπουργέ, πρώτον, πώς αυτές οι νέες διετείς δομές θα είναι ανταγωνιστικές, δεδομένου ότι ο απόφοιτος ΕΠΑΛ μπορεί να λάβει δίπλωμα επιπέδου πέντε είτε από τα ΕΠΑΛ, μετά από εννέα μήνες μαθητείας με αμοιβή και ένσημο, είτε από τα ΙΕΚ μετά από ενάμιση χρόνο σπουδών και δεύτερον, κύριε Υπουργέ, πώς θα χρηματοδοτηθούν αυτές οι δομές; Έχετε κάνει κάποια συμφωνία; Υπάρχουν πιστώσεις; Έχετε κάνει συμφωνία με την Ευρωπαϊκή Επιτροπή για την αναμόρφωση του επιχειρησιακού προγράμματος; Παρακαλούμε να μας ενημερώσετε πώς θα χρηματοδοτηθούν αυτές οι διετείς δομές.

Σημείο δέκατο, άρθρο 13, μεταφορές τμημάτων. Κύριε Υπουργέ, αν δεν κάνω λάθος και διορθώστε με εάν κάνω λάθος, δεν μας έχετε πει κουβέντα για το άρθρο 13, για αυτές τις μεταφορές τμημάτων ΤΕΙ. Παρακαλώ να μας εξηγήσετε ποια είναι η σκοπιμότητα, ποια είναι η συλλογιστική του υπουργείου, πίσω από αυτές τις ad hoc, θα έλεγα, μεταφορές.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν κατάλαβα το ερώτημα.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Αναφέρετε πάρα πολύ συγκεκριμένα κάποιες μεταφορές. Να μας πείτε ποια είναι η συλλογιστική, γιατί γίνονται αυτές στα συγκεκριμένα Ιδρύματα. Λέτε, για παράδειγμα, «το τμήμα οπτικής και οπτομετρίας του ΤΕΙ Πάτρας εντάσσεται στη Σχολή Επαγγελμάτων Υγείας και Πρόνοιας του ΤΕΙ Δυτικής Ελλάδας». Να μας εξηγήσετε, εάν υπάρχει μια συλλογιστική. Έχετε κάνει 8 τέτοιες ρυθμίσεις. Ποια είναι η συλλογιστική πίσω από αυτές τις ρυθμίσεις;

Μετεγγραφές. Σημαντική ρύθμιση και είμαστε καταρχήν θετικοί. Ήθελα, όμως, να ρωτήσω, πώς θα αποφασίσετε τα εισοδηματικά κριτήρια για την εφαρμογή αυτής της ρύθμισης; Εάν δεν θεωρείτε ότι πρέπει να είναι ΚΥΑ και όχι απλή Υπουργική Απόφαση του Υπουργείου Παιδείας, καθώς τίθενται θέματα καθαρά οικονομικής φύσεως. Και επίσης, εάν παραμένει ή όχι, το όριο του νόμου Μπαλτά για 15% υπέρτατο ποσοστό μετεγγραφών, ανά τμήμα, με τις νέες αυτές ρυθμίσεις.

Σημείο 12, όσον αφορά στην έρευνα. Αυτή η δυνατότητα που δίνεται για μετάταξη εκπαιδευτικών από πρωτοβάθμια και δευτεροβάθμια σε ερευνητικά κέντρα, εάν αυτή εντάσσεται στο συνολικό σχεδιασμό κινητικότητας δημοσίων υπαλλήλων ή ποιες είναι οι επιπτώσεις αυτής της ρύθμισης και πώς την έχετε κοστολογήσει, σε επίπεδο κενών, που ενδεχομένως, θα δημιουργηθούν στα πρωτοβάθμια και δευτεροβάθμια σχολεία;

Σημείο 13, εφαρμογή της δίχρονης υποχρεωτικής εκπαίδευσης. Κύριε Υπουργέ, όπως έχω ήδη αναφέρει, θεωρούμε ότι υπάρχουν πάρα πολύ σοβαρά επιχειρήματα υπέρ της καθιέρωσης της υποχρεωτικής προσχολικής αγωγής από τα τέσσερα έτη. Υπάρχουν όμως και πολλά πρακτικά ζητήματα, για τα οποία θα θέλαμε και ζητάμε τις απαντήσεις του Υπουργείου. Τι πιστώσεις υπάρχουν για την εφαρμογή αυτής της ρύθμισης; Σε ποιες υποδομές θα λειτουργήσουν σε αυτούς τους Δήμους, που λέτε ακριβώς, ότι θα ξεκινήσει τη διαδικασία; Με ποιο ανθρώπινο δυναμικό; Τι θα γίνει, δεδομένου ότι οι παιδικοί σταθμοί έχουν εκτενέστερο ωράριο, ως επί το πλείστο, μέχρι τις 4, ενώ τα περισσότερα νηπιαγωγεία σταματούν πολύ πιο νωρίς; Άρα, τι θα γίνει με τους εργαζόμενους γονείς και τα παιδιά τους;

Τι θα γίνει με τους σταθμούς, οι οποίοι λειτουργούν πολλούς από τους μήνες του καλοκαιριού, ενώ τα νηπιαγωγεία σταματούν τον Ιούνιο; Είναι πάρα πολλά τα πρακτικά ζητήματα για τα οποία θα θέλαμε κάποιες διευκρινίσεις. Και δύο επιπλέον σημεία, τα οποία δεν έχουν αναφερθεί μέχρι τώρα, δεν έχω αναφέρει εγώ, μέχρι τώρα, στις προηγούμενες συνεδριάσεις.

Άρθρο 29, ομαδοποίηση κλάδων και ειδικοτήτων. Εδώ κύριε Υπουργέ, βλέπουμε κατ’ αρχήν, θετικά το εγχείρημα, αλλά υπάρχει μια ανησυχία ως προς την προχειρότητα της διάταξης. Ενδεικτικά, αναφέρω τον κλάδο δασοπονίας και διαχείρισης φυσικού περιβάλλοντος που εντάσσεται, με το παρόν, στον κλάδο φυσικού περιβάλλοντος, ενώ έως σήμερα, υπάγονταν στον κλάδο γεωπονίας και διατροφής. Επίσης, ένα άλλο παράδειγμα, η ενοποίηση ειδικότητας οικιακής οικονομίας με άλλες ειδικότητες, όπως οικονομία, λογιστική, τουριστικών επιχειρήσεων, εμπορία και διαφήμιση, διοίκηση επιχειρήσεων, ειδικότητες οι οποίες είναι γνωστικά και επιστημολογικά πλήρως ετερόκλητες μεταξύ τους.

Έρχομαι και στις δημιουργικές εργασίες στο Λύκειο. Οι δημιουργικές εργασίες, οι οποίες, κύριε Υπουργέ, τις θεωρούμε ένα θετικό μέτρο, αλλά μας ανησυχεί η αποσπασματικότητα των ρυθμίσεων, σχετικά με αυτές και τα προβλήματα στην εφαρμογή. Σας θυμίζω την εγκύκλιο που εκδώσατε μόλις το Νοέμβριο του 2017, λέγατε ότι στα σχολεία θα υπάρξει τροποποίηση του π.δ. 2016 για τις δημιουργικές εργασίες. Η τροποποίηση θα ψηφιστεί λογικά τη Δευτέρα και θα ακολουθήσει η νέα υπουργική απόφαση. Τον περασμένο Σεπτέμβριο, όμως, υλοποιήσατε επιμορφωτικά προγράμματα για τις δημιουργικές εργασίες, με το προηγούμενο πλαίσιο. Άρα, κύριε Υπουργέ, μετά τη νέα τροποποίηση, θα γίνουν νέα επιμορφωτικά προγράμματα για το νέο πλαίσιο των δημιουργικών εργασιών;

Κλείνω κύριε Πρόεδρε. Κύριε Υπουργέ, στη συζήτηση επί των άρθρων είπατε ότι πρέπει να σας αναγνωριστεί και αναφέρω τα ακριβή σας λόγια, ότι «για πρώτη φορά υπάρχει μια συγκεκριμένη πολιτική αναβάθμισης των ΤΕΙ». Κύριε Υπουργέ, εγώ δεν ξέρω ποια είναι αυτή. Αναρωτιέμαι εάν αυτή - και δεν έχω καταλάβει από τα λεγόμενά σας - αναρωτιέμαι εάν αυτή είναι συλλήβδην η κατάργηση όλων των ΤΕΙ και η αναβάθμισή τους και η μετονομασία τους σε πανεπιστήμια. Θα θέλαμε να ακούσουμε λοιπόν ποια είναι αυτή η συγκεκριμένη πολιτική αναβάθμισης των ΤΕΙ, για να μπορέσουμε να τοποθετηθούμε επ’ αυτού.

Και κλείνω με το εξής: Επειδή καταλαβαίνω ότι έχετε μεγάλη αγωνία, κύριε Υπουργέ, για το τι θα ψηφίσει η Αξιωματική Αντιπολίτευση στο νομοσχέδιο αυτό. Έχετε ρωτήσει τον Πρόεδρο της Νέας Δημοκρατίας, τον Αντιπρόεδρο της Νέας Δημοκρατίας, τα στελέχη της. Αναμένουμε, κύριε Υπουργέ, να ακούσουμε, επιτέλους, απαντήσεις στα συγκεκριμένα αυτά ερωτήματα, για να τοποθετηθούμε στην Ολομέλεια επί του νομοσχεδίου. Ευχαριστώ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Με συγχωρείτε, αλλά δεν ξέρω σε ποιους αναφέρεστε. Ο κύριος Πρόεδρος της Αξιωματικής Αντιπολίτευσης, ο ίδιος με πλησίασε στο Προεδρικό Μέγαρο, εγώ δεν ρώτησα κανένα και δεν υπάρχει περίπτωση να ρωτήσουμε κανένα, διότι δεν ζητιανεύουμε για ψήφους. Είναι πολιτικά τα ζητήματα και ο καθένας παίρνει την ευθύνη του. Τεράστιο ενδιαφέρον συναίνεσης, αλλά η συναίνεση μη θεωρηθεί ότι πιέζουμε για ψήφους.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής) :To λόγο έχει ο κ. Γρηγοράκος.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ) : Εγώ έχω να πω ότι το νομοσχέδιο αυτό, αν δουλευτεί ακόμη περισσότερο ή αν είχε δουλευτεί πολύ περισσότερο, που θα μπορούσε να έχει γίνει αυτό, αλλά έστω και όπως είναι σήμερα και το έχουμε επεξεργαστεί αυτές τις μέρες, πιστεύω ότι μπορεί να φέρει ένα καινούργιο εκπαιδευτικό χάρτη στη χώρα. Τι θέλω να πω με αυτό; Εάν υπάρχει καλή διάθεση εκ μέρους του Υπουργείου, αλλά και όλων εμάς να κάνουμε κάτι διαφορετικό και όχι κάτι το οποίο το είχαμε κάνει τα προηγούμενα χρόνια, ιδρύοντας διάφορα πανεπιστήμια σε διάφορες περιοχές και κάτω από διαφορετικές σκοπιμότητες.

Πιστεύω ότι εάν σε αυτό το πανεπιστήμιο δώσουμε την ευκαιρία σε νέους ανθρώπους, οι οποίοι έχουν πάρα πολλά προσόντα, μπορεί να αναδειχθεί σε μια άλλη πραγματικά εκπαιδευτική μεταρρυθμιστική παράμετρο του εκπαιδευτικού συστήματος της χώρας. Το πιστεύω αυτό. Πιστεύω ότι θα είναι το τρίτο πανεπιστήμιο, εάν με νέους ανθρώπους, οι οποίοι έχουν πάρα πολλά προσόντα και αν αφήσουμε τον κακό μας εαυτό της οικογενειοκρατίας, η οποία υπάρχει στα πανεπιστήμια και μέσα από μια διάφανη διαδικασία εκλογής ανθρώπων οι οποίοι είναι άξιοι, μπορούν να φέρουν κάτι το διαφορετικό στην Ελλάδα.

Αυτό επιζητούμε, γιατί υπάρχει τα τελευταία χρόνια μια καθίζηση στην Ελλάδα, την οποία την έχουμε διαπιστώσει όλοι σε όλα τα επίπεδα. Δεν είναι μόνο ότι η κρίση έχει πλήξει το εκπαιδευτικό σύστημα της χώρας, είναι και το ίδιο το σύστημα, το οποίο μάλλον έχει φτάσει στα όριά του, διότι εμείς οι ίδιοι δεν θέλαμε το σύστημα αυτό να προχωρήσει διαφορετικά και να έχει σχέση με την παραγωγή, με την οικονομία, με την κοινωνία, με την Τ.Α. και με όλους τους θεσμούς που δίνουν μια διαφορετική δυναμική σε κάθε χώρα.

Είμαι πολύ εγκρατής σε αυτά που λέω, διότι κάναμε τα πανεπιστήμια σε διάφορες περιοχές της χώρας, έπρεπε να γίνουν, αλλά δεν φροντίσαμε ποτέ αυτά τα πανεπιστήμια να τα συνδέσουμε με την τοπική κοινωνία, την τοπική παραγωγή, την τοπική γεωργία, με την τοπική ιδιαιτερότητα κάθε περιφέρειας. Αυτό ήταν το μεγάλο ζητούμενο όλων των πανεπιστημίων. Φτιάξαμε ίδια πανεπιστήμια σε όλες τις περιοχές της χώρας, όπως και τώρα, κύριε Υπουργέ, άκουσα, φτιάχνουμε και άλλη μια νομική π.χ. στην Πάτρα. Τι να την κάνουμε τη νομική; Ευχαρίστως δέχομαι ότι η νομική επιστήμη στην Ελλάδα είναι πολύ υψηλού επιπέδου, αλλά μας περισσεύουν τόσο πολύ οι νομικοί πια, που δεν έχουν τι να κάνουν.

Εγώ θα ήθελα μέσα από το νομοσχέδιο, το οποίο πραγματικά, εγώ το έχω διαβάσει πολύ καλά άρθρο προς άρθρο, θέλω να πω ότι έχει γίνει μια καλή προσπάθεια. Αυτή την καλή προσπάθεια θέλουμε να την προχωρήσουμε κι άλλο, προχωρήστε εσείς όσο μπορείτε και θα προσπαθήσουμε και εμείς να βοηθήσουμε όσο μπορούμε περισσότερο.

Εγώ θα μπω σε ορισμένα θέματα, τα έθεσε και η κυρία Κεραμέως, τα έχουν θέσει και άλλοι συνομιλητές, τα επαγγελματικά δικαιώματα. Ξέρετε, είναι πραγματικά λυπηρό και το λέω εγώ, γιατί ήμουν από αυτούς οι οποίοι φτιάξαμε το Πανεπιστήμιο Πελοποννήσου και φτιάξαμε και στην πατρίδα μου ένα τμήμα, το οποίο σαν τμήμα προχώρησε, κύριοι Υπουργοί, αλλά δεν είχε επαγγελματικά δικαιώματα και «τραβιόμαστε» πάρα πολλά χρόνια, βάλαμε μια σχολή και προσπαθούσαμε να βρούμε τι θα κάνει αυτή η σχολή. Κίνηση και ποιότητα ζωής. Και πέρασαν πολλά χρόνια, περίπου 10, βγάζαμε δηλαδή πτυχιούχους, οι οποίοι δεν είχαν κανένα αντίκρισμα.

Να μην πάμε τώρα σε αυτή τη διαδικασία, σε αυτό το πανεπιστήμιο που είναι καινούργιο, να κάνουμε τα λιγότερα λάθη που μπορούμε, να κάνουμε και τις λιγότερες παραλείψεις, όχι επειδή το θέλουμε, αλλά επειδή θα μας διαφύγει, επειδή είναι ένα καινούργιο και διαφορετικό πανεπιστήμιο. Εγώ πιστεύω ότι πρέπει να αναβαθμιστούν αυτά που κάνετε και θα αναβαθμιστεί η τεχνολογική εκπαίδευση στην Ελλάδα με αυτήν την προσπάθεια που είναι αξιέπαινη για μένα, αυτό που γίνεται σήμερα, εδώ. Άρα, λοιπόν, θα πρέπει να το δούμε.

Στο άρθρο 1, μιλάτε για αίτηση του Πανεπιστημίου της Δυτικής Αττικής. Στο άρθρο 2 που μιλάτε για τμήματα, θα ήθελα και την ΑΣΠAIΤΕ. Θα πρέπει να το δούμε, έχουμε μιλήσει και σας έχω στείλει και την πρότασή μου, εμείς θα καταθέσουμε μια τροπολογία, δεν μπορούμε να το αφήσουμε απέξω έωλο αυτό το τμήμα. Προσφέρει στην κοινωνία και θα προσφέρει πολύ περισσότερο, εάν ενταχθεί σε ένα τέτοιο πανεπιστήμιο που έχει όλη τη δυναμική που έχει δημιουργηθεί στο πανεπιστήμιο. Το έχουν αγκαλιάσει πολύ οι πολίτες, οι θεσμοί, η Τ.Α. της Δυτικής Αττικής και οι πολίτες είναι κατενθουσιασμένοι ότι θα έχουν ένα πανεπιστήμιο εκεί.

Άσχετα εάν κανείς δεν το βλέπει συντεχνιακά. Εγώ πιστεύω ότι θα πάρει μια δυναμική πολύ διαφορετική σε σχέση με τα άλλα πανεπιστήμια. Έχω καταθέσει και μια πρόταση για τη δημιουργία μιας σχολής, θα δούμε εάν την κάνετε δεκτή αυτή την τροπολογία ή όχι, είναι για τη δημιουργία ενός τμήματος κοινωνικής διοίκησης, οικονομικών και κοινωνικών επιστημών. Δείτε το, είναι μια πρόταση διαφορετική που πρέπει να μπει κι αυτή στο πανεπιστήμιο.

Τώρα στο προσωπικό, εντάξει, κάτι πρέπει να γίνει, να το κρίνουμε το προσωπικό, πρέπει να προχωρήσουμε, συμφωνώ, αλλά νομίζω ότι επειδή είστε και πανεπιστημιακός, όπως είναι και οι άλλοι συνάδελφοί σας και ο Αναπληρωτής, αλλά και ο Υφυπουργός, νομίζω ότι καλό είναι να ξεφύγουμε λίγο από τα κατεστημένα, δηλαδή, τα κριτήρια πώς γίνεται ένας καθηγητής σε ένα ΤΕΙ ή σε ένα Πανεπιστήμιο.

Ας βάλουμε διαφορετικά κριτήρια. Όχι επειδή κάποιος δεν μπορεί να πάρει διδακτορικό, γιατί ξέρουμε πώς δίνονται και πως δίνονταν τα διδακτορικά στην Ελλάδα, να μην έχει μία δυνατότητα. Εάν έχει πέντε ή έξι εργασίες σε αξιόπιστα περιοδικά με ένα συγκεκριμένο impact factor, να μπορεί αυτός ο άνθρωπος να διεκδικήσει μία θέση στο Πανεπιστήμιο και όχι να παρακαλεί στις ουρές για να κάνει ένα διδακτορικό και να μην το κάνει ποτέ αλλά να υπάρχουν και άλλα κριτήρια. Για παράδειγμα, αν έχει κάποιος μια καλή εργασία σε ένα μεγάλο περιοδικό. Αν έχει μία καλή εργασία - πιθανόν άλλοι που έχουν πενήντα εργασίες να μην είναι ίσης βαρύτητας - να μπούμε, δηλαδή, σε τέτοιες διαδικασίες, ούτως ώστε να δώσουμε την ευκαιρία σε ανθρώπους, οι οποίοι δεν μπορούν να έχουν πρόσβαση στα Πανεπιστήμια, να μπορούν να πάνε.

Για μένα, το «open gov» του Γιώργου Παπανδρέου, όσο και να το λοιδόρησαν και δεν ξέρω ποιος συμφωνεί ή διαφωνεί, για μένα ήταν ό,τι πιο καινοτόμο υπήρχε. Δηλαδή, έχεις τα προσόντα; Ορίστε, εδώ είναι το Κράτος που σε αγαπάει και σε εκτιμάει και θέλει τα παιδιά του να πηγαίνουν μπροστά, χωρίς να παρεμβαίνει κανείς στη μέση. Έχεις τα προσόντα σου, έχεις κάνει τις σπουδές σου, έχει όλα αυτά τα κριτήρια που θέλω, σε κάνω αυτό που ζητάς, χωρίς κανέναν στη μέση.

Τέτοιες διαδικασίες πρέπει να μπουν σε ένα τέτοιο Πανεπιστήμιο, αν θέλουμε να είναι διαφορετικό από τα αλλά, για να μπορέσουν εκεί να βρουν τη θέση τους και κάποιοι, οι οποίοι δεν θα μπορούσαν ποτέ να τη βρουν εάν δεν «φίλαγαν κατουρημένες ποδιές». Κάντε το κι εμείς είμαστε μαζί σας.

Θα πρέπει, όμως, ειδικά στο άρθρο 4, σε ό,τι αφορά στο προσωπικό, να μην δημιουργήσουμε - αν και πολύ το φοβάμαι αυτό, γιατί κάποια στιγμή δεν θα μπορείτε να το ελέγξετε - καθηγητές δεύτερης και τρίτης ταχύτητας. Θα πρέπει η αξιολόγηση να είναι μέσα σε ένα πλαίσιο, που να μην μπορούν να ξεφύγουν πολύ τα πράγματα. Να μην υπάρχει, δηλαδή, μία μεγάλη διαφορά μεταξύ των καθηγητών του Καποδιστριακού και αυτού του Πανεπιστημίου.

Θα πρέπει, λοιπόν, να μην παρεκκλίνουμε καθόλου, ούτε από την ποιότητα των δημοσιεύσεων, ούτε από το ερευνητικό έργο που πρέπει να έχει κάποιος, ούτε από αυτά τα στοιχεία που πρέπει να χαρακτηρίζουν ένα νέο επιστήμονα της παγκόσμιας επιστημονικής κοινότητας και όχι μιας μικρής κοινότητας μίας Περιφέρειας της Ελλάδος.

Άρα, λοιπόν, εγώ πιστεύω ότι πρέπει και αυτό να το δείτε και μπορείτε να το κάνετε. Είναι εύκολο, γιατί έχετε καλό προσωπικό που μπορεί να σας βοηθήσει.

Στην παρ. 5, ορίζονται τα Διπλώματα Μεταπτυχιακών Σπουδών και αναφέρεται, ότι «θα απονεμηθούν σε φοιτητές που έχουν εισαχθεί και παρακολουθούν Προγράμματα Μεταπτυχιακών Σπουδών σε Τμήματα των απορροφούμενων Τ.Ε.Ι.. Θα απονεμηθούν από όργανα των αντίστοιχων τμημάτων του Πανεπιστημίου Δυτικής Αττικής ως Μεταπτυχιακά Διπλώματα». Εδώ, υπάρχει μία δυσκολία και το καταλαβαίνετε απόλυτα. Θα πρέπει να βρούμε τη λύση. Δεν μπορούν αυτοί που έχουν ένα πτυχίο του Τ.Ε.Ι., ξαφνικά ένας που είναι από το ίδιο Τ.Ε.Ι. να βρεθεί να έχει πτυχίο Πανεπιστημίου και αυτός να παραμείνει στο Τ.Ε.Ι.. Θα πρέπει να βρούμε έναν τρόπο, ώστε αυτά να τα ισορροπήσουμε και να τα φέρουμε σε μία ισορροπία.

Σε ό,τι αφορά στη Σύσταση Δικαστικού Γραφείου, συμφωνούμε.

Σε ότι αφορά στα Κέντρα Επαγγελματικής Εκπαίδευσης, τη δεκαετία του ΄80 και του ΄90 αυτά προσέφεραν. Στην εποχή μιας επιστήμης, η οποία τρέχει με ταχύτητα φωτός, θα πρέπει, όσο το δυνατόν περισσότερο, να τα αναβαθμίσουμε, να τα φέρουμε πιο κοντά στην κοινωνία, ώστε να είναι παραγωγικά και καλά εργαλεία για την παραγωγή και την οικονομία. Θα πρέπει να τα στηρίξουμε όσο μπορούμε. Πρέπει, λοιπόν, να έχουμε και πόρους, αλλά να έχουμε και καλούς διδάσκοντες για να μπορέσουν αυτά τα Κέντρα να αναβαθμιστούν.

Ο Υπουργός Παιδείας, βέβαια, έχει πάρει το παιχνίδι όλο επάνω του, γιατί υπάρχουν προεδρικά διατάγματα και λεπτομέρειες που πρέπει να καθοριστούν με υπουργικές αποφάσεις.

Τα Ερευνητικά Πανεπιστημιακά Ινστιτούτα είναι γεγονός, όπως είπε και ο κ. Φωτάκης. Εγώ συμφωνώ ότι δόθηκαν πολύ περισσότερα χρήματα στην Έρευνα τα τελευταία χρόνια και αυτό είναι κάτι πολύ σημαντικό, γιατί υπήρχε πρόβλημα. Δεν υπήρχε Έρευνα στην Ελλάδα. Θα πρέπει, όμως, να δούμε και τα ΕΛΚΕ, αυτό το λογαριασμό.

Υπάρχουν πάρα πολλές ενστάσεις. Υπάρχουν πανεπιστημιακοί συνάδελφοί μας, οι οποίοι δεν δύνανται να πληρώσουν αυτά που τους στέλνει η εφορία. Ας μπούμε σε μία ρύθμιση. Μπορούμε να το κάνουμε αυτό. Γιατί ξέρετε, όταν παίρνει κάποιος ένα μεγάλο πακέτο χρημάτων, πιθανόν, μερικές φορές να μην τα ξοδεύει, όπως θα έπρεπε λογικά να τα ξοδέψει. Μετά έρχεται αυτό που έρχεται, που πρέπει να επιστρέψουν πίσω κάποια χρήματα και να πληρώσουν οι συνάδελφοί μας καθηγητές, αλλά δεν τα έχουν τα χρήματα. Θα πρέπει, λοιπόν, να δούμε αυτό το θέμα, δεν μας έχετε απαντήσει ξεκάθαρα, κύριε Υπουργέ, για τι θα κάνετε με αυτό το λογαριασμό. Θα πρέπει να υπάρχει μία ρύθμιση, για να μπορέσουν να ανταποκριθούν. Όπως γίνεται και διευκολύνονται οι πολίτες που έχουν προβλήματα με τις τράπεζες, θα πρέπει να υπάρξει και εδώ μία ρύθμιση, ούτως ώστε οι συνάδελφοί μας να μπορέσουν να εκπληρώσουν τις υποχρεώσεις τους. Δεν έχουν αντίρρηση, κανένας από τους συναδέλφους που με επισκέφτηκαν στο γραφείο μου δεν έχει αντίρρηση να πληρώσει.

Σε ό,τι αφορά στο θέμα με τις διατάξεις για τις μεταγραφές των φοιτητών, εννοείται ότι είμαστε σύμφωνοι. Αν μπορούσαμε, μάλιστα, να εντάξουμε και κάποιες ειδικές περιπτώσεις ανθρώπων, οι οποίοι δεν περιλαμβάνονται στη διάταξη, για παράδειγμα, έλαβα μία επιστολή, που θα σας την κοινοποιήσω, που έλεγε ότι «είμαι παιδί μονογονεϊκής οικογένειας, τα χρήματά μας είναι κάτω από 5.000 και δεν μπορούμε να ζήσουμε. Έχω περάσει σε κάποια σχολή και δεν μπορώ να έρθω στην Αθήνα, γιατί έχουμε μόνο 5.000 εισόδημα». Νομίζω ότι και σε αυτές τις περιπτώσεις, αν υπάρξει μία ειδική επιτροπή που θα εξετάσει τις ιδιαιτερότητες κάποιων ανθρώπων, δεν θα είναι κακό.

Έχετε κάνει που έχετε κάνει αυτή τη μεγάλη, πραγματικά, διευκόλυνση στα χρόνια της κρίσης, για τα παιδιά των οικογενειών που σπουδάζουν, δύο και τρία παιδιά σε διαφορετικές πόλεις. Ένα άλλο παράδειγμα, που δεν το έχετε συμπεριλάβει και θα έπρεπε να το κάνετε. Μου έχει έρθει π.χ. μία επιστολή από τη Θεσσαλονίκη. Το ένα παιδί σπουδάζει στη Λάρισα και το άλλο στον Βόλο και δεν υπάρχουν τα αντίστοιχα τμήματα ούτε στο ένα πανεπιστήμιο ούτε στο άλλο. Πρέπει, όμως, κάτι να γίνει σε αυτήν την περίπτωση. Δεν μπορεί να υπάρχουν τρία σπίτια. Θα είναι προς τη σωστή κατεύθυνση αν το λύσετε.

Είμαστε σύμφωνοι σε αυτό που κάνατε με την ίδρυση των Σχολείων στις φυλακές. Ήταν κάτι που θα έπρεπε να το έχουμε προχωρήσει και συμφωνούμε και στην αναβάθμιση και επέκταση λειτουργίας των σχολείων στις φυλακές. Είμαστε υπέρ αυτού.

Έχουμε μόνο μία ένσταση με το θέμα της Προσχολικής Αγωγής και το τι θα γίνει. Ανέκαθεν ήμασταν υπέρ. Πιστεύω ότι όλοι εδώ στη Βουλή, θεωρούν ότι την εκπαίδευση των παιδιών μας θα πρέπει να την έχει η Πολιτεία. Δηλαδή, από 4 και 5 χρόνων τα παιδιά θα πρέπει να τα έχουμε κάτω από ένα συγκεκριμένο πρόγραμμα σπουδών και η ίδια η Πολιτεία να μεριμνά γι’ αυτά.

Είπατε, προχθές, ότι θα εφαρμοστεί σε 220 Δήμους. Είναι γεγονός ότι και οι Δήμοι έχουν προσφέρει τα προηγούμενα χρόνια και δεν μπορούμε να αμφισβητήσουμε ότι δεν προσέφεραν και εκείνοι σημαντικό έργο στην εκπαίδευση. Υπάρχουν, όμως, αυτές οι ιδιαιτερότητες, που τόνισαν και οι προηγούμενοι συνομιλητές, ότι τα Δημόσια Σχολεία θα τελειώνουν στη 13.00 ή στις 14.00 το μεσημέρι και οι εργαζόμενοι γονείς γυρνάνε το απόγευμα στις 16.00 ή στις 17.00. Εκεί υπάρχει ένα κενό.

Το δεύτερο είναι, ότι, όπως μου είπαν οι περισσότεροι Δήμαρχοι, αυτά τα χρήματα για τα Νηπιαγωγεία και την Προσχολική Εκπαίδευση, κατά 70% τα παίρνουν από την Ε.Ε. και έχουν 30% συμμετοχή οι ίδιοι οι Δήμοι.

Είναι ένα μεγάλο ποσό, δεν ξέρω αν το έχετε, δεν το έχετε, γιατί, προχθές, είπατε ότι έχετε για 220 Δήμους, ενώ σε όλη την Ελλάδα είναι 350. Θα πρέπει να υπάρξει, λοιπόν, μια μεταβατική διάταξη, ούτως ώστε, όταν η ίδια η Πολιτεία είναι τόσο έτοιμη, να μπορεί να εφαρμόσει κάποια πράγματα γιατί πιστεύω στην Προσχολική Αγωγή. Θα πρέπει κάποια στιγμή, η ίδια η χώρα να αναλάβει όλη την ευθύνη για τα παιδιά μας και να πάμε πραγματικά πιο γρήγορα.

Όμως, μέχρι τότε, πρέπει να υπάρχουν και μεταβατικές διατάξεις. Για παράδειγμα, υπάρχουν κάποιοι Δήμοι στη Θεσσαλονίκη, που τους ήξερα όταν ήμουν στο Υπουργείο Εσωτερικών, που, πραγματικά, είχαν μεγάλες και αξιόλογες δομές. Είχαν και χρήματα από τα ευρωπαϊκά κοινωνικά ταμεία και έβαζαν και τη δική τους συμμετοχή και είχαν μία πάρα πολύ καλή εκπαίδευση και στο Νηπιαγωγείο και την Προσχολική Αγωγή.

Αν εσείς τώρα βρείτε τα χρήματα, μακάρι να το πετύχετε πιο γρήγορα. Αλλά το ό,τι πρέπει να γίνει αυτό, εμείς συμφωνούμε. Ευχαριστώ πολύ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Χατζησάββας.

ΧΡΗΣΤΟΣ ΧΑΤΖΗΣΑΒΒΑΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ, κύριε Πρόεδρε. Θα ήθελα να ακούσω τον Υπουργό και μετά να τοποθετηθώ. Από τη στιγμή που δεν γίνεται έτσι, θέλω να πω ότι δεν έχει αλλάξει κάτι. Θα μπορούσα να διαβάσω αυτολεξεί, αυτά που είπα και στην προηγούμενη συνεδρίαση. Οπότε, θα επιμείνω σε τρία βασικά θέματα, τα οποία δεν τα αναδεικνύουμε μόνο εμείς ως Χρυσή Αυγή.

Έχουμε δεχθεί πολλά e-mail ως μέλη επιτροπών με πάρα πολλές ανησυχίες και πάρα πολλούς προβληματισμούς. Τις τελευταίες ώρες, πριν από κάθε επιτροπή, υπάρχει ένας καταιγισμός από e-mail και τα περισσότερα αφορούν στις μετεγγραφές. Για να υπάρξει ένα νόημα στο θέμα της ρύθμισης των μεταγραφών, θα πρέπει να είσαστε ξεκάθαροι για το ποια είναι τα κριτήρια των μεταγραφών, κοινωνικά και οικονομικά. Πάνω απ' όλα, πότε θα γίνει χρονικά η επέκταση π.χ. για τις οικογένειες με ένα παιδί.

Είπατε ότι αυτό θα προβλεφθεί κάποια στιγμή. Καταλαβαίνετε ότι, αν γίνει αυτό μετά από τέσσερις και πέντε μήνες, χάνεται και η επόμενη χρονιά ως προς τον προγραμματισμό για κάθε οικογένεια, η οποία θα πρέπει να προγραμματίσει το αν θα σπουδάσει το παιδί της, που θα σπουδάζει, σε ποια σχολή θα πάει κ.λπ..

Αυτό που θα νομοθετηθεί για τις μεταγραφές, θα πρέπει να μην αλλάζει συνέχεια. Στην Ελλάδα υπάρχει το πρόβλημα ότι ένας νόμος δεν αλλάζει μόνο από Κυβέρνηση σε Κυβέρνηση, αλλά από Υπουργό σε Υπουργό. Θα πρέπει να υπάρξει μία σταθερότητα, ώστε η ελληνική οικογένεια να μπορεί να προγραμματίζει τις σπουδές των παιδιών της.

Για τη διετή υποχρεωτική εκπαίδευση, υπάρχουν πολλές αναφορές από Δήμους που λένε ότι δεν θα μπορέσουν να καλύψουν τις ανάγκες που θα δημιουργηθούν. Αυτό είναι κατανοητό, γιατί βλέπουμε ότι και τώρα οι Δήμοι, σε πολλές περιπτώσεις, δεν μπορούν να καλύψουν τις ανάγκες των ελληνικών οικογενειών. Έτσι, όταν θα αυξηθούν και τα παιδιά που θα πρέπει να πάνε λόγω της διετούς προσχολικής εκπαίδευσης, το πρόβλημα θα γίνει μεγαλύτερο.

Το τελευταίο που θέλω να αναφέρω, είναι το πρόβλημα της δημιουργίας φοιτητών πολλαπλών ταχυτήτων, που έχει αναφερθεί πολλές φορές και από άλλους συναδέλφους. Άλλοι θα λαμβάνουν πτυχίο Α.Ε.Ι., άλλοι θα λαμβάνουν πτυχίο Τ.Ε.Ι. και οι μεταπτυχιακοί εξαιρούνται εντελώς.

Θα ήθελα να τα δείτε και αυτά τα θέματα. Επιφυλασσόμαστε για την Ολομέλεια. Ευχαριστώ πολύ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες – Εθνική Πατριωτική Δημοκρατική Συμμαχία): Ευχαριστώ, κύριε Πρόεδρε. Κύριε Υπουργέ, κύριε Αναπληρωτή Υπουργέ, κύριε Υφυπουργέ, κύριε Γενικέ Γραμματέα, αγαπητοί επιτελείς του Υπουργείου Παιδείας που παραβρίσκεστε, κυρίες και κύριοι συνάδελφοι, θα μου επιτρέψετε να ξεκινήσω τη σημερινή μου τοποθέτηση με μία ρήση, την οποία θεωρώ επίκαιρη, σε σχέση με το σύνολο των προβληματισμών που έχουν ξεδιπλωθεί, κατά τη διάρκεια των συνεδριάσεων για το παρόν σχέδιο νόμου του Υπουργείου Παιδείας.

«Αν σκέφτεσαι για ένα χρόνο, φύτεψε ένα σπόρο. Αν σκέφτεσαι για δέκα χρόνια, φύτεψε ένα δέντρο. Αν σκέφτεσαι για 100 χρόνια, δίδαξε ανθρώπους». Πόσο πιο ορθολογικά θα μπορούσε να τα έχει πει, δυόμισι χιλιάδες χρόνια πριν, ο Κινέζος φιλόσοφος Κομφούκιος. Πόσοι, πατώντας στην αμάθεια των ανθρώπων, σφετερίστηκαν την εξουσία, εξαθλιώνοντας ολόκληρες γενναίες;

Όπως η γη, κυρίες και κύριοι συνάδελφοι, που όσο γόνιμη και αν είναι, δεν μπορεί να δώσει καρπούς χωρίς καλλιέργεια, έτσι και ο νους χωρίς εκπαίδευση δεν μπορεί να δώσει καλό καρπό. Αυτό το ύψιστο χρέος της, δηλαδή την καλλιέργεια των πολιτών της, η Πολιτεία οφείλει να το υπηρετεί μέσω του θεσμού της εκπαίδευσης. Ενός θεσμού με συγκεκριμένους μαθησιακούς στόχους και περιεχόμενο.

Η εκπαιδευτική κακοδαιμονία, όμως, που βασανίζει τη χώρα μας χρόνια ολόκληρα, έχει πλέον, θέλω να πιστεύω, από όλους μας εμπεδωθεί. Όπως έχει εμπεδωθεί και η αναγκαιότητα της θεραπείας της. Με το υπό συζήτηση σχέδιο νόμου, η παρούσα Κυβέρνηση δηλώνει έμπρακτα την αποφασιστικότητά της να το πράξει.

Η αναδιάρθρωση του ακαδημαϊκού χάρτη της χώρας, που έχει ως κύριο σκοπό τη διαμόρφωση ενός ενιαίου χώρου στην Ανώτατη Εκπαίδευση, είναι ένα από τα σημαντικά βήματα προς αυτή την κατεύθυνση. Τα 35 άρθρα του παρόντος σχεδίου νόμου, επιχειρούν την αντιμετώπιση χρόνιων δυσλειτουργιών του εκπαιδευτικού συστήματος, με γνώμονα την ισχυροποίηση των Πανεπιστημιακών Ιδρυμάτων και τη διεύρυνση των ερευνητικών τους δυνατοτήτων.

Η ίδρυση του Πανεπιστημίου Δυτικής Αττικής, έρχεται να αντιμετωπίσει ανισότητες και διακρίσεις, εξασφαλίζοντας σπουδές υψηλής στάθμης και, ταυτόχρονα, οικοδομώντας ένα ισχυρό ακαδημαϊκό και ερευνητικό προφίλ. Το υπό ίδρυση Πανεπιστήμιο με τις 5 σχολές και τα 26 τμήματα θα διαδραματίσει σημαντικό ρόλο στην αντιμετώπιση των εκπαιδευτικών, κοινωνικών, πολιτιστικών και αναπτυξιακών αναγκών της χώρας.

Σε αυτό το σημείο, θα ήθελα να ανοίξω μία σύντομη παρένθεση. Η διαφορά οράματος με την Αξιωματική Αντιπολίτευση, όπως χαρακτηριστικά επισήμανε η Εισηγήτρια της, φυσικά και είναι υπαρκτή. Θα έπρεπε να μην είστε καθόλου περήφανη, κυρία συνάδελφε, με την κατάσταση στην οποία έφεραν το εκπαιδευτικό σύστημα τα δικά σας οράματα. Τώρα, ο επαναπροσδιορισμός και ο επανασχεδιασμός, προτείνετε να γίνει με «βομβαρδιστικό» τρόπο. Τα ισοπεδώνουμε όλα και «γαία πυρί μειχθήτω».

Η δική μας προσέγγιση δεν είναι αυτή. Η δική μας προσέγγιση έχει να κάνει με καίριες, στοχευμένες, μελετημένες και εντέλει, αποτελεσματικές παρεμβάσεις. Από πού προκύπτει στο όλο νομοθέτημα η διάλυση της Τεχνολογικής Εκπαίδευσης; Η αντιπολιτευτική ομίχλη δεν σας επιτρέπει να δείτε, πως το όλο εγχείρημα σηματοδοτεί τη διαμόρφωση μιας νέας δυναμικής, που προσδίδει περισσότερες δυνατότητες και προοπτικές σε φοιτητές και διδακτικό προσωπικό.

Η πολυθεματικότητα του Πανεπιστημίου θα συγκεράσει το πεδίο των επιστημών με εκείνο των τεχνών, χωρίς η εξέλιξη που ενός να απομειώνει το άλλο. Ενισχύεται η εξειδίκευση της τεχνολογικής κατάρτισης, με στόχο την περαιτέρω ενίσχυση της παραγωγικής δυναμικής της χώρας.

Δεν αντιλαμβάνομαι, επίσης, την επιχειρηματολογία σας περί εμποδίων στην πρόσβαση των υποψηφίων από Επαγγελματικά Λύκεια στο υπό ίδρυση Πανεπιστήμιο. Η βελτίωση του επιπέδου του εισερχόμενου φοιτητικού πληθυσμού στο Πανεπιστήμιο, με επακόλουθο τη συνολική αναβάθμιση της εκπαιδευτικής διαδικασίας, σας αφήνει, προφανώς, παντελώς, αδιάφορους.

Θέτω υπόψη σας τη μελέτη του Κέντρου Ανάπτυξης Εκπαιδευτικής Πολιτικής, η οποία πιθανόν, να μην είναι σε γνώσης σας και η όποια χαρτογραφεί με σαφήνεια το επίπεδο των εκπαιδευομένων, τόσο του πανεπιστημιακού τομέα, όσο και των τμημάτων του τεχνολογικού τομέα.

Από τις μελέτες οικονομικών και κοινωνικών επιπτώσεων, που κατατέθηκαν το Δεκέμβριο του 2017 και τον Ιανουάριο του 2018, προκύπτει σαφώς η απόδοση ωφελειών σε όλα τα εμπλεκόμενα μέλη: στους φοιτητές υπάρχοντες και μελλοντικούς, με ρύθμιση και των επαγγελματικών τους δικαιωμάτων στα οποία με αιχμηρό τρόπο, κυρία συνάδελφε, αναφερθήκατε, στην πολιτεία, σε κοινωνικούς και αναπτυξιακούς τομείς με αναφορά σε δημοσιονομικούς όρους, στους παραγωγικούς φορείς, αφού στον παιδαγωγικό ιστό θα διαχέονται τα αποτελέσματα της διασύνδεσης της εκπαιδευτικής διαδικασίας με την επιστημονική έρευνα, στην τοπική κοινωνία, η οποία θα εισπράξει την οικονομική ανάπτυξη που εκ των πραγμάτων θα επιφέρει η λειτουργία του εν λόγω ιδρύματος και τέλος, στο διδακτικό και ερευνητικό προσωπικό για το οποίο δημιουργούνται νέες δυναμικές συνθήκες ανέλιξης και ανάπτυξης, νέες ευκαιρίες και προκλήσεις σε ερευνητικό και εκπαιδευτικό επίπεδο.

Επιστρέφοντας, τώρα, στο κυρίως σώμα του υπό συζήτηση σχέδιο νόμου, θεωρώ ρηξικέλευθη την πρόταση ίδρυσης σε κάθε Ανώτατο Εκπαιδευτικό Ίδρυμα νέων δομών επαγγελματικής εκπαίδευσης με τη δημιουργία Κέντρων Επαγγελματικής Εκπαίδευσης Διετούς Φοίτησης που θα εξασφαλίζουν στους αποφοίτους επαγγελματικά πιστοποιητικά, με ταυτόχρονη αναγνώριση των επαγγελματικών τους δικαιωμάτων και δυνατοτήτων. Η υπαγωγή τους ως ακαδημαϊκή μονάδα κάτω από την ομπρέλα κάθε Α.Ε.Ι. αποτελεί εγγύηση παροχής γνώσεων και δεξιοτήτων που θα ενισχύσουν το επαγγελματικό προφίλ κάθε εκπαιδευόμενου, θωρακίζοντάς τον με ό,τι είναι απαραίτητο στο νέο απαιτητικό εργασιακό περιβάλλον που διαμορφώνεται καθημερινά γύρω μας.

Η πρόταση για τη δημιουργία ηλεκτρονικού συστήματος πιστοποίησης και γνησιότητας των ακαδημαϊκών τίτλων και των αντίστοιχων πιστοποιητικών του ΔΟΑΤΑΠ, καθώς και η καθιέρωση ενός ενιαίου αριθμού εκπαίδευσης, που θα συνοδεύει κάθε νέο μαθητή από την αρχή της μαθησιακής του διαδρομής, μέχρι το πέρας αυτής, συγκαταλέγεται στην προσπάθεια συγχρονισμού του βηματισμού της διοίκησης με αυτόν της ηλεκτρονικής εποχής που διανύουμε. Ταυτόχρονα, η διαφάνεια της διαδικασίας ενισχύει το αίσθημα δικαίου κάθε πολίτη όσον αφορά την πιστοποίηση των τυπικών προσόντων της συμμετοχής σε κάθε ανοιχτή διαδικασία επιλογής.

Η επικουρία της πολιτείας στις οικογένειες που αδυνατούν να σπουδάσουν δύο ή παραπάνω παιδιά σε άλλες πόλεις, αποτυπώνεται στο άρθρο 17 του παρόντος και απηχεί το ενδιαφέρον της στις οικονομικές και κοινωνικές ανάγκες των οικογενειών με χαμηλά εισοδήματα, στο πλαίσιο της αρχής του κοινωνικού κράτους και τη συμβολή στην εκπαίδευση των νέων.

Ωστόσο, επανέρχομαι, κύριε Υπουργέ, σε αυτό που επισημαίνω και στη συζήτηση επί των άρθρων όσον αφορά την αθέλητη - θέλω να πιστεύω - παράλειψη από πλευράς του Υπουργείου τις δυνατότητες μετεγγραφής των φοιτητών, οι οποίοι πληρούν τις εισοδηματικές προϋποθέσεις. Είναι ορφανοί, τουλάχιστον, από έναν γονέα, αλλά δεν πληρούν την προϋπόθεση της ύπαρξης αδελφού που σπουδάζει, ώστε να πετύχουν τη μετεγγραφή, όπως το παρόν νομοσχέδιο που προβλέπει σε άλλο άρθρο. Ευελπιστώντας στην διόρθωση αυτής της παράλειψης και εδραίωσης του αισθήματος δικαίου στους πολίτες, κατέθεσα σχετική τροπολογία, με Αριθμό Γενικό 1482 και Ειδικό 147, στις 15 Φεβρουαρίου του τρέχοντος έτους, την οποία και θα αναπτύξω, μετά το πέρας της ομιλίας μου.

Στο πλαίσιο ανταπόκρισης της κοινής απαίτησης για προστασία των αδιαπραγμάτευτων ηθικών αξιών στο πλαίσιο εξέλιξης ενός ερευνητικού έργου, θεσμοθετούνται επιτροπές ηθικής της έρευνας, οι οποίες θα ασκούν έναν προληπτικό τρόπο τινά έλεγχο ηθικής καταλληλότητας στα ερευνητικά έργα και θα υλοποιούνται από κάθε φορέα. Επειδή ήδη αποτελούσε αναγκαιότητα η ύπαρξη αξιολόγησης ηθικής καταλληλότητας κάθε ερευνητικής πρότασης που χρηματοδοτούνται από την Ε.Ε., ορισμένοι ακαδημαϊκοί και ερευνητικοί φορείς είχαν από μόνοι τους συστήσει επιτροπές ηθικής. Η πανελλαδική, λοιπόν, εφαρμογή της συγκεκριμένης διάταξης θα αποτελεί μια επιπλέον εγγύηση αξιοπιστίας των ερευνητικών προγραμμάτων, αλλά και το μέσο για την αποδοχή του ερευνητικού έργου από το κοινωνικό σύνολο.

Ο εκσυγχρονισμός και η αναβάθμιση της επαγγελματικής κατάρτισης και εκπαίδευσης που επιδιώκεται τελευταία χρόνια, κατέστησαν αναγκαία τη σύσταση ενός Εθνικού Συντονιστικού Οργάνου Μαθητείας, ενός γνωμοδοτικού οργάνου παροχής συμβούλων προς τους αρμόδιους Υπουργούς, προκειμένου να διασφαλίζεται η ποιότητα της επαγγελματικής εκπαιδευτικής διαδικασίας και της επαγγελματικής κατάρτισης των πολιτών.

Ένα σημείο του σχεδίου νόμου, που δεν σας κρύβω ότι με χαροποίησε ιδιαίτερα, είναι το άρθρο 31, με το οποίο επιχειρείται η αναβάθμιση της εκπαίδευσης στις φυλακές της χώρας, με την επέκταση της λειτουργίας σχολείων στο σύνολο αυτών συμπεριλαμβανομένου και του Ιδρύματος Αγωγής Ανηλίκων στο Βόλο. Επίσης και η λειτουργία τμημάτων εκμάθησης της ελληνικής γλώσσας σε αλλοδαπούς κρατούμενους, θα βοηθήσει αυτούς στην κοινωνική τους ενσωμάτωση και στην απόκτηση επαγγελματικών δεξιοτήτων, οι οποίες θα βοηθήσουν στη μελλοντική τους οικονομική επανένταξη.

Κυρίες και κύριοι συνάδελφοι, δεν πρέπει να ξεχνάμε πως όπου ανοίγει ένα σχολείο κλείνει μια φυλακή.

Η διάταξη αυτή, λοιπόν, αποτελεί τη σπουδαιότερη εφαρμογή αυτής της ρήσης και δεν νομίζω ότι θα υπάρξει συνάδελφος σε αυτή την αίθουσα που θα την καταψηφίσει.

Ακόμη η αλλαγή που προτείνεται στην ηλικιακή ένταξη στην Πρωτοβάθμια Εκπαίδευση, θα δημιουργήσει τις προϋποθέσεις για τη σταδιακή προσαρμογή και ομαλοποίηση της ένταξης των παιδιών στο Δημοτικό Σχολείο. Επιπλέον, θα παράξει μια μεγαλύτερη δυνατότητα σε γονείς νηπίων να εργαστούν, εμπιστευόμενοι τα παιδιά τους σε ένα ασφαλές εκπαιδευτικό περιβάλλον.

Κλείνοντας, κυρίες και κύριοι συνάδελφοι, οι Ανεξάρτητοι Έλληνες έχοντας πειστεί ότι οι προτεινόμενες από την Κυβέρνηση μεταρρυθμίσεις με το παρόν σχέδιο νόμου στο σύστημα αγωγής που ονομάζεται Παιδεία, στοχεύουν στη διαμόρφωση ελεύθερων, αυθύπαρκτων και ολοκληρωμένων προσωπικοτήτων, ικανών να ανταπεξέλθουν στις απαιτήσεις της κοινωνικής πραγματικότητας, υπερψηφίζουμε το νομοσχέδιο, στηρίζοντας τη λειτουργία ενός σύγχρονα δομημένου εκπαιδευτικού συστήματος εμφορούμενου από τις αρχές της Δημοκρατίας, της κοινωνικής ισότητας και της αλληλεγγύης.

Πριν σας ευχαριστήσω για την προσοχή σας, επιτρέψτε μου σε ένα λεπτό να αναπτύξω αναλυτικότερα την κατατεθείσα από εμένα τροπολογία, για την οποία, κύριε Υπουργέ, θα ήθελα να αναφερθώ λεπτομερέστερα και να σας πω ότι με τις μετεγγραφές φοιτητών -εν συντομία επιχειρηματολογώντας επί του περιεχομένου αυτής της τροπολογίας- επιδιώκουμε την επέκταση της μέριμνας της πολιτείας και δη της ηγεσίας του Υπουργείου Παιδείας απέναντι στους φοιτητές που είναι ορφανοί. Οι ανεξάρτητοι Έλληνες επιθυμούμε και εισηγούμεθα την συμπερίληψη των παιδιών αυτών στην ευεργετική ρύθμιση του άρθρου 17 του υπό συζήτηση σχέδιο νόμου. Πρόκειται για φοιτητές ορφανούς, τουλάχιστον, από έναν γονέα, οι οποίοι πληρούν τις εισοδηματικές προϋποθέσεις μετεγγραφής, αλλά δεν πληρούν την προϋπόθεση ύπαρξης εταίρου αδελφού φοιτητή. Συνεκτιμώντας, ωστόσο, την επιβαρυμένη παράλληλα ψυχολογική κατάσταση των παιδιών αυτών ως συνέπεια της έλλειψης του γονέα τους και της απομάκρυνσής τους από το εναπομείναν οικογενειακό περιβάλλον, εκτιμούμε πως η πολιτεία οφείλει να μεριμνήσει θετικά και σας παρακαλώ, κύριε Υπουργέ, να την κάνετε δεκτή. Σας ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Ευχαριστούμε τον κ. Κατσίκη.

Το λόγο έχει ο κ. Μεγαλομύστακας.

ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ (Ειδικός Αγορητής της Ένωσης Κεντρώων): Σας ευχαριστώ, κύριε Πρόεδρε. Βρισκόμαστε στην τελευταία συνεδρίαση της Επιτροπής για το σχετικό νομοσχέδιο, θα είναι πολύ σύντομος, καθώς δεν έχει αλλάξει κάτι από την προηγούμενη φορά στην οποία βρεθήκαμε εδώ και το συζητήσαμε. Εμείς έχουμε πει ότι με θετική στάση, αντιμετωπίζουμε όλα τα νομοσχέδια και ειδικά αυτά που αφορούν την παιδεία και μακάρι να υπήρχε αυτό απ' όλα τα Κόμματα, έτσι ώστε να μη βλέπουμε ανάλογες εικόνες, όπως είδαμε χθες, όλη την ημέρα.

Έχουμε τοποθετηθεί αναλυτικά για τα άρθρα του νομοσχεδίου και θα σταθούμε σε κάποια σημεία σήμερα που θέλουμε να γίνουν αλλαγές, να ληφθούν υπόψη όλα όσα μας έχουν στείλει και μας έχουν αναφέρει οι φορείς ότι μπορούν να διορθωθούν και φυσικά, θα σταθούμε και σε κάποιες προτάσεις.

Σε αυτά τα άρθρα συμπεριλαμβάνονται και τα άρθρα 2 και 4, για τα οποία, προτείναμε να εξεταστεί η δυνατότητα ανταπόκρισης σε αιτήματα που καταγράφηκαν από τη διαβούλευση και τέθηκαν μάλιστα και στην ακρόαση των φορέων. Αφορούν στις συγχωνεύσεις Τμημάτων και τις δυνατότητες αυτονομίας τους, καθώς και τις κρίσεις των διδασκόντων. Είναι σημαντικό, η ίδρυση του νέου Πανεπιστημίου να αποτελέσει χαρμόσυνο γεγονός και σε καμία περίπτωση αιτία πικρίας ή απογοήτευσης. Στο πλαίσιο αυτό σημειώνουμε με θετικό πρόσημο ότι θα εξεταστεί η δυνατότητα αξιοποίησης και του έκτακτου προσωπικού.

Επίσης, θέσαμε προβληματισμούς για το άρθρο 5 που αφορά τους αποφοίτους και τους φοιτητές, τη δυνατότητα εξομοίωσης των πτυχίων, αλλά και για το ότι το ποσοστό δεν θα είναι 20% φέτος για τους αποφοίτους των ΕΠΑΛ. Προτείναμε ότι θα μπορούσαμε για φέτος και μόνο, ως τελευταία χρονιά, καθώς είναι η πρώτη χρονιά που λειτουργεί, το ποσοστό εισακτέων από ΕΠΑΛ στο Πανεπιστήμιο Δυτικής Αττικής να παραμείνει στο 20% και ζητήσαμε να το εξετάσετε. Είναι μια ένδειξη ότι σεβόμαστε τους μαθητές που μας έκαναν και τα αντίστοιχα αιτήματα.

Επίσης, τόνισα ότι γνωρίζω πως αυξάνεται από 1% έως 5% γενικά το ποσοστό, όμως αξίζει να το δούμε πιο προσεκτικά. Συμφωνούμε με το άρθρο 5 και προτείναμε να εξεταστεί η δυνατότητα επέκτασης στη φοίτηση και για τους αποφοίτους των ΓΕΛ. Επιπλέον, προτείναμε να εξεταστεί, και ας έρθει σε επόμενο σχέδιο νόμου, γιατί θεωρούμε ότι θα προσελκύσουν το ενδιαφέρον των παιδιών αυτά τα προγράμματα και θα υπάρχει μεγάλος αριθμός ενδιαφερομένων, η καθιέρωση ενός τεστ δεξιοτήτων ήπιας μορφής για την επιλογή και ίσως αυτό αποτελέσει και έναν προθάλαμο για τις αλλαγές που θέλουμε να γίνουν για την εισαγωγή της τριτοβάθμιας εκπαίδευσης. Υπάρχει η εμπειρία από τα τεστ του ΑΣΕΠ και η τεχνογνωσία και μπορούμε να εφαρμόσουμε κάτι ανάλογο.

Στο άρθρο 10 προτείναμε να προστεθεί η αναγνώριση και της προϋπηρεσίας εντός της χώρας, όπως άλλωστε μας το έθεσε το θέμα ο Σύλλογος Ερευνητών.

Για το άρθρο 17, με το οποίο συμφωνούμε, σημειώσαμε ότι καλώς το Υπουργείο μεριμνά αυτή τη στιγμή για το πρόβλημα των μετεγγραφών και θα πρέπει να υπάρξει μια ολοκληρωμένη παρέμβαση όσο πιο άμεσα γίνεται, ακόμη καλύτερα και πριν το Σεπτέμβριο, έτσι ώστε να θεραπευτεί αυτό το μεγάλο πρόβλημα που έχουμε στην Ελλάδα αυτή τη συγκεκριμένη χρονική περίοδο που μαστιζόμαστε από την κρίση.

Αναφορικά με το άρθρο 18, με το οποίο συμφωνούμε, σε επέκταση της καθιέρωσης του ενιαίου αριθμού εκπαίδευσης και των μεγάλων αναγκών υποστήριξης των σχολικών μονάδων, θέσαμε υπόψη σας και την πρότασή μας για δημιουργία διοικητικής ομάδας σε κάθε σχολείο. Νομίζουμε ότι αυτό θα βοηθήσει στην εύρυθμη λειτουργία και θα υπάρχει μια ομοιογένεια στις διοικήσεις όλων των σχολείων.

Στο άρθρο 29, όπου σημείωσα ότι ίσως θα πρέπει η διάταξη αυτή να έρθει μετά τις ανακοινώσεις για τα μαθήματα του Λυκείου. Επίσης, ο συνδυασμός των παραγράφων 3 και 4, ενώ φιλότιμα επιχειρεί να λύσει προβλήματα, φοβόμαστε ότι θα δημιουργήσει προβλήματα σε εκπαιδευτικούς που σε καμία περίπτωση δεν φταίνε και πρότεινα να προστεθεί στο κείμενο στο τέλος της παραγράφου 4, όπου θα αναφέρεται ότι σε περίπτωση που ο εκπαιδευτικός του κλάδου ΠΕ12-10 επιλέξει τον κλάδο ΠΕ04-01, αν προκύψει υπεραριθμία εξ αυτού του λόγου σε εκπαιδευτικό ΠΕ04-01, αυτός δεν θα μετακινηθεί. Επίσης, έχει καταγραφεί πρόβλημα από τους εκπαιδευτικούς Δασολόγους και τη μετακίνησή τους σε άλλο κλάδο που πρέπει και αυτό να το δούμε προσεκτικά.

Επικροτούμε το άρθρο 31 για τα σχολεία σε φυλακές και μόνο συγχαρητήρια μπορούμε να δώσουμε στους εκπαιδευτικούς που στελέχωσαν τα Σχολεία Δεύτερης Ευκαιρίας που έχουν λειτουργήσει με επιτυχία σε Σωφρονιστικά Καταστήματα της χώρας. Εδώ, θέλω να σημειώσω ότι από το 2000 που ξεκίνησε στο Περιστέρι το πρώτο Σχολείο Δεύτερης Ευκαιρίας στη χώρα μας, μέχρι σήμερα λειτουργούν πλέον δεκάδες τέτοια σχολεία. Μάλιστα, τα σχολεία αυτά έχουν αποτελέσει κυψέλες δημιουργίας, γνώσης και κοινωνικής και επαγγελματικής εκπαιδευτικής επανένταξης. Επομένως, δεν νομίζω ότι υπάρχει κάποιος που να μην τα υποστηρίζει.

Θα θέλαμε να δείτε, κύριε Υπουργέ, την καθιέρωση και εξετάσεων λήψης απολυτηρίου Γυμνασίου σε ενηλίκους συμπολίτες μας που έχουν κάποια ηλικία, όπως γίνεται με το Δημοτικό. Όταν θέλουμε να κάνουμε αναβάθμιση των τεχνικών μάλιστα, ίσως αυτό μας βοηθήσει και στην ένταξη και άλλων ανθρώπων που έχουν την επιθυμία να εξελιχθούν στη ζωή τους. Αξίζει να τους δώσουμε αυτή τη δυνατότητα.

Αναφορικά με το άρθρο 33 και τα Νηπιαγωγεία, έχουμε σημειώσει ότι από το 2016 είμαστε υπέρ μιας τέτοιας κίνησης, έχοντας πάντοτε παιδαγωγικά κριτήρια. Ωστόσο, σε καμία περίπτωση δεν πρέπει να επιτρέψουμε να δημιουργηθεί πρόβλημα στις ήδη υπάρχουσες δομές και η κύρια πρότασή μας εδώ, είναι να εξεταστεί πολύ σοβαρά το θέμα της επέκτασης της άδειας λειτουργίας των Παιδικών Σταθμών με τμήματα Νηπιαγωγείου. Αυτό, νομίζω ότι θα δώσει ανάσα σε πολλούς Παιδικούς Σταθμούς, ενδεχομένως να βοηθήσει και το δικό σας έργο, καθώς υπάρχουν δομές σε Παιδικούς Σταθμούς, υπάρχουν Νηπιαγωγοί που μπορούμε να τους χρησιμοποιήσουμε, έτσι ώστε να μην υπάρξουν τα προβλήματα που σίγουρα θα δημιουργηθούν, εφόσον υπάρχει έλλειψη των απαραίτητων δομών. Νομίζω ότι δεν θα υπάρξουν και αυτές οι αντιδράσεις από τον άλλο κλάδο που είναι άμεσα ενδιαφερόμενος.

Ελπίζουμε να λάβετε υπ' όψιν τις προτάσεις μας και θα υπάρξει περαιτέρω συζήτηση και στην Ολομέλεια. Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Θα ξεκινήσω με μια ευχή - επιθυμία να έχουμε αρκετό χρόνο στην Ολομέλεια να συζητήσουμε το εν λόγω νομοσχέδιο. Στη σημερινή τοποθέτηση, αφού θα ακούσουμε μετά και τον Υπουργό, θα ήθελα να κάνω κάποιες παρατηρήσεις, να θέσω κάποιες ερωτήσεις και να κάνω και κάποιες προτάσεις και συγχωρήστε με, κύριε Υπουργέ, αν γίνομαι καμιά φορά δυσάρεστος, ελπίζω και πιστεύω ότι γίνομαι εποικοδομητικά δυσάρεστος.

Γιατί επιλέξατε τον δρόμο της ίδρυσης του Πανεπιστημίου Δυτικής Αττικής με νόμο και όχι με Προεδρικό Διάταγμα, αφού με τον συγκεκριμένο τρόπο παρακάμπτουμε τη γνώμη της ΑΔΙΠ και του ΕΣΕΚΑΑΔ;

Επίσης, αναφερθήκατε σε εντυπωσιακές συγκλίσεις στην ακρόαση των φορέων. Επειδή ανέτρεξα λίγο στα πρακτικά, μπορώ να σας αναφέρω διάφορα αποσπάσματα, για παράδειγμα, αυτά που λέει η ΑΔΙΠ στην ακρόαση των φορέων, η οποία έστειλε σήμερα και ένα mail που αναφέρει ότι οι απόψεις που ακούστηκαν της κυρίας Παϊσίδου είναι και οι απόψεις της ΑΔΙΠ για το συγκεκριμένο νομοσχέδιο. Η ΑΔΙΠ λέει ότι είναι προβληματικός ο τρόπος με τον οποίο αποφασίζεται η ένταξη υφιστάμενων προγραμμάτων σπουδών των ιδρυμάτων τεχνολογικού τομέα σε ιδρύματα του πανεπιστημιακού τομέα. Λέει ότι μείζον πρόβλημα δημιουργείται, όταν θεωρείτε πιστοποιημένα τα νέα προγράμματα σπουδών, στοιχείο που δεν υφίσταται για κανένα νέο πρόγραμμα σπουδών που δημιουργήθηκε από το 2012 μέχρι σήμερα. Λέει ότι τα προγράμματα των Τ.Ε.Ι. έχουν αξιολογηθεί ως προγράμματα Τ.Ε.Ι. και όχι ως πανεπιστημιακά, η ΑΔΙΠ όμως, μπορεί να συμβάλει δημιουργικά κ.τ.λ..

Ο κ. Μήτκας από τη Σύνοδο των Πρυτάνεων λέει ότι «Η Σύνοδος των Πρυτάνεων θεωρεί αυτονόητο ότι οποιαδήποτε πρωτοβουλία για την αναδιαμόρφωση του χάρτη της ανώτατης εκπαίδευσης, όφειλε και οφείλει να περιλαμβάνει την ουσιαστική και θεσμική συμμετοχή των ελληνικών πανεπιστημίων, δηλαδή της Συνόδου των Πρυτάνεων». Επίσης λέει, « Δυστυχώς δεν μας δόθηκε αυτή η δυνατότητα. Η Σύνοδος ενημερώθηκε για το σχέδιο νόμου, όταν αυτό δόθηκε σε δημόσια διαβούλευση. Παράλληλα τίθεται αν αμφιβόλω το μέλλον της τεχνολογικής εκπαίδευσης στην Ελλάδα».

Επίσης, η Σύνοδος των Πρυτάνεων επεσήμανε κάποια ζητήματα ακαδημαϊκής προσέγγισης του θέματος, όπως την ίδρυση τμημάτων με αμφισβητούμενο γνωστικό αντικείμενο για πανεπιστημιακού επιπέδου ίδρυμα. Το θέμα της αυτόματης πιστοποίησης το θίγει και η Σύνοδος των Πρυτάνεων. Λέει ότι αυτές οι αλλαγές απαιτούν μακρά και προσεκτική σχεδίαση. Επίσης, διερωτάται αν υπάρχει κάποια μελέτη, η οποία καταδεικνύει ότι η χώρα χρειάζεται λ.χ. περισσότερους μηχανικούς. Λέει για τον πανεπιστημιακό τίτλο, ότι θα πρέπει να απονέμεται σε αυτούς που παρακολουθούν πλήρως τα νέα πανεπιστημιακού επιπέδου προγράμματα σπουδών, δηλαδή αυτοί που μπαίνουν τώρα στο πρώτο έτος. Αναφέρεται, επίσης, στις μετεγγραφές και εκφράζει τις αντιρρήσεις της για τις συνεχείς αλλαγές, σχετικά με το πλαίσιο των μεταγραφών των φοιτητών.

Η ΠΟΣΔΕΠ, με τον κ. Ευσταθόπουλο, είπε στην ακρόαση των φορέων «Έχουμε την αίσθηση, ότι έγινε λίγο αποσπασματικά, χωρίς ένα κεντρικό σχέδιο και χωρίς μια συνολική στρατηγική και υπάρχουν αρκετά προβλήματα με επιμέρους γνωστικά αντικείμενα». Δηλαδή, λίγο - πολύ, αυτά που λέει και η Σύνοδος των Πρυτάνεων. Δηλαδή, οι εντυπωσιακές συγκλίσεις που αναφέρετε δεν είναι και τόσο εντυπωσιακές, κατά τη δική μου άποψη.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Πόσοι φορείς ήταν εδώ;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Οι τρεις βασικοί.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ήταν 22 φορείς; Έχει σημασία.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Το πάμε αριθμητικά; Είναι ποσοτικό;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Βεβαίως, είναι και ποσοτικό, εκτός εάν θεωρείτε ότι υπάρχουν πρώτης κατηγορίας και δεύτερης κατηγορίας φορείς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Θεωρώ ότι υπάρχουν πιο αρμόδιοι φορείς και λιγότερο αρμόδιοι φορείς για την πανεπιστημιακή εκπαίδευση. Συμφωνείτε με αυτό;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Άρα, εδώ πρέπει να δίνουμε και μια βαρύτητα.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Στο πώς τους ακούμε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Συντελεστής βαρύτητας λέγεται αυτό.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Άλλη είναι η άποψη, για παράδειγμα, που μπορεί να έχει ένας εξωραϊστικός σύλλογος που έρχεται στην ακρόαση φορέων και άλλη η Σύνοδος των Πρυτάνεων.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τον οποίο εξωραϊστικό σύλλογο ποτέ δεν έχουμε φωνάξει, εκτός εάν το προτείνατε και δεν τον φωνάξαμε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Ως παράδειγμα το ανέφερα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Βάλτε ένα παράδειγμα σοβαρό, όχι έναν εξωραϊστικό σύλλογο.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Δεν είναι σοβαρά τα παραδείγματα που αναφέρω;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με συγχωρείτε, αλλά είχαμε 22 φορείς;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Είναι οι αρμόδιοι φορείς για την ανώτατη εκπαίδευση;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, για το νομοσχέδιο. Εδώ υπάρχει ένα νομοσχέδιο.

Δεν έχει καταλάβει ο κ. Μαυρωτάς, τι σημαίνει φορείς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Εξηγήσετε μου, γιατί δεν είμαι και πολύ έξυπνος για να το καταλάβω.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ο καθένας, λοιπόν, όλα τα κόμματα, προτείνουν φορείς και υπάρχει μια συναίνεση για το ποιους θα καλέσουμε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Κατά τη γνώμη σας, όταν ιδρύεται ένα πανεπιστήμιο ποιοι είναι οι αρμόδιοι φορείς;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Για το πανεπιστήμιο αυτό έχουν λόγο όλοι, διαφορετικού επιπέδου. Για παράδειγμα, και οι δήμοι έχουν λόγο. Έτσι δεν είναι; Και οι εργαζόμενοι στα Τ.Ε.Ι. έχουν λόγο.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Βεβαίως.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Και οι Πρυτάνεις έχουν λόγο, τους οποίους δεν αναφέρατε. Άρα, δεν είναι μόνο οι τρεις.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Η Σύνοδος των Πρυτάνεων, τι είναι;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Οι Πρυτάνεις των Τ.Ε.Ι., κύριε Μαυρωτά. Τυχαίνει να υπάρχουν και Πρυτάνεις των Τ.Ε.Ι..

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Όταν ένα Τ.Ε.Ι. γίνεται πανεπιστήμιο πρέπει να έχουν λόγο και οι Πρυτάνεις των πανεπιστημίων, δεν πρέπει;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εγώ, δεν αμφισβήτησα αυτά που λέτε, απλώς από τους 22 φορείς αναφέρετε τους τρεις.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Ναι, γιατί είπατε εντυπωσιακή σύγκλιση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): 22 μείον 3 είναι 19 και είναι εντυπωσιακότατη σύγκλιση.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Κύριε Μαυρωτά, ολοκληρώστε. Κύριε Υπουργέ, να απαντήσετε στο τέλος.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Κύριε Υπουργέ, αυτά δεν τα είπα με κακή διάθεση, απλώς τα λέω με μια διάθεση εποικοδομητικής κριτικής. Δηλαδή, το «εντυπωσιακή σύγκλιση» δεν ανταποκρίνεται τόσο πολύ και στην πραγματικότητα, που ζήσαμε εδώ και δεν ξέρω εάν συνάδελφοι έχουν διαφορετική άποψη.

Πάμε τώρα σε κάτι που αναφέρατε, σχετικά με τις συγχωνεύσεις των τμημάτων στα διάφορα Τ.Ε.Ι. που θα γίνουν πανεπιστημιακά τμήματα. Λέτε ότι υπάρχουν ακαδημαϊκά κριτήρια και αναφέρω επί λέξει αυτό που είπατε την Τρίτη. Λέτε, «π.χ. για τους οδοντοτεχνίτες, με το νέο πρόγραμμα σπουδών υπάρχει πανεπιστημιακή εκπαίδευση αυτών των ανθρώπων. Αυτοί οι άνθρωποι έχουν σχέση με τα νέα υλικά, με ό,τι πιο προχωρημένο υπάρχει σήμερα στη φυσική και χημεία των νέων υλικών». Συμφωνώ, απολύτως.

Υπάρχει, λοιπόν, μια λογική, θέλουμε να τους αφήσουμε εμπειρικούς ή θέλουμε να αναβαθμίσουμε το πρόγραμμα σπουδών με κοινά μαθήματα; Γι' αυτό, το δίλημμα που τους θέσαμε, πολύ ειλικρινά, όχι μόνο για τους συγκεκριμένους, αλλά σε πάρα πολλούς είναι: θέλετε να παραμείνετε ως Τ.Ε.Ι.; Δηλαδή, τους βάλατε ένα δίλημμα που τους λέγατε ή θα μπείτε σε ένα τμήμα πολυεργαλείο των πέντε τμημάτων ή θα παραμείνετε Τ.Ε.Ι. Αυτό, κατά τη γνώμη μου, δεν είναι και πολύ δίλημμα, θα έλεγα ότι είναι ένα μικρό εκβιαστικό δίλημμα, δεν είναι και τόσο ακαδημαϊκό το συγκεκριμένο κριτήριο. Θα μου απαντήσετε, όμως, μετά, είμαι σίγουρος.

Σχετικά με τις μελέτες σκοπιμότητας, που παρουσιάστηκαν την περασμένη Τρίτη. Το είπα και στην ομιλία μου στη συνεδρίαση επί των άρθρων, ότι σε αυτές τις μελέτες βλέπουμε, για παράδειγμα, στα δύο Τ.Ε.Ι. να εισέρχονται ετησίως 4.800 φοιτητές, που με τις μετεγγραφές, όπως λέει μέσα η μελέτη σκοπιμότητας του Υπουργείου Παιδείας, γίνονται 7.000. Δηλαδή, υπάρχει μια υπέρβαση περίπου 46%.

Επειδή θέσαμε το θέμα των μετεγγραφών από την άλλη πλευρά, δηλαδή από την πλευρά του παρόχου των υπηρεσιών και όχι του χρήστη των υπηρεσιών, υπάρχει ένα θέμα εδώ. Δηλαδή, δεν είναι απάντηση ότι θα δώσουμε περισσότερα χρήματα στα κεντρικά πανεπιστήμια για να υποδεχθούν αυτόν τον κόσμο και να μπορέσουν να εκπαιδεύσουν πολύ περισσότερους φοιτητές. Είναι και θέματα χωροταξικά, χωρικά, τα οποία, κατά τη γνώμη μας, θα πρέπει να αντιμετωπιστούν αλλιώς. Όχι να δίνουμε λεφτά στα κεντρικά τμήματα και να τα μεγαλώνουμε είτε με εκπαιδευτικό προσωπικό είτε με χώρους, αλλά να δίνουμε λεφτά στα περιφερειακά να δημιουργούν εστίες, ώστε να μπορούν να πηγαίνουν εκεί και να μένουν οι διάφοροι φοιτητές, που δεν έχουν την οικονομική δυνατότητα να σπουδάσουν ή να επιδοτούμε έτι περαιτέρω τα ενοίκια.

Αυτός είναι ο προβληματισμός που εκφράζουμε και θα είναι μια ερώτηση στο τέλος, εάν στην υπουργική απόφαση που θα υπογράψετε για τα εισοδηματικά κριτήρια των μετεγγραφών των αδελφών, θα πρέπει να λαμβάνεται λίγο υπόψη το εισοδηματικό ύψος, σε σχέση με το πόσο ξεπερνάμε αυτό το 15%, που έχουν βάλει σαν όριο τα τμήματα, έχει βάλει και το Σ.τ.Ε. κ.λπ..

Σχετικά με τα Κέντρα Επαγγελματικής Εκπαίδευσης. Ρωτήσαμε και την άλλη φορά, ποιο είναι το μέλλον των δημοσίων ΙΕΚ, σε σχέση με τα Κέντρα Επαγγελματικής Εκπαίδευσης. Εάν θα έχουν τη δυνατότητα και άλλοι, εκτός από αποφοίτους ΕΠΑΛ, να εισέρχονται σε Κέντρα Επαγγελματικής Εκπαίδευσης. Εμείς θα το βλέπαμε θετικά αυτό.

Επίσης, τι δυνατότητες θα έχουν οι απόφοιτοι από τα Κέντρα Επαγγελματικής Εκπαίδευσης στη συνέχεια; Δηλαδή, θα μπορούν να συνεχίσουν τις σπουδές τους κάπως αλλιώς; Με δεδομένη την υποχρηματοδότηση που υπάρχει στα Α.Ε.Ι. τα τελευταία χρόνια, τι νέους πόρους θα χρησιμοποιήσουμε για αυτά τα Κέντρα Επαγγελματικής Εκπαίδευσης; Αυτή είναι και μια ανησυχία των πανεπιστημίων για να μπορέσουν να κάνουν αυτές τις προτάσεις.

Στο άρθρο 29 για τις συγχωνεύσεις των ειδικοτήτων μας έρχονται συνεχώς email, που έχουν κάποιες προτάσεις για τους τομείς, στους οποίους γίνονται οι συγχωνεύσεις. Αυτό ίσως είναι κάτι, το οποίο θα πρέπει να το δούμε μέχρι την Ολομέλεια, ώστε να καταλήξουμε. Είχε εκφράσει και κάποιες απόψεις το ΤΕΕ, να μην βάζουμε μαζί διαφορετικού επιπέδου πτυχία. Δηλαδή, τα integrated master, που τα θεωρούσε η κυρία Μωροπούλου, των πολυτεχνείων με τα πτυχία των πανεπιστημίων.

Τέλος, επειδή στο άρθρο 33 έχουμε να κάνουμε με τους παιδικούς σταθμούς, που είναι μια αρμοδιότητα της Τοπικής Αυτοδιοίκησης προς το παρόν, μια απορία μου ήταν, γιατί δεν υπάρχει και η υπογραφή του κ. Σκουρλέτη στους υπουργούς; Είδα χθες τον κ. Σκουρλέτη στη μαραθώνια συνεδρίαση που είχαμε στη Βουλή για την NOVARTIS και μου είπε ότι θα ερχόταν για κάποιες τροπολογίες. Μάλλον, δεν θα έρθει σήμερα για τις τροπολογίες, θα έρθει στην Ολομέλεια, απ' ό,τι καταλαβαίνω.

Κύριε Πρόεδρε, να κλείσω με κάποιες προτάσεις, σε σχέση με αυτά που ακούστηκαν τις τελευταίες ημέρες.

Αυτές οι προτάσεις έχουν να κάνουν κατ' αρχήν, με τις συγχωνεύσεις των διαφόρων τμημάτων. Φάνηκε από τη συζήτηση που έγινε, ότι το Τμήμα των Βιοϊατρικών Επιστημών, στο οποίο συγχωνεύονται τα πέντε τμήματα, τα δύο πιο ομογενή από τα πέντε ήταν των Ιατρικών Εργαστηρίων και της Ακτινολογίας - Ακτινοθεραπείας.

Μήπως να δούμε τη δυνατότητα, δηλαδή, να κάνουμε λίγο μικρότερες συγχωνεύσεις, γιατί οι Οπτικής και Οπτομετρίας και οι Οδοντοτεχνίτες δεν έχουν και πολύ μεγάλη συνάφεια μεταξύ τους;

Επίσης, κάτι άλλο που φάνηκε από τη συζήτηση, ήταν ότι στη φυσιογνωμία του Τμήματος των Γραφικών Τεχνών και Συσκευασίας πηγαίνει περισσότερο η Σχολή των Μηχανικών παρά η Σχολή των Τεχνών, κάτι που το ανέφεραν και εδώ, έχουμε λάβει και αντίστοιχη αλληλογραφία στα e-mail και ίσως, είναι κάτι που θα πρέπει να το δείτε.

Στο άρθρο 3 στην παράγραφο 7 είπατε, ότι μπορείτε να παρατείνετε τη θητεία των Οργάνων μέχρι δύο φορές. Θα έλεγα να το παρατείνουμε μέχρι μια φορά, γιατί το «δύο φορές» δημιουργεί μια αίσθηση, ότι ουδέν μονιμότερο του προσωρινού και καλό θα είναι να πάει σε εκλογές το συγκεκριμένο Πανεπιστήμιο για να εκλέξει τα όργανά του και να μην έχουμε πάλι μια περίπτωση σαν το Ε.Α.Π. που έχει Διοικούσα Επιτροπή τόσα χρόνια.

Σχετικά με τη μέριμνα για τους αποφοίτους. Ακούσαμε εδώ στην ακρόαση των φορέων τους αποφοίτους που δεν συνέκλιναν τόσο πολύ - για να χρησιμοποιήσω τη δική σας έκφραση - δεν ήταν, δηλαδή, μόνο τρεις οι φορείς που δεν συνέκλιναν και οι απόφοιτοι των δύο Τ.Ε.Ι. έλεγαν « εμάς, γιατί μας ξεχάσατε;», γιατί είχαμε εδώ τους αποφοίτους του Τ.Ε.Ι. Πειραιά.

Επίσης, αυτό που ακούστηκε από τους υπάρχοντες μεταπτυχιακούς φοιτητές των Τ.Ε.Ι. που τελικά θα πάρουν πτυχίο μεταπτυχιακού Τ.Ε.Ι., ενώ οι αντίστοιχοι προπτυχιακοί μετά από ένα χρόνο θα παίρνουν πτυχίο πανεπιστημίου, μήπως να εξισορροπήσουμε τη συμπεριφορά μας απέναντι στους υπάρχοντες μεταπτυχιακούς και στους υπάρχοντες προπτυχιακούς φοιτητές;

Στο άρθρο 9, είχα εκφράσει την απορία μου «πώς θα συνεκτιμώνται ιδιαίτερα», όπως αναφέρεται μέσα, « κατά την κρίση για κατάληψη θέσης ΔΕΠ το ήθος, η προσωπικότητα και η κοινωνική του προσφορά;» για να μην αφήσουμε κάτι τόσο χαλαρό που να επιδέχεται πολλών ερμηνειών και να υπάρχουν περιπτώσεις που θα μπορεί να τις εκμεταλλευτεί κάποιος για να ξεπερνάει κάποιον άλλο, ο οποίος είναι καλύτερα επιστημονικά και το ζούμε αυτό στα Πανεπιστήμια αρκετές φορές, που τα κριτήρια γίνονται λίγο λάστιχο. Ας μην τα κάνουμε, λοιπόν, περισσότερο λάστιχο από ό,τι, ήδη, είναι.

Είπαμε για τις συγχωνεύσεις των διαφόρων ειδικοτήτων στο άρθρο 29.

Αυτά από εμένα, κύριε Πρόεδρε, και θα περιμένουμε και τις απαντήσεις του Υπουργού πάντοτε καλοπροαίρετα και με καλή διάθεση.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Φωτάκης.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Θα ήθελα να κάνω μία σύντομη παρέμβαση που αφορά το άρθρο 21 για θέματα ηθικής και δεοντολογίας στην έρευνα, όπου δεν έγινε μεγάλη συζήτηση για τα θέματα αυτά που αφορούν την ανθρώπινη αξιοπρέπεια, την ιδιωτική ζωή, τα προσωπικά δεδομένα και το σεβασμό στο περιβάλλον κατά τη διεξαγωγή ερευνητικού έργου.

Ήθελα να τονίσω, ότι η βαρύτητα των ζητημάτων αυτών, αναμένεται να αποκτήσει ακόμη μεγαλύτερες διαστάσεις στο μέλλον, καθώς οι νέες αναδυόμενες τεχνολογίες, που οδηγούν στα μεγάλα ζητήματα της λεγόμενης για παράδειγμα 4ης Βιομηχανικής Επανάστασης ή σε τομείς, όπως είναι ο τομέας της ιατρικής του μέλλοντος, που βασίζονται στην ανάλυση του ανθρώπινου DNA, επιτάσσουν νέες θεωρήσεις για θέματα ηθικής και σε αυτό θα πρέπει να είμαστε εκεί έγκαιρα.

Με τις διατάξεις αυτές, γίνεται ένα πρώτο βήμα προς την κατεύθυνση αυτή και θα έλεγα ότι έχει πολύ μεγάλη σημασία να υπάρξει πλήρης αποδοχή από το Σώμα της προσπάθειας αυτής, αφού ουσιαστικά αυτή η προσπάθεια αποτελεί - θα έλεγα - την περίπτωση, όπου η πολιτεία προνοεί, αντί απλά να ακολουθεί σε αυτά που έρχονται.

Ήθελα να το τονίσω αυτό, γιατί είναι κάτι που δεν έχει γίνει κουβέντα και θα έπρεπε να είχε γίνει, κατά την άποψή μου.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Φίλης.

ΝΙΚΟΛΑΟΣ ΦΙΛΗΣ: Όπως, ήδη, αναφέρθηκε, ο νόμος αποτελεί, πράγματι, μια εμβληματική πρωτοβουλία της Κυβέρνησης, η οποία μεταβάλλει ριζικά το τοπίο της Ανώτατης Εκπαίδευσης, δηλαδή, δίνει ουσιαστικά περιεχόμενο στην ένταξη των Τ.Ε.Ι. στην Ανώτατη Εκπαίδευση και αναγνωρίζει μια πραγματικότητα που έχει de facto διαμορφωθεί και βρίσκω πολύ λογικό να διαμορφώνονται ευρύτερες πολιτικές, κοινωνικές και εκπαιδευτικές συναινέσεις γύρω από αυτή την κατεύθυνση του νομοσχεδίου για το Πανεπιστήμιο Δυτικής Αττικής.

Επίσης, με τον παρόντα νόμο διευρύνεται ο αναπτυξιακός ρόλος του Πανεπιστημίου και του ανατίθενται ευρύτερα καθήκοντα σε ό,τι έχει να κάνει με τη διαμόρφωση του ανθρώπινου δυναμικού, σε εθνικό και περιφερειακό επίπεδο.

Αναφέρθηκαν τα προγράμματα επαγγελματικής εκπαίδευσης και δεν θα ήθελα να μιλήσω περαιτέρω.

Θα ήθελα, όμως, στο σύντομο αυτό χρόνο που έχω, να επισημάνω έναν κίνδυνο που πρέπει να τον αντιμετωπίσουμε και αυτός είναι η πλήρης και ισοπεδωτική ομογενοποίηση των Πανεπιστημιακών Ιδρυμάτων τόσο σε επίπεδο προγραμμάτων σπουδών όσο και εκπαιδευτικών πρακτικών και μεθόδων.

Είναι σημαντικό να διατηρηθεί και να ενισχυθεί η ποικιλομορφία του ενιαίου χώρου Ανώτατης Εκπαίδευσης και η διαφορετικότητα των Πανεπιστημιακών Ιδρυμάτων πρέπει να αποτυπώνεται στο βασικό ιδρυτικό άρθρο του νόμου που θα τα δημιουργεί. Το Πανεπιστήμιο Δυτικής Αττικής προέρχεται από Ιδρύματα με ιδιαίτερη έμφαση στην εφαρμογή των επιστημών και των τεχνών και αυτό πρέπει να αποτελεί τη βασική επιδίωξή του. Είναι σημαντικό να μην αποκοπεί από την ιστορία του και από τις δεκάδες χιλιάδες των αποφοίτων του, οι οποίοι έχουν συμβάλει σε πολλούς κλάδους καθοριστικά στην οικονομική και κοινωνική ανάπτυξη και παρουσιάζουν σε πολλές περιπτώσεις προνομιακή απορρόφηση από την αγορά εργασίας.

Αναφέρθηκε νωρίτερα ο κ. Φωτάκης στη διάκριση ανάμεσα στην εμπειρία και στην επιστήμη, στην εφαρμοσμένη έρευνα και στη βασική έρευνα. Θα ήταν λάθος να αντιμετωπίζουμε το Πανεπιστήμιο Δυτικής Αττικής σαν άλλο ένα Πανεπιστήμιο. Είναι ένα διαφορετικό Πανεπιστήμιο και αυτό δεν σημαίνει υποβαθμισμένο. Αντιθέτως. Τα στερεότυπα, ότι τα Πανεπιστήμια εφαρμοσμένων επιστημών από τα άλλα Πανεπιστήμια είναι υποβαθμισμένα, είναι ένα στερεότυπο πολύ αρνητικό, το οποίο προφανώς στη σημερινή πραγματικότητα πρέπει να αποφεύγεται.

Δυστυχώς, όμως, το στερεότυπο αυτό πολλές φορές υιοθετείται και από το εκπαιδευτικό δυναμικό το οποίο αδυνατεί για διάφορους λόγους - όχι πάντοτε αξίας - να κάνει καριέρα στα κλασικά Πανεπιστήμια και θεωρεί ότι τα Τ.Ε.Ι. είναι ένας προθάλαμος για να συνεχίσει μετά την εξέλιξή του στα Πανεπιστήμια και αυτό πρέπει να το λάβουμε σοβαρά υπόψη.

Σε ό,τι αφορά στις εκπαιδευτικές μεθόδους, θα είναι χρήσιμο να δίνεται η δυνατότητα να εφαρμοστούν εναλλακτικές διαφοροποιημένες παιδαγωγικές πρακτικές, που προσιδιάζουν στον σκοπό του συγκεκριμένου πανεπιστημιακού ιδρύματος. Με αυτό τον τρόπο το Πανεπιστήμιο μπορεί να απευθυνθεί σε διαφορετικά κοινά, τα οποία έχουν ειδικά χαρακτηριστικά και ανάγκες, αλλά και να ικανοποιήσει τις απαιτήσεις συγκεκριμένων εξειδικεύσεων.

Θέλω τώρα να κάνω μια παρένθεση. Τα δύο Τ.Ε.Ι. τα οποία συγχωνεύονται και δημιουργείται το Πανεπιστήμιο Δυτικής Αττικής, έχουν μερικές εκατοντάδες συμβασιούχους, οι οποίοι δεν είχαν ένα περιθωριακό εκπαιδευτικό ρόλο και προσφορά, αλλά καθοριστική για ένα Πανεπιστήμιο μάλιστα εφαρμογών και πολύ καλών προσόντων.

Θα ήθελα, λοιπόν, να ρωτήσω ποια είναι η τύχη αυτών των συμβασιούχων, όχι από άποψη επαγγελματικού ενδιαφέροντος μόνο, αλλά από άποψη διαμόρφωσης της νέας φυσιογνωμίας του Πανεπιστημίου Δυτικής Αττικής; Δεν μπορεί να υπάρξει Πανεπιστήμιο που θα έχει έμφαση στις εφαρμογές, χωρίς το προσωπικό, το οποίο στην πράξη δημιουργεί αυτό το εκπαιδευτικό περιβάλλον και εννοώ τους συμβασιούχους.

Προφανώς, υπάρχουν και άλλα ζητήματα μεταβατικών διατάξεων, θα πει κάποιος, να αντιμετωπιστούν. Θα ήταν λάθος η διαφωνία γύρω από ζητήματα μεταβατικών διατάξεων να αποτελέσει αντικείμενο μιας διαφωνίας επί της αρχής για την ίδρυση αυτού του Πανεπιστημίου.

Είναι ιδιαίτερα σημαντικό να διατηρηθούν και να ενισχυθούν οι δίαυλοι επικοινωνίας μεταξύ δευτεροβάθμιας εκπαίδευσης και πανεπιστημιακής, τόσο με την εισαγωγή των αποφοίτων των ΕΠΑΛ σε διετείς δομές που προβλέπονται από το νόμο, όσο και με άλλα μέτρα προνομιακής εισαγωγής στα Πανεπιστήμια, που έχουν ειδικότητες άμεσα σχετιζόμενες με την επαγγελματική εκπαίδευση π.χ. οι Σχολές Διπλωματούχων ή Πτυχιούχων Μηχανικών, οι Σχολές Επαγγελμάτων Υγείας κ.λπ..

Ειδικότερα, το Πανεπιστήμιο Δυτικής Αττικής, αξιοποιώντας την παράδοση των ιδρυμάτων από τα οποία προέρχεται, μπορεί να προβλέψει ειδικό ποσοστό 20% εισαγωγής από τα ΕΠΑΛ αντίστοιχων ειδικοτήτων.

Για το θέμα της ΑΣΠΑΙΤΕ, που ακούστηκε. Πράγματι η ΑΣΠΑΙΤΕ μένει λίγο ξεκρέμαστη στο τοπίο το γενικότερο. Χρειάζεται να σκεφτούμε και να σχεδιάσουμε έναν τρόπο ένταξης της, πιθανά σε δεύτερο στάδιο, στο Πανεπιστήμιο Δυτικής Αττικής, πιθανά και σε άλλα πανεπιστημιακά ιδρύματα.

Κύριε Υπουργέ, με το νομοσχέδιο αυτό ευτυχήσατε να ιδρύσετε ένα μεγάλο πανεπιστήμιο, το τρίτο πανεπιστήμιο της χώρας, το Πανεπιστήμιο Δυτικής Αττικής, αλλά ίσως άθελά σας, δεν ευτυχήσατε να ιδρύσετε και άλλο ένα πανεπιστήμιο, διότι ιδρύετε, δυστυχώς από το παράθυρο και άλλο ένα πανεπιστήμιο, το πρώτο ιδιωτικό πανεπιστήμιο στη χώρα μας. Αναφέρομαι στον Ευρωπαϊκό Οργανισμό Δημοσίου Δικαίου, που έχει συσταθεί με βάση μια διεθνή συμφωνία μεταξύ των χωρών Ιταλίας, Κύπρου, Εσθονίας, Μολδαβίας, Σερβίας, Μαυροβουνίου και Ελλάδος, αυτό που για λόγους συντομίας θα αναφέρω εφεξής ως «Πανεπιστήμιο Λεγραινών».

Προφανώς αυτή η διεθνής συμφωνία δεν έχει υπερσυνταγματική ισχύ. Έχει υπερνομοθετική, θα πει κάποιος, αλλά όχι υπερσυνταγματική. Δεν μπορεί να παρακαμφθεί το άρθρο 16 του Συντάγματος που ορίζει συγκεκριμένες προϋποθέσεις για τη λειτουργία των εκπαιδευτικών ιδρυμάτων στη χώρα μας. Δεν είναι δυνατόν από το παράθυρο να ξεκινήσουμε να ιδρύουμε ένα ιδιωτικό πανεπιστήμιο στην Ελλάδα. Μπορεί να έχει μικρή επίπτωση στην γενικότερη διαμόρφωση του χάρτη σήμερα, αλλά θα αποτελέσει την κερκόπορτα, ώστε να παρακάμψουμε τη συνταγματική αρχή, σύμφωνα με την οποία τα εκπαιδευτικά ιδρύματα αποτελούν αποκλειστικά νομικά πρόσωπα δημοσίου δικαίου στη χώρα μας, με πλήρη αυτοδιοίκηση και τελούν υπό την εποπτεία του Κράτους. Τίποτε από αυτά δεν ισχύει για το εν λόγω πανεπιστήμιο, το οποίο εκτός των άλλων, στο άρθρο 2 της σύμβασης με την οποία ιδρύεται, όπως βλέπετε, δεν ορίζει κατηγορηματικά ότι ο οργανισμός αυτός ιδρύει σχολές που είναι ανώτατα ιδρύματα, παρά περιλαμβάνει στους σκοπούς του γενικώς διδακτικές δραστηριότητες, που μπορεί να αφορούν σεμινάρια ή ακόμα και διδασκαλία υποστηρικτική των καθηγητών ή αποφοίτων ανωτάτων ιδρυμάτων στο διεθνές κοινοτικό ή συγκριτικό δίκαιο, που δεν απονέμει κάποιον τίτλο σπουδών.

Πιστεύω ότι επειδή δεν επείγει, πρέπει να κρατηθεί και να υπάρξει διαβούλευση. Είναι λάθος, επί τη ευκαιρία, να τίθενται τέτοια ζητήματα σε ένα νομοσχέδιο, στο οποίο επαναλαμβάνω, έχουμε το Πανεπιστήμιο Δυτικής Αττικής αυτή τη στιγμή. Μη βάζουμε και άλλα ζητήματα, τα οποία υπονομεύουν την κατεύθυνση.

Θέλω, επίσης, να αναφέρω ότι σε προηγούμενο νόμο επί υπουργίας του κ. Γαβρόγλου, ο Ευρωπαϊκός Οργανισμός Δημοσίου Δικαίου είχε υπαχθεί στον ΔΟΑΤΑΠ. Τώρα αφαιρείται από τον ΔΟΑΤΑΠ. Πώς υπάρχει τέτοια ευκολία στην αλλαγή διατάξεων; Υπάρχει κάποια σκοπιμότητα, κάποιο παρασκήνιο; Πρέπει να το κουβεντιάσουμε.

Επαναλαμβάνω, δεν επείγει. Πρέπει να κρατηθεί για διαβούλευση και για περαιτέρω δημόσια συζήτηση, διότι δημιουργείται κερκόπορτα για την ίδρυση βιομηχανίας ιδιωτικών πανεπιστημίων στη χώρα μας.

Σχετικά με το ζήτημα που αφορά τους παιδικούς σταθμούς και τα νηπιαγωγεία, προφανώς το νομοσχέδιο έχει μια σωστή παιδαγωγική κατεύθυνση. Τα τετράχρονα παιδιά πρέπει να ενταχθούν στο σύστημα της προσχολικής εκπαίδευσης νηπιαγωγείων. Βεβαίως, αυτό είναι μια γενική θετική παιδαγωγική αρχή για την οποία πρέπει να εργαστούμε. Χρειάζεται χρονοδιάγραμμα, δέσμευση για σταδιακά βήματα που αφορούν πολλά ζητήματα. Για παράδειγμα, αφορούν τη λειτουργία των νηπιαγωγείων με προσωπικό επιπλέον και βοηθητικό, αλλά και νηπιαγωγούς. Αφορά επίσης τα ζητήματα που έχουν να κάνουν με το πρόγραμμα αυτών των νέων δίχρονων νηπιαγωγείων.

Σε κάθε περίπτωση, επειδή εκφράζεται ένας φόβος, τον καταλαβαίνω το φόβο αυτό και από άποψη επαγγελματικής διασφάλισης από την πλευρά των εργαζομένων στους παιδικούς σταθμούς, μπορεί να βρεθεί λύση. Έχουμε ανάγκη παιδιά μικρότερης ηλικίας και παιδιά από οικογένειες με μεγαλύτερο εισόδημα από το σημερινά προβλεπόμενο, να πηγαίνουν σε παιδικούς σταθμούς. Δεν θα μας λείψουν τα παιδιά της ηλικίας μέχρι 4 ετών για να πηγαίνουν στους παιδικούς σταθμούς. Χρειάζεται μια μελέτη, όμως και νομίζω ότι έχει δεσμευτεί και ο κ. Υπουργός, μέσω της ΕΤΑ να υπάρξει αυτή η μελέτη.

Σχετικά με τις μεταγραφές, συμφωνώ με την πρόταση, με την τροπολογία του κ. Κατσίκη. Προφανώς οι ορφανοί φοιτητές πρέπει να τύχουν μιας στοιχειώδους στήριξης, όταν δεν έχουν άλλον αδελφό για να γίνεται μεταγραφή. Είναι κοινωνική υποχρέωση αυτή. Όπως ευρύτερα τα παιδιά μονογονεϊκών οικογενειών, αν είναι ένα το παιδί στην μονογονεϊκή οικογένεια, διότι είναι μια άλλη μορφή, όπως καταλαβαίνετε, μιας οικογένειας που δεν είναι και οι δύο γονείς παρόντες στην ανάπτυξη και στη ζωή του παιδιού.

Σχετικά τώρα με τις σχολικές δομές στις φυλακές. Είναι ένα θετικό βήμα οι ενιαίες σχολικές δομές στις φυλακές, έτσι ώστε να αντιμετωπίζονται προβλήματα κοινωνικά, μορφωτικά. Έχουμε εξαιρετικές εμπειρίες από διάφορες περιπτώσεις φυλακών. Εγώ προσωπικά, ως Υπουργός Παιδείας, είχα επισκεφθεί διάφορα, μεταξύ των οποίων και τα σχολεία στις Φυλακές του Αυλώνα. Επαναλαμβάνω ότι μιλάμε για ενιαίες σχολικές δομές και όχι μόνο για ένα σχολείο δεύτερης ευκαιρίας, για παράδειγμα, γιατί είναι διαφορετικές οι μορφωτικές ανάγκες στις φυλακές μέσα. Θα πρέπει κάπως να δούμε και ξέρω ότι υπάρχουν προβλήματα που τα αντιμετωπίζει το Υπουργείο, τα συζητεί αυτή τη στιγμή, σχετικά με την πρόσληψη των αναπληρωτών, έτσι ώστε κατά κανόνα οι αναπληρωτές που έχουν εμπειρία σε αυτές τις δομές, στις σχολικές δομές των φυλακών, να πηγαίνουν κάθε χρόνο και να μην αρχίζουν από την αρχή άλλοι αναπληρωτές να αποκτούν αυτή την εμπειρία.

Σχετικά με την επιτροπή ηθικής και έρευνας που αναφέρθηκε προσφάτως και ο κ. Φωτάκης, είναι προφανές ότι προλαμβάνει, προνοεί η Πολιτεία, αλλά προσέξτε, επειδή έχουμε και διεθνή εμπειρία. Πρέπει να προνοήσουμε ώστε σε αυτές τις επιτροπές να μην υπάρχει εμπλοκή εξωεπιστημονικών και εξωπανεπιστημιακών φορέων και παραγόντων. Σας υπενθυμίζω ότι τα θέματα ηθικής αποτελούν προσφιλές πεδίο ιδεολογικής παρέμβασης και πολλές φορές με αυταρχικό τρόπο, διαφόρων συντηρητικών, συχνά εκκλησιαστικών, παραγόντων. Στην Αμερική προκλήθηκαν δημοψηφίσματα για τα θέματα που αφορούν την επιστημονική έρευνα για τους πρωτοβλάστες και άλλα ζητήματα, ανάμεσα σε πάστορες και ανάμεσα σε επιστημονικές οργανώσεις. Μην έχουμε στην Ελλάδα, που υπάρχει το υπέδαφος αυτών των παρεμβάσεων, ανάλογες παρεμβάσεις στις επιτροπές ηθικής και έρευνας.

Σχετικά με τα ζητήματα, τα οποία τίθενται για το λύκειο, είναι μια πολύ θετική κατεύθυνση ο περιορισμός των υπό εξέταση μαθημάτων σε τέσσερα. Προφανώς είναι στην κατεύθυνση που είχαμε ξεκινήσει ήδη από το γυμνάσιο, να μη λειτουργούν τα σχολεία ως εξεταστικά κέντρα, αλλά να δίνεται έμφαση στην παιδαγωγική διαδικασία, στο μάθημα, στη διαπίστωση των γνώσεων μέσα από πολύμορφες διαδικασίες, τεστ κ.λπ. καθ’ όλη τη διάρκεια της χρονιάς και όχι στη μια και τελική εξέταση τον Ιούνιο. Δεν υποβαθμίζονται τα μαθήματα, επειδή δεν εξετάζονται τον Ιούνιο. Τα μαθήματα όλα έχουν την αξία τους, προφανώς κάποια αποτελούν μέρος του σκληρού εκπαιδευτικού κορμού και αυτό είναι σαφές και από τις ώρες που διδάσκονται.

Κατά τη διάρκεια της χρονιάς, φαίνεται η αξία του κάθε μαθήματος και όχι στη μία και μοναδική τελική εξέταση.

Ένα τελευταίο θέμα τώρα, το νομοσχέδιο αναφέρεται στην ίδρυση νέων πανεπιστημίων, συγχώνευσης Τ.Ε.Ι. και μετατροπή τους σε Πανεπιστήμιο, με Προεδρικό Διάταγμα. Θα μου πείτε, δεν είναι μια αντίφαση, να ξεκινάμε με νόμο για το Πανεπιστήμιο της Δυτικής Αττικής και να λέμε ότι με Προεδρικό Διάταγμα θα γίνεται αυτό; Φαίνεται ως αντίφαση, θα ήθελα μια απάντηση για το τι συμβαίνει. Θα ήθελα μια απάντηση για το Προεδρικό Διάταγμα, καθώς έχει μια ευκολία μεγαλύτερη από τον νόμο, με την έννοια ότι μπορεί μεν να ελέγχεται από το Συμβούλιο της Επικρατείας, αλλά είναι όμως πιο εύκολο να εκδίδονται Προεδρικά Διατάγματα.

Το Συμβούλιο της Επικρατείας δεν υπεισέρχεται στην ουσία, αλλά εξετάζει ζητήματα συνταγματικότητας του Προεδρικού Διατάγματος, ενώ η ίδρυση ενός Πανεπιστημίου, δεν αφορά τόσο το θέμα της αντισυνταγματικότητας του, να ελεγχθεί, αλλά αφορά τη γενικότερη αναπτυξιακή και εκπαιδευτική σκοπιμότητα και εκεί χρειάζεται να δούμε το θέμα της πολιτικής και η πολιτική παρέμβαση συνήθως, μέσω της Βουλής, μέσω της νομοθετικής διαδικασίας. Αυτά και να ευχηθώ, αυτό το εμβληματικό θέμα που αφορά την ίδρυση του Πανεπιστημίου Δυτικής Αττικής, να προχωρήσει από εφέτος, να ενισχυθεί και οικονομικά αν χρειασθεί.

Με βρίσκει σύμφωνο η δήλωση του κ. Υπουργού ότι θα δώσουμε περισσότερα χρήματα, εφόσον χρειαστεί, για τη λειτουργία αυτού του Πανεπιστημίου και ότι δεν είναι αποτέλεσμα περικοπών και μνημονιακών εξαναγκασμών. Ευχαριστώ.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Ευχαριστούμε τον κ. Φίλη, το λόγο έχει η κυρία Κεφαλίδου.

ΧΑΡΑ ΚΕΦΑΛΙΔΟΥ: Κύριε Πρόεδρε, μετά την ομιλία του πρώην Υπουργού Παιδείας, τα ερωτηματικά είναι πολύ περισσότερα από τις απαντήσεις, που έχουν δοθεί, μέχρι σήμερα. Προσπαθώ, ειδικά, ανατρέχοντας στο νόμο, να καταλάβω το θέμα το οποίο μπαίνει τώρα και νομίζω ότι μας έχει αιφνιδιάσει όλους, για την αναγνώριση τίτλων από ιδιωτικά πανεπιστήμια. Εάν είναι το άρθρο 19, σας διαβάζω και αν μπορείτε να μας εξηγήσετε, λέει εκεί λοιπόν, «οι τίτλοι σπουδών ανώτατης εκπαίδευσης διεθνών οργανισμών στους οποίους μετέχει η Ελληνική Δημοκρατία, είναι ισότιμοι με τους τίτλους σπουδών των ελληνικών δημόσιων ανώτατων εκπαιδευτικών ιδρυμάτων, χωρίς να απαιτείται η έκδοση πράξης αναγνώρισης, στις λοιπές διατάξεις»

Λοιπόν, αυτή η φάμπρικα των λοιπών διατάξεων, ξέρετε, είναι μια ιστορία που έχει εκθέσει το πολιτικό σύστημα στο σύνολό του. Ό,τι δεν ξέρουμε που να το βάλουμε ή ό,τι θέλουμε να το βάλουμε για να περάσει νύχτα, μπαίνει εκεί. Ξέρετε και τι άλλο με φοβίζει περισσότερο; Η προχειρότητα και η βιασύνη με την οποία έρχεται ένα νομοσχέδιο, που και εσείς, αλλά και η αίθουσα εδώ, θεωρεί εμβληματικό. Και όχι μόνο θεωρεί εμβληματικό, θεωρεί ότι είναι οδηγός για το πώς θα πορευθούμε στις ανωτατοποιήσεις των Τ.Ε.Ι. που θα τα κάνουμε Α.Ε.Ι., γιατί όντως , είναι μια αδήριτη ανάγκη, πολύ ωραίο το σκεπτικό, ναι, κατανοητό, όμως ο τρόπος, η μεθοδολογία και τα βήματα έχουν πάρα πολύ μεγάλη σημασία.

Δεν είναι κάτι που γίνεται εν κενό, θέλει προγραμματισμό, θέλει σύνδεση με την τοπική κοινωνία, με αναπτυξιακούς στόχους που έχουν οι Περιφέρειες, θέλουν να ξέρει κανείς με ποια στόχευση γίνεται όλο αυτό, με τι οικονομικό αντίκτυπο και τελικά θέλει να έχει Πτυχία που να έχει αντίκρισμα στην αγορά. Αυτό είναι πάρα πολύ σημαντικό. Όταν, λοιπόν, ο οδηγός, ο πιλότος είναι αυτό το νομοσχέδιο που θα προδιαγράψει την πορεία των υπόλοιπων κινήσεων του Υπουργείου, αν μη τι άλλο, περιμένει κανείς να υπάρχει χρόνος, να υπάρχει σοβαρή αντιμετώπιση, να υπάρχει εξαντλητικός διάλογος. Και εμείς, ξέρετε τι έχουμε δει μέχρι σήμερα; Παραμονή Καθαράς Δευτέρας, να συμπτύσσονται διαδικασίες, να θέλουμε με fast-track τρόπο να περάσουμε το νομοσχέδιο, οι φορείς και βεβαίως ήταν 23, αλλά πολύ καλά λέτε και εσείς, ότι στην εκπαίδευση είναι ποιοτικά τα θέματα, δεν είναι ποσοτικά και βιαζόμαστε και για την Ολομέλεια.

Βλέπετε πόσα θέματα ανακύπτουν σήμερα; Επιτρέψτε μου να σας πω μια μικρή, πικρή εμπειρία που έχω από το προηγούμενο σαββατοκύριακο, στην ιδιαίτερη πατρίδα, την Δράμα, σε μια σύσκεψη φορέων που αφορά τις διαδικασίες που γίνονται για την εκεί επόμενη κίνηση συγχώνευσης, αναβάθμισης, όπως θέλετε πείτε το, του Δημοκρίτειου Πανεπιστήμιου. Εκεί, λοιπόν, θα ήθελα να σας το πω, γιατί έχει σημασία να καταλάβουμε λίγο το πώς κινούμαστε, αιφνιδιαζόμενοι οι φορείς της τοπικής κοινωνίας, μαθαίνουμε ότι υπάρχει σε εξέλιξη μία συζήτηση στο Υπουργείο Παιδείας, από το οποίο απουσιάζουν οι Βουλευτές της Αντιπολίτευσης. Γίνεται μόνο με τους Βουλευτές ΣΥ.ΡΙΖ.Α., βγαίνουν μάλιστα και ανακοινώσεις, εγώ προσωπικά διάβασα την ανακοίνωση του συναδέλφου Βουλευτή Δράμας, κ. Καραγιαννίδη, όπου έλεγε ότι έγινε συνάντηση των Πρυτανικών φορέων, παραγωγικών φορέων στο Υπουργείο με εσάς, για να συζητηθούν τα θέματα του Δημοκρίτειου Πανεπιστήμιου και το πώς θα εξελιχθεί.

Αυτό είναι μια συζήτηση που δεν αφορά την υπόλοιπη κοινωνία; Δεν αφορά τους Βουλευτές των υπολοίπων κομμάτων; Έχω πραγματικά πολύ μεγάλο προβληματισμό, κ. Υπουργέ και θα πω δύο λόγια για το νομοσχέδιο, που έτσι και αλλιώς δεν πρόκειται να είναι κάτι διαφορετικό από ό,τι είχε ακουστεί στην αίθουσα. Υπάρχουν θέματα που θέλουν σοβαρή αντιμετώπιση, θέλουν πολύ μεγάλη προσοχή, θέλουμε πραγματικά να σκύψει το Υπουργείο και να δώσει λύσεις. Ξεκινώ με το άρθρο 2, συγχωνεύσεις τμημάτων, θα ήθελα να σας πω, πως ό,τι θέλεις να συγχωνεύσεις, δεν πρέπει να τα απαξιώσεις κιόλας και ότι είναι συνδεδεμένο με την αναπτυξιακή προοπτική ενός τόπου και έχει δώσει, μέχρι τώρα δείγματα γραφής, έχει δώσει καρπούς, αυτό θα πρέπει να το ενισχύσεις.

Παίρνω αφορμή από το Τμήμα Κλωστοϋφαντουργίας Μηχανικών, το οποίο πραγματικά είναι συνδεδεμένο με την εθνική οικονομία και σας λέω ότι αντίστοιχο παράδειγμα έχουμε στην Δράμα, με το Τμήμα Οινολογίας, το οποίο καρκινοβατεί και το οποίο σας το αναφέρω από τώρα, η πορεία του είναι προδιαγεγραμμένη από το Υπουργείο. Είναι ένα Τμήμα συνδεδεμένο με την τοπική αναπτυξιακή πορεία του τόπου μας, έχουμε οινοποιία, εξαιρετικά και έχει έναν διδάσκοντα, ίσως και κανέναν με τις τελευταίες αλλαγές που έχουν γίνει.

Πηγαίνω στα άρθρα 3 και 4, όργανα διοίκησης, κ. Υπουργέ, εσείς ειδικά, πιστεύω ότι δεν δέχεται καμία ανάγκη από περισσότερες εξουσίες. Επομένως, το ερώτημα είναι γιατί διοικούσα επιτροπή, που να την ορίζει ο Υπουργός; Γιατί να μην υπάρχει δημοκρατικά εκλεγμένη ανεξάρτητη Σύγκλητος, που θα προκύψει από εκλογές; Γιατί το προσωπικό και η όλη διαδικασία που γίνεται για τον έλεγχο των δικαιολογητικών των καθηγητών, που είναι προς κρίση, να διενεργείται από επιτροπή που διορίζεται από εσάς και όχι από το ίδιο το ίδρυμα; Γιατί δεν δίνουμε στα πανεπιστήμια το χώρο που χρειάζονται να κάνουν τις αξιολογήσεις, πολύ καλύτερα από ό,τι μια επιτροπή την οποία θα συστήσετε εσείς;

Άρθρο 5, ερώτημα, είναι δυνατόν οι φοιτητές που σήμερα φοιτούν στα δυο Τ.Ε.Ι., στο Τ.Ε.Ι. Αθήνας και στο Τ.Ε.Ι. Πειραιά, προπτυχιακοί και μεταπτυχιακοί να λάβουν τίτλο σπουδών από ιδρύματα τα οποία εσείς θα κατάργησε; Τι θα γίνει λοιπόν με όλους αυτούς τους ανθρώπους που έχουν επενδύσει, έχουν προσπαθήσει, οι οικογένειες έχουν καταξοδευτεί σε μια Ελλάδα καθημαγμένη, για να μπορέσουν τα παιδιά τους να αποκτήσουν έναν τίτλο που να έχει αξία στην αγορά; Είναι λάθος. Φτιάχνουμε κάτι καινούργιο με στρεβλώσεις και δημιουργούμε θύματα και σε αυτήν τη λογική των στρεβλώσεων, βάζω και το ζήτημα των μαθητών των ΕΠΑΛ, στους οποίους λέτε ότι θα μειωθούν οι θέσεις των εισακτέων στα ΕΠΑΛ και δεν ξέρω τι σκοπεύετε να κάνετε; Γιατί εδώ δείχνετε ότι έχετε παντελή έλλειψη στρατηγικού σχεδιασμού. Τι θα γίνει με τους μαθητές του ΕΠΑΛ, οι οποίοι τελικά, τους αποκλείεται από το να μπορούν να φοιτήσουν στην Αττική και εδώ προκύπτουν δύο πράγματα και είναι διαζευκτικά.

Είτε ο σχεδιασμός σας για την πανεπιστημιοποίηση των Α.Τ.Ε.Ι. εξαντλείται στην Αττική, οπότε για πιο στρατηγικό σχεδιασμό μας λέτε; Μάλλον, κάτι άλλο υποκρύπτει και θα σας έλεγα, με κάθε προσπάθεια να είμαι ευγενής, ότι μάλλον ψηφοθηρική εξυπηρέτηση φίλων ακαδημαϊκών και μελλοντικών φοιτητών της Αθήνας, που μην ξεχνάτε ότι είναι και η μισή Ελλάδα, υποκρύπτει κάτι τέτοιο. Αυτό είναι το ένα, είτε η πανεπιστημιοποίηση των Α.Τ.Ε.Ι. των Αθηνών και Πειραιά, όντως λειτουργεί, ως πιλότος, για την αντίστοιχη προσπάθεια, που θα γίνει, στην Περιφέρεια και σε αυτή την περίπτωση, βγείτε και πείτε στον κόσμο των ΕΠΑΛ και στις οικογένειές τους, ότι οι απόφοιτοί του δεν θα έχουν καμιά προοπτική, εκτός κι εάν υπονοείτε ότι όλα αυτά τα παιδιά θα τσουβαλιαστούν στα τμήματα διετούς φοίτησης, που θα δημιουργήσετε.

Οι επιλογές σας, προφανώς, είναι στην κρίση τελικά των πολιτών, αλλά βγείτε και πείτε το καθαρά, όχι να λέτε ότι οι απόφοιτοι των ΕΠΑΛ θα μπορούν να πάνε στα Τ.Ε.Ι. της περιφέρειας.

Σχετικά με τα επαγγελματικά δικαιώματα, έγινε άλλη μία εξαγγελία κενό γράμμα. Κατηγορούσατε τις προηγούμενες κυβερνήσεις, ότι δεν έκαναν τίποτε. Εγώ να κάνω την αυτοκριτική μου και να πω ότι ναι, είχαμε πάρα πολλά κενά, αλλά πείτε μου τι κάνετε εσείς στο παρόν σχέδιο νόμου. Δεν λέτε κουβέντα για τις στρατιές πτυχιούχων, χωρίς αντίκρισμα. Βάζετε πηχυαίους τίτλους σε θέματα που χρονίζουν και σίγουρα θέλουν πολιτική βούληση, σίγουρα θέλουν συναινέσεις, αποφάσεις για να λυθούν και μένουμε μόνο στην περιγραφή προβλήματος, χωρίς καμία λύση. Επειδή είναι γνωστή η εργαλειοποίηση των μεγάλων ζητημάτων που γίνεται, σας λέμε ότι σ' αυτή την αίθουσα, επειδή βλέπω να υπάρχει η αρωγή από τους περισσότερους, κάντε μια πρόταση για να μπορέσουμε να την συζητήσουμε. Τουλάχιστον, προβλέψτε την αναγραφή της κατεύθυνσης στα πτυχία των παιδιών.

Όσον αφορά τα προγράμματα σπουδών, είναι πολύ σημαντική η πιστοποίηση και είναι ζήτημα το οποίο πρέπει να δούμε με σοβαρότητα, γιατί είναι εξαιρετικά σημαντικό.

Στο άρθρο 13, δεν υπάρχει καμία εξήγηση για τον τρόπο με τον οποίο προσπαθείτε να συγχωνεύσετε ή να μετακινήσετε τμήματα. Δεν μπορώ να καταλάβω την επιστημονική σκοπιμότητα αυτής της διάταξης και πάλι, με αφορμή το τμήμα αρχιτεκτονικής τοπίου στο Τ.Ε.Ι. Δράμας, που είναι αυτή τη στιγμή ενταγμένο στη σχολή τεχνολογίας γεωπονίας και εσείς το μετακινείτε στη σχολή τεχνολογικών εφαρμογών, που είναι άσχετο αντικείμενο και δεν κολλάει με τίποτα. Θα σας παρακαλούσα παρά πολύ, να ρίξετε μια ματιά στο υπόμνημα που έδωσε το ΓΕΩΤ.Ε.Ε., γιατί φαίνεται η ένταξη αυτή να γίνεται μόνο για συνδικαλιστικούς λόγους. Δεν εξυπηρετεί τίποτε και κανέναν και είναι κρίμα ένα τόσο μεγαλεπήβολο και εμβληματικό νομοσχέδιο, όσο το διακηρύσσετε, να χάνεται σε τόσο στενά και συντεχνιακά πλαίσια.

Οι μεταγραφές φοιτητών είναι ένα θέμα που έχει προβληματίσει το σύνολο της ελληνικής οικογένειας. Μετά τα νέα δεδομένα της δεκαετούς κρίσης, υπάρχει πολύ μεγάλο πρόβλημα με τα παιδιά, που πολλές φορές αναγκάζονται και να σταματήσουν τις σπουδές τους. Δεν θέλω να επεκταθώ, γιατί έχουν ειπωθεί τα πάντα. Σαφώς, πρέπει να δοθεί προσοχή στις μονογονεϊκές οικογένειες και στις οικογένειες των παιδιών που δεν έχουν καθόλου γονείς. Υπάρχει πολύ μεγάλο πρόβλημα, ένδεια και για λόγους ισονομίας θα έλεγα να προβλέψουμε και για τις οικογένειες με απόλυτη ένδεια, που υπάρχει ένα παιδί μακριά από την εστία του.

Σχετικά με τις τελευταίες ρυθμίσεις, επειδή ο κ. Φωτάκης δεσμεύτηκε ότι θα είναι πιο αναλυτικός στην ολομέλεια, θέλω να σας πω ότι είναι ανάγκη, στο άρθρο 20 που υπάρχουν οι ρυθμίσεις, να υπάρξει συγκέντρωση όλων των ερευνητικών κέντρων και των ινστιτούτων. Η ερευνητική δραστηριότητα, δηλαδή, να μην είναι διασπασμένη σε διάφορα Υπουργεία και υπηρεσίες. Όλο αυτό είναι ένα μεγάλο πισωγύρισμα. Είναι καλό να μπορέσει να υπάρξει μια ενιαία αρχή, ένα ενιαίο θεσμικό πλαίσιο.

Ένα θέμα που έχουμε θίξει πάρα πολλές φορές και το βλέπουμε να επαναλαμβάνεται και τώρα. Μην αποψιλώνετε την πρωτοβάθμια και την δευτεροβάθμια εκπαίδευση, στέλνοντας ανθρώπους με προσόντα, με διάθεση προσφοράς, ξανά στην ανώτατη εκπαίδευση και εδώ το κάνετε στα ερευνητικά ιδρύματα. Εάν όντως πρέπει να βάλουμε βάσεις στην εκπαίδευση μας, θέλουμε στην πρωτοβάθμια και στη δευτεροβάθμια ανθρώπους άξιους, με προσόντα, μην συνεχίζετε αυτό το λάθος, που νομίζω ότι τον βρίσκουμε συνέχεια μπροστά μας. Είναι σχεδόν εμμονικό αυτό που κάνει η κυβέρνηση.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Με το ζόρι τους λέμε να πάνε;

ΧΑΡΑ ΚΕΦΑΛΙΔΟΥ: Κύριε Υπουργέ, δεν λέω ότι το λέτε με το ζόρι. Λέω πολύ απλά, ότι όταν ανοίγετε την πόρτα και λέτε σ' αυτούς τους ανθρώπους «είστε στην πρωτοβάθμια και στην δευτεροβάθμια και παρόλο που προσφέρετε στα παιδιά μας, σας δίνουμε τη δυνατότητα να πάτε στην τριτοβάθμια», εσείς τι πιστεύετε;

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Εγώ πιστεύω, ότι οι πολίτες πρέπει να έχουν όσες περισσότερες δυνατότητες μπορούν. Εσείς φαίνεται ότι έχετε άλλη λογική.

ΧΑΡΑ ΚΕΦΑΛΙΔΟΥ: Η λογική είναι ότι πρέπει να ενισχυθούν η πρωτοβάθμια και η δευτεροβάθμια. Υπάρχει έτσι και αλλιώς, μεγάλη συγκέντρωση διδακτορικών τίτλων στη νέα γενιά. Αξιοποιήστε τους επιστήμονες, οι οποίοι φεύγουν σωρηδόν στο εξωτερικό, βγάλτε προκήρυξη για νέες θέσεις. Γιατί να υπάρξει μετακίνηση από την πρωτοβάθμια και δευτεροβάθμια; Αν υπάρχει ένδεια πτυχίων, να το καταλάβω, αλλά εδώ δεν μπορούμε να απορροφήσουμε τα παιδιά και τους λέμε «η πόρτα του εξωτερικού είναι εκεί, φύγετε για να υπάρχει καλύτερη προοπτική». Τόσο απλά.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Δημαράς Γεώργιος, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δουζίνας Κωνσταντίνος, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Ψυχογιός Γεώργιος, Μηταφίδης Τριαντάφυλλος, Μιχελής Αθανάσιος, Παπαδόπουλος Νικόλαος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κέλλας Χρήστος, Κεραμέως Νίκη, Κεφαλογιάννη Όλγα, Κοντογεώργος Κωνσταντίνος, Κουκοδήμος Κωνσταντίνος, Κυριαζίδης Δημήτριος, Ράπτη Ελένη, Στύλιος Γεώργιος, Γρηγοράκος Λεωνίδας, Αρβανιτίδης Γεώργιος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Γκιόκας Ιωάννης, Δελής Ιωάννης, Μωραΐτης Νικόλαος, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Το λόγο έχει η κυρία Αντωνίου.

ΜΑΡΙΑ ΑΝΤΩΝΙΟΥ: Στις δύο προηγούμενες συνεδριάσεις της Επιτροπής μας, έθεσα ένα ερώτημα προς τους Υπουργούς, ακούγοντας τους να λένε ότι έχουμε δύο πολύ σημαντικά ιδρύματα, το Τ.Ε.Ι. Πειραιά και το Τ.Ε.Ι. Αθήνας, που έχουν μάλιστα πολύ σημαντικές επιδόσεις και μετέχουν στη γενική συνέλευση του ΕΛ.ΙΔ.Ε.Κ., με επιστημονικά κριτήρια και όλα αυτά τα συναφή. Σήμερα, ανέλαβε ο κ. Φωτάκης να μου απαντήσει σε αυτό το ερώτημα, γιατί, αφού είναι τόσο επιτυχημένα, τα κάνουμε πανεπιστήμιο; και μου είπε, ότι ως ακαδημαϊκός, για πολλά χρόνια, που είναι, συντάσσεται με την ίδρυση αυτών των δύο τεχνολογικών ιδρυμάτων στο να γίνουν πανεπιστήμιο. Επειδή είναι ακαδημαϊκός, λέει, 30 χρόνια και έχει μία εμπειρία.

Κύριε Φωτάκη, και η Σύνοδος των Πρυτάνεων ακαδημαϊκοί είναι και στην ΠΟΣΔΕΠ ακαδημαϊκοί είναι για πολλά χρόνια, δεν είστε ο μόνος ακαδημαϊκός. Είστε ο μόνος που είστε ευνοημένος ακαδημαϊκός και είστε Υπουργός για τρία χρόνια. Αυτό είστε.

Όπως σας είπα πολλές φορές, εδώ δεν είμαστε ακαδημαϊκό ίδρυμα για να κρινόμαστε από τα papers και τα διδακτορικά. Εδώ κρινόμαστε για τις πολιτικές μας και εκεί είστε μετεξεταστέος, κύριε Φωτάκη και θα σας απαντήσω γιατί. Τόσο, λοιπόν, στην επί της αρχής συζήτηση όσο και επί των άρθρων, έθεσα διάφορα ερωτήματα όσον αφορά το άρθρο 20 του παρόντος νομοσχεδίου. Φαίνεται ότι εκτός από την κριτική μου, την οποία, όπως είπατε, δυσκολεύεστε να ακολουθήσετε, δυσκολεύεστε ακόμη περισσότερο να απαντήσετε στις ερωτήσεις μου. Βέβαια, στα δημοσιεύματα που καταδεικνύουν την ανεπάρκεια των πολιτικών σας για την έρευνα, ξέρετε και απαντάτε αμέσως, με επιστολές. Δεν φαίνεται όμως να δείχνετε τον ίδιο ζήλο απέναντι σε συναδέλφους, που σας θέτουν σημαντικά ερωτήματα κατά την κοινοβουλευτική διαδικασία.

Θα αναφερθώ στην πολυδιαφημιζόμενη από εσάς, μέσω φιλικών μέσων και από βίντεο, που έχετε βγάλει, προπαγανδιστικά, για τις δαπάνες για την έρευνα και την καινοτομία. Θα καταθέσω στην Επιτροπή έναν πίνακα, στον οποίο οι δαπάνες για την έρευνα και καινοτομία είναι στο 1% του Α.Ε.Π., όχι όμως από την πολιτική σας, αλλά από τον ματωμένο ιδιωτικό τομέα ο οποίος πλέον της φορολογικής λαίλαπας που βιώνει, επενδύει στην έρευνα και την καινοτομία για να αντιμετωπίσει τον ανελέητο παγκόσμιο ανταγωνισμό. Είναι επίσημα στοιχεία του εθνικού κέντρου τεκμηρίωσης, είναι εδώ για όποιον θέλει να τα δει. Θα σας ρωτήσω για τρίτη φορά, μήπως και λάβω κάποια απάντηση. Ποιοι ήταν οι λόγοι που οδήγησαν σε παραίτηση τον πρώτο πρόεδρο του ΕΛ.ΙΔ.Ε.Κ.; Δεν μου απαντήσατε. Αφού όλα βαίνουν καλώς, όπως είπατε, για ποιο λόγο να παραιτηθεί; Είναι τυχαία η χρονική στιγμή της παραίτησής του, την ίδια ώρα που πληθαίνουν οι καταγγελίες για τις επιτροπές κρίσης και αξιολόγησης του ΕΛ.ΙΔ.Ε.Κ.; Τόσο εγώ προσωπικά, αλλά και άλλοι συνάδελφοι, σας έχουμε καταθέσει σχετικές ερωτήσεις.

Επίσης, κ. Υπουργέ, μας είπατε ότι αν θέλατε να βολέψετε τα δικά σας παιδιά και να κατευθύνετε τη χρηματοδότηση και τους πόρους των 240 εκατομμυρίων ευρώ, όπου σας κατηγορούν όλες οι αποχρώσεις της αντιπολίτευσης, θα μπορούσατε να το κάνετε πιο εύκολα μέσω των υποδομών του Υπουργείου και της ΓΓΕΤ και δεν θα χρειαζόταν να φτιάξετε τον ΕΛ.ΙΔ.Ε.Κ.. Δεν πείθετε κανέναν, κ. Υπουργέ, με τέτοιου είδους επιχειρήματα. Είναι διαφορετικό να διαχειρίζεται τη χρηματοδότηση ένα νομικό πρόσωπο δημοσίου δικαίου, η ΓΓΕΤ και είναι διαφορετικό αυτό που κάνατε. Το ξέρετε πολύ καλά, σας το είχαμε πει ούτως ή άλλως και κατά τη συζήτηση στο ΕΛ.ΙΔ.Ε.Κ., Γιάννης κερνάει, Γιάννης πίνει. Σήμερα επιβεβαιωνόμαστε.

Και αφού, τέλος πάντων, είστε τόσο καλοπροαίρετος και δεν θέλετε να επηρεάσετε την πορεία της χρηματοδότησης, όπως λέτε, γιατί φέρνετε τη διάταξη της παραγράφου 15, σύμφωνα με την οποία θα μπορείτε να κατανείμετε κάθε χρόνο, με απόφασή σας, την χρηματοδότηση του ΕΛΙΔΕΚ, ακόμα και χωρίς την πρόταση επιστημονικού συμβουλίου; Και σε αυτό δεν μου απαντήσατε.

Τρίτον. Υποστηρίξατε ακόμα, ότι αδίκως σας κατηγορούμε για τη χειραγώγηση του ερευνητικού ιστού και του ΕΛΙΔΕΚ ειδικότερα. Ακούσαμε την χιλιοπαιγμένη κασέτα για το ΕΛΙΔΕΚ, ότι είναι ανεξάρτητο όργανο - άρα ανεξέλεγκτο - καθώς και ότι η πολιτεία θα πρέπει να έχει εποπτικό ρόλο. Σας ερωτώ κύριε Υπουργέ, δεν σας αρκούσε η διάταξη του άρθρου 1 του ιδρυτικού νόμου, σύμφωνα με την οποία το ΕΛΙΔΕΚ τελεί υπό την εποπτεία σας; Δεν σας αρκούσε το δικαίωμα ένστασης κατά του ορισμού μέλους του επιστημονικού συμβουλίου που είχατε επιφυλάξει για τον εαυτό σας, σε συνδυασμό φυσικά με όλες τις άλλες υπερεξουσίες σας; Προφανώς όχι. Θέλετε να μπορείτε να διώχνετε απευθείας από το επιστημονικό συμβούλιο όποιον δεν σας κάνει, γι' αυτό και η σχετική διάταξη της παραγράφου 9 του άρθρου 20. Πόσο ανεξάρτητο θα μπορεί να νιώθει ένα μέλος του επιστημονικού συμβουλίου του ΕΛΙΔΕΚ, όταν θα γνωρίζει ότι ανά πάσα στιγμήν, εσείς θα μπορείτε να το παύσετε. Και αφού αναφέρεστε στην περίπτωση πλημμελούς άσκησης των καθηκόντων, καθώς και στην περίπτωση που το μέλος προβαίνει σε πράξεις ασυμβίβαστες με την ιδιότητα του, γιατί να μην μπορεί η γενική συνέλευση του ιδρύματος, από μόνη της, να αποφασίσει την παύση του, όπως προβλεπόταν έως τώρα;

Τέταρτον. Δεν ακούσαμε, επίσης, καμία απάντηση από τον Υπουργό στις αιτιάσεις μας για την παράγραφο 10, αναφορικά με τους επιστημονικά υπεύθυνους του ΙΚΙ, για τους οποίους ο Υπουργός θέτει τόσο χαμηλά τον πήχη, παραβιάζοντας μάλιστα και τη σχετική νομοθεσία, ώστε να μπορούν να ορίζονται διοικητικοί, πτυχιούχοι ανώτατης εκπαίδευσης, χωρίς διδακτορικό ή έστω μεταπτυχιακό τίτλο. Περιμένω τα σχόλια σας για το θέμα αυτό, κύριε Υπουργέ, όπως άλλωστε και για τα Τομεακά Επιστημονικά Συμβούλια, τα οποία θέτετε υπό τον πλήρη έλεγχο σας με τη διάταξη της παραγράφου 12.

Τέλος και σε κάθε περίπτωση, όπως ακούστηκε από όλους μας, θα πρέπει να μας απαντήσετε για την διάταξη της παραγράφου 11, που συγκέντρωσε την έντονη κριτική, σύσσωμης σχεδόν της αντιπολίτευσης, σχετικά με τις μετατάξεις των εκπαιδευτικών πρωτοβάθμιας και δευτεροβάθμιας εκπαίδευσης στα ερευνητικά κέντρα. Και επειδή ακούσαμε και από τον Υπουργό κάτι περί ευαισθησίας για την έρευνα, δεν νομίζω ότι η συγκεκριμένη ρύθμιση κρύβει μεγάλη ευαισθησία απέναντι στους νέους ερευνητές που αποχωρούν στο εξωτερικό, αδυνατώντας να βρουν θέση εργασίας στα ερευνητικά κέντρα. Αυτή είναι η ευαισθησία σας, κύριε υπουργέ, για τους νέους αυτούς ανθρώπους.

Κλείνοντας, το αχνό σημάδι της αναστροφής του brain drain, που συνιστούν, κατά τον Υπουργό, οι εικοσιπέντε μεταδιδάκτορες του ΕΛΙΔΕΚ, που θα επιστρέψουν στη χώρα μας, είναι μάλλον τόσο αχνό, που το βλέπει μόνο ο ίδιος. Δεν υπάρχει κανένα επίσημο στοιχείο. Δεν προκύπτει από πουθενά ότι οι ροές του brain drain έχουν ανασχεθεί στη χώρα μας. Και φυσικά, αυτό δεν πρόκειται ποτέ να συμβεί, όσο ο αρμόδιος Υπουργός και η Κυβέρνηση δεν αντιλαμβάνονται, ότι η προσωρινή χρηματοδότηση δεν αρκεί από μόνη της για να κρατήσει τους ερευνητές και τους επιστήμονες στη χώρα μας. Χρηματοδότηση χωρίς πλάνο, χωρίς μακρόπνοη στρατηγική που να συνδέεται με την ανάπτυξη, την παραγωγή και τη δημιουργία νέων θέσεων εργασίας, δεν πρόκειται ποτέ να σταματήσει την φυγή των νέων μας στο εξωτερικό, αλλά ούτε και να επιφέρει ανταποδοτικά οφέλη για την έρευνα και τη χώρα. Και εσείς, δεν έχετε ούτε σχέδιο, ούτε πλάνο, ούτε καμία προοπτική να δώσετε στους νέους μας. Θα έχουμε την ευκαιρία, ούτως ή άλλως, να πούμε περισσότερα στην Ολομέλεια.

Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Ευχαριστούμε την κυρία Αντωνίου. Το λόγο έχει ο κ. Φωτάκης, Αναπληρωτής Υπουργός Παιδείας, Έρευνας και Θρησκευμάτων.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Πράγματι, θα λάβετε πολλές απαντήσεις στην Ολομέλεια και δεν νομίζω ότι θα σας αρέσουν. Τώρα, το μόνο που ήθελα να πω, είναι την ρήση κάποιου παλαιού πολιτικού.

ΜΑΡΙΑ ΑΝΤΩΝΙΟΥ: Ο συνάδελφος γελάει, όπως γελούσε χθες ο κ. Πολάκης στον κ. Πικραμένο, κύριε Πρόεδρε.

ΓΕΩΡΓΙΟΣ ΣΤΥΛΙΟΣ: Κύριε Πρόεδρε, παρακαλώ να πείτε στον συνάδελφο, διότι αυτήν την τακτική την έχουμε ζήσει στα αμφιθέατρα και την έχουμε ζήσει από τους αριστερούς για πολλά χρόνια. Σας χαιρόμαστε σήμερα με τη συμπεριφορά σας. Και τρία χρόνια τώρα, σας έχουμε καταλάβει, σας έχουμε ζήσει. Αλλά, κύριε Πρόεδρε, εδώ υπάρχει μια διαδικασία. Έχει δίκιο η κυρία συνάδελφος. Ο κ. Βουλευτής άρχισε να γελά και να ειρωνεύεται, όταν δόθηκε ο λόγος στον κ. Υπουργό, για να ειρωνευτεί την Βουλευτή.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Έχω δίκιο και εγώ, όμως, που επιμένω ότι πρέπει να παίρνετε το λόγο από το Προεδρείο. Σας παρακαλώ πολύ.

ΓΕΩΡΓΙΟΣ ΣΤΥΛΙΟΣ: Έχετε δίκιο και ζητώ συγνώμη.

ΜΑΡΙΑ ΑΝΤΩΝΙΟΥ: Απλά, κύριε Πρόεδρε, δεν άκουσα δική σας παραίνεση προς τον συνάδελφο που γέλασε.

Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Έχω την αίσθηση, ότι καλά πορευθήκαμε στα συγκεκριμένα θέματα. Το λόγο έχει ο κ. Υπουργός και εάν νομίζετε ότι αποτελεί αντικείμενο συζήτησης αυτό, θα το δούμε.

ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων): Τις απαντήσεις θα τις λάβετε, όποτε αποφασίσουμε να τις λάβετε. Θα τις λάβετε στην Ολομέλεια. Σας το είπα αυτό. Απλά, το μόνο σχόλιο που θα ήθελα να κάνω ακούγοντάς σας, είναι ότι γίνεται πολλή φασαρία για την έρευνα και όπως είπε κάποτε κάποιος άλλος, παλιά, πολύ γνωστός, αυτό σημαίνει ότι κάτι καλό συμβαίνει.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Ψυχογιός.

ΓΕΩΡΓΙΟΣ ΨΥΧΟΓΙΟΣ: Κύριε Πρόεδρε, νομίζω ότι δεν προσέβαλα κανέναν. Το πώς θα αντιδρά κανείς, είναι δικαίωμά του και δεν νομίζω ότι πρέπει να παίζουν οι συνάδελφοι το ρόλο της αστυνομίας εδώ μέσα. Μπορούμε να αντιδρούμε όπως θέλουμε. Δεν προσέβαλα τη συνάδελφο και είναι απαράδεκτο το σχόλιο και της συναδέλφου και του συναδέλφου. Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Επιτρέψτε μου, για να το κλείσω το θέμα, πρέπει να αντιδρούμε με τέτοιο τρόπο που δεν θίγουν τους άλλους. Κυρία Αντωνίου, κάνατε επανειλημμένως παρεμβάσεις. Θέλετε το λόγο;

ΜΑΡΙΑ ΑΝΤΩΝΙΟΥ: Κύριε Πρόεδρε, όταν ο κ. Υπουργός πήρε το λόγο και είπε, «θα σας απαντήσω στην Ολομέλεια με πολλές απαντήσεις», εκείνη τη στιγμή γέλασε ο συνάδελφος. Νομίζω ότι από εσάς πρέπει να ακουστεί κάτι, κύριε Πρόεδρε. Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το θέμα συμπεριφοράς του καθενός χαρακτηρίζει τον καθέναν. Από κει και πέρα, οι παρεμβάσεις του ενός έναντι του άλλου δεν βοηθούν τον καλό διάλογο.

Το λόγο έχει ο κ. Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ κύριε Πρόεδρε.

Κάθε νομοθέτημα που έρχεται προς ψήφιση, έχει αυτονόητα ένα κοινωνικό φορτίο επάνω του. Τα νομοθετήματα που έχουν σχέση με την παιδεία, έχουν ένα ειδικό βάρος μεγαλύτερο, γιατί καθορίζουν τελικά τη γραμμή πλεύσης μιας χώρας και μιας κοινωνίας.

Το προς ψήφιση νομοσχέδιο βρίσκεται σε πλήρη στοίχιση με το επ΄ ωφελεία των αδικουμένων στο παρόν νομοσχέδιο. Και αυτό, μοιραία, αφήνει ένα κοινωνικό αποτύπωμα έκδηλο. Γιατί τώρα το αποτύπωμα αυτό είναι φανερό; Για να δούμε, κάποιες από τις διατάξεις του.

Μετεγγραφές. Είναι ένα κοινωνικό πρόβλημα, που για δεκαετίες, η κοινωνία το αντιμετωπίζει και οι προηγούμενες κυβερνήσεις, σφύριζαν αλλού. Περί άλλων ετύρβαζαν. Δεν μπορούσαν να αντιληφθούν, ότι υπάρχει οικονομικής στενότητας της οικογένειας, σε σημείο, που να κλείνει ο δρόμος της μόρφωσης για τα παιδιά τους. Απαντούμε λοιπόν, με μια πρωτοβουλία, που ακριβώς, θεραπεύει, στο μέγιστο δυνατό βαθμό, αυτή την κοινωνική παθογένεια. Και η τροπολογία του κ. Κατσίκη, με συμπλήρωση για τις μονογονεϊκές, νομίζω, ότι ολοκληρώνει αυτή την ευαίσθητη κοινωνική κατάθεση.

Ερχόμαστε στη συνέχεια, στην αναβάθμιση και επέκταση της λειτουργίας των σχολείων των φυλακών. Τι μπορεί να δείχνει αυτή η πρόθεσή μας, εκτός από την απαιτούμενη κοινωνική ευαισθησία, που για δεκαετίες, οι κυβερνήσεις της μεταπολίτευσης, δεν επεδείκνυαν αυτή την κοινωνική ανάγκη και την κοινωνική ευθύνη.

Ερχόμαστε, στη συνέχεια, στο θέμα της αναβάθμισης της επαγγελματικής και τεχνικής εκπαίδευσης. Εκεί είναι εντελώς εμφανές ότι υπάρχει μια συστηματική και διαχρονική πρόθεση από την πρώτη στιγμή της παρουσίας μας στην Κυβέρνηση, να φωτιστεί και η αθέατη πλευρά του φεγγαριού της εκπαίδευσης. Γιατί, για δεκαετίες, η Επαγγελματική και Τεχνική Εκπαίδευση, ήταν το «αποπαίδι» της εκπαιδευτικής διαδικασίας.

Να περάσουμε τώρα στο θέμα της συγχώνευσης και της ίδρυσης του Πανεπιστημίου Δυτικής Αττικής, που είναι αναβαθμισμένο, με ανταπόκριση πραγματική της ουσιαστικής αναβάθμισης των ΤΕΙ. Γιατί, μόνο έτσι, μπορεί, τελικά, να λειτουργήσει η Ανώτατη Εκπαίδευση, όταν υπάρχει η δυναμική της άνωσης. Το ότι ανεβαίνουν τα εκπαιδευτικά ιδρύματα της Ανώτατης Εκπαίδευσης, σε σημείο, που να αποτελέσουν μια πρότυπη ακαδημαϊκή μονάδα, νομίζω ότι είναι ένα εγχείρημα, που το έχει ανάγκη και η κοινωνία και ειδικότερα η εκπαιδευτική κοινότητα.

Με αφορμή, λοιπόν, την ίδρυση του Πανεπιστημίου Δυτικής Αττικής, εκείνο που θα ήθελα να τονίσω, είναι ότι έχουν ενεργοποιηθεί συζητήσεις για το μέλλον αντίστοιχων περιφερειακών ιδρυμάτων και τον τρόπο, που αυτά θα ανταποκριθούν, στις ανάγκες της νέας εποχής. Στην περιφέρεια, στην οποία εκλέγομαι, έχει ξεκινήσει μια αντίστοιχη συζήτηση, η οποία μάλιστα διεξάγεται σε υψηλό επίπεδο και με την εμπλοκή τοπικών φορέων.

Όλοι οι φορείς προτείνουν συγχώνευση του ΤΕΙ Ανατολικής Μακεδονίας - Θράκης, το οποίο έχει έδρα την Καβάλα, με το Δημοκρίτειο Πανεπιστήμιο Θράκης. Μια τέτοια συνεργασία και συνένωση, κύριοι Υπουργοί, θα έχει εμφανή αναπτυξιακό χαρακτήρα και θα δημιουργήσει μια ενιαία και ισχυρή ακαδημαϊκή μονάδα, η οποία θα δημιουργήσει προστιθέμενη αξία για την περιοχή και θα προωθήσει την παραγωγική ανασυγκρότηση. Η συνεργασία και η συνένωση των τεχνολογικών και πανεπιστημιακών ιδρυμάτων της περιοχής, εκτιμώ ότι θα έχει πολλαπλασιαστικά οφέλη. Πιστεύω ότι η προοπτική αυτή θα εξεταστεί σε βάθος από το Υπουργείο και θα ληφθεί η απόφαση εκείνη, που, σε κάθε περίπτωση, δημιουργεί προϋποθέσεις, όχι μόνο ανάπτυξης της τοπικής κοινωνίας, αλλά θα υπηρετήσει ένα αποτελεσματικό σχεδιασμό, στο χώρο της εκπαίδευσης. Ευχαριστώ πολύ.

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Κυριαζίδης.

ΔΗΜΗΤΡΙΟΣ ΚΥΡΙΑΖΙΔΗΣ: Ευχαριστώ, κύριε Πρόεδρε. Η προχειρότητα του νομοσχεδίου τονίστηκε από πάρα πολλούς συναδέλφους και θα μείνω σε ένα συγκεκριμένο σημείο επ΄ αυτού. Πέρα από τους συναδέλφους της Αντιπολίτευσης και ο σύντροφος και φίλος, κ. Φίλης, αναφέρθηκε συγκεκριμένα. Κύριε Υπουργέ, θα ήθελα να σας μεταφέρω και ο ίδιος την αγωνία και την ανησυχία, όπως μεταφέρθηκε και από τη συνάδελφό μου, από μια τοπική κοινωνία και αναφέρομαι στη Δράμα, από όπου προέρχομαι.

Στο άρθρο 13, θα πάω απευθείας στο ζήτημα, στην παρ. 2, γίνεται, όλως παραδόξως, η μεταφορά του Τμήματος Αρχιτεκτονικής, το οποίο έχει έδρα τη Δράμα, από τη Σχολή Τεχνολογίας Γεωπονίας και Τροφίμων, όπου ανήκει σήμερα, στην Τεχνολογική Σχολή Εφαρμογών, δηλαδή, στους ηλεκτρολόγους. Υπογραμμίζεται πως η αποστολή του Τμήματος Αρχιτεκτονικής είναι η προαγωγή αμιγούς γεωτεχνικής φύσεως επιστημονικών αντικειμένων, τα οποία ανήκουν στις επιστήμες της Γεωπονίας και Δασολογίας. Προς ενίσχυση των προαναφερόμενων, να αναφέρουμε ότι το αντίστοιχο τμήμα του ΤΕΙ Ηπείρου, με έδρα την Άρτα, ήταν ενταγμένο από την ίδρυσή του στη Σχολή Τεχνολογίας Γεωπονίας, ενώ με την εφαρμογή του σχεδίου «Αθηνά», το ΤΕΙ αποτελεί πλέον μια εκ των τριών κατευθύνσεων του Τμήματος Τεχνολόγων Γεωπονίας της Σχολής Τεχνολογίας Γεωπονίας και Οικονομικών Τροφίμων και Διατροφής του οικείου ιδρύματος. Ζητείται, επομένως, η απάλειψη της συγκεκριμένης διάταξης, επισημαίνοντας ότι η προβλεπόμενη στο νομοσχέδιο διάταξη του εν λόγω Τμήματος, σε άλλη σχολή διαφορετικού επιστημονικού πεδίου, θα δημιουργήσει σημαντικά προβλήματα στην ακαδημαϊκή λειτουργία και θα έχει ως αποτέλεσμα την υπονόμευση του σκοπού του ιδρύματος αυτού και της ίδρυσής του.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, ΄Ερευνας και Θρησκευμάτων): Με συγχωρείτε, ξέρετε γιατί έγινε όλο αυτό;

ΔΗΜΗΤΡΙΟΣ ΚΥΡΙΑΖΙΔΗΣ : Θα μας απαντήσετε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καλοπροαίρετα το ρωτώ. Σας ρωτώ, όχι η αλλαγή αυτή που λέτε με τη σχολή, αυτό θα σας το απαντήσουμε. Για ποιο λόγο συζητάμε αυτό το θέμα που θίξατε; Το ξέρετε ότι ήταν Τμήμα που θα έκλεινε με την «ΑΘΗΝΑ» και εμείς το ενεργοποιήσαμε, για να μπορούν να εισάγονται φοιτητές.

ΔΗΜΗΤΡΙΟΣ ΚΥΡΙΑΖΙΔΗΣ: Ωραία.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι ωραία. Ήταν ένα τμήμα που έκλεινε, σύμφωνα με το «ΑΘΗΝΑ».

ΔΗΜΗΤΡΙΟΣ ΚΥΡΙΑΖΙΔΗΣ : Γιατί δεν θα μπορούσε να ενταχθεί στην οικεία σχολή που αναφέρθηκα, προηγουμένως και θα πρέπει να πάει σε μια άσχετη σχολή, με τον κίνδυνο αυτό να κλείσει αύριο;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τι εννοείτε «να πάει σε άσχετη σχολή»; Ξέρετε τι σημαίνει «ανήκει σε σχολή»; Τι σημαίνει;

ΔΗΜΗΤΡΙΟΣ ΚΥΡΙΑΖΙΔΗΣ: Ότι εντάσσεται σε ένα άσχετο τμήμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι. Αφήστε την Άρτα..

ΔΗΜΗΤΡΙΟΣ ΚΥΡΙΑΖΙΔΗΣ: Σε ένα πεδίο συγκεκριμένο, που να συνδέεται με την αποστολή του και το εντάσσετε τώρα στους Ηλεκτρολόγους. Τι σχέση έχει η Αρχιτεκτονική;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν είναι στους Ηλεκτρολόγους, νομίζω ότι πρέπει λίγο όλοι μας, πρώτος εγώ, να είμαστε λίγο προσεκτικοί. Πάει στους Ηλεκτρολόγους;

ΔΗΜΗΤΡΙΟΣ ΚΥΡΙΑΖΙΔΗΣ : Βεβαίως, πάει στους Ηλεκτρολόγους.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Προσέξτε τι λέτε. Άλλο είναι ηλεκτρολόγοι. Σας παρακαλώ, επειδή είναι δημόσια η συνεδρίαση, μην μου λέτε ότι πάει στους Ηλεκτρολόγους. Σας το είπε ο κ. Στύλιος που πάει, ρωτήστε τον. Όχι Πληροφορική κ.λπ. Εφαρμογών, δηλαδή, Τεχνολογικών Εφαρμογών. Άρα, είναι οι Ηλεκτρολόγοι μόνο;

ΔΗΜΗΤΡΙΟΣ ΚΥΡΙΑΖΙΔΗΣ : Δεν είναι αυτό. Άλλωστε, κύριε Υπουργέ, για να συνεχίσω, αυτά δεν αναφέρονται από εμένα, αλλά αναφέρονται από ένα επιστημονικό φορέα και μιλάμε για το ΓΕΩΤΕΕ, δηλαδή, το Γεωτεχνικό Επιμελητήριο Ελλάδος. Δεν είναι δικό μου, ας πω ότι εγώ είμαι άστοχος, τα επιχειρήματα είναι πιο συγκεκριμένα και πιο τεκμηριωμένα. Γι΄ αυτό τόνισα και την προχειρότητα, να μην πω τη σκοπιμότητα. Αν το θεωρείτε σωστό, εν πάση περιπτώσει, νομίζω ότι εδώ λανθάνετε και έρχομαι αμέσως και στην πρόσφατη συνάντησή σας, αλλά και στη συζήτηση, που είχαμε προσφάτως, με αφορμή μια επίκαιρη ερώτησή μου.

Συναντηθήκατε την προηγούμενη Πέμπτη, ως Υπουργός Παιδείας, με φορείς Ανατολικής Μακεδονίας και Θράκης. Λησμονήσατε τους Βουλευτές της Αντιπολίτευσης, όλους, σε μια τέτοια συνάντηση φορέων της Περιφέρειας, λες και ο Υπουργός Παιδείας ή το Υπουργείο Παιδείας είναι μια κομματική οργάνωση. Θέλω να πιστεύω ότι δεν θα το επαναλάβετε, κύριε Υπουργέ, ως ακαδημαϊκός, πιστεύω ότι κάνετε λάθος, οφείλετε να το αναγνωρίσετε. Διότι, πράγματι, έχουν γεννηθεί τεράστια ζητήματα, αναφορικά με τις συγχωνεύσεις του ΤΕΙ είτε στο Δημοκρίτειο είτε στο διεθνές Πανεπιστήμιο, στη Θεσσαλονίκη.

Είναι τεράστια τα ζητήματα που προκύπτουν, θα παρακαλούσαμε να μην μας υποτιμάτε, βεβαίως, δεν θα λειτουργήσουμε, όπως εσείς λειτουργούσατε παλαιότερα, ως Αντιπολίτευση, με την έννοια άλλου είδους αντιδράσεων, αλλά δεν μπορεί ένας τόπος, όπως αναφέρθηκε και συνάδελφός μου, να δεχθεί και να αποδεχθεί αυτές τις καταστάσεις.

Κουνάτε το χέρι σας, όπως επίσης καλέσατε ….

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ακριβώς, γιατί μου απαγορεύετε να δεχτώ ανθρώπους, που ζητάνε να με δουν; Αυτό μου λέτε, ότι πρέπει να τους δεχθούμε, με όρους.

Δεν κάλεσα κανέναν, οι άνθρωποι αυτοί ζήτησαν να με δουν και μάλιστα, έγινε στη διπλανή αίθουσα από εδώ.

ΔΗΜΗΤΡΙΟΣ ΚΥΡΙΑΖΙΔΗΣ: Υπήρχε ανάλογη συζήτηση και ορθά το κάνατε.

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ποιο είναι το πρόβλημα;

ΔΗΜΗΤΡΙΟΣ ΚΥΡΙΑΖΙΔΗΣ: Πώς καλέσατε τους Βουλευτές του ΣΥΡΙΖΑ;

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όλοι αυτοί οι άνθρωποι ζήτησαν να με δουν. Οι τοπικοί φορείς σας ειδοποιούσαν να έρθετε και εσείς, φαίνεται ότι δεν σας ειδοποίησαν. Εγώ αποκλείω κανέναν;

ΔΗΜΗΤΡΙΟΣ ΚΥΡΙΑΖΙΔΗΣ: Εσείς τους καλέσατε.

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ζήτησαν να με δουν.

ΔΗΜΗΤΡΙΟΣ ΚΥΡΙΑΖΙΔΗΣ: Εσείς τους καλέσατε, επ’ ευκαιρία και με αφορμή μιας 4ης Νομικής Σχολής στην Πάτρα.

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επαναλαμβάνω, ότι ζητήσανε να με δουν. Πόσες φορές να το επαναλάβω. Δεν είναι δύσκολο, άλλο αυτοί ζητάνε και άλλο εμείς ζητάμε.

ΔΗΜΗΤΡΙΟΣ ΚΥΡΙΑΖΙΔΗΣ: Εντέχνως το αποφεύγετε, όλως παραδόξως, ξαφνικά, σας ζητήσαν, συναντηθήκατε και εσείς καλέσατε μόνο τους Βουλευτές του ΣΥΡΙΖΑ. Όλα αυτά τυχαίως.

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ρωτήστε τους συναδέλφους σας, τους Βουλευτές της Ν.Δ., αν τους κάλεσα ή όχι για το θέμα των Ιονίων Νήσων, που είπαν ότι κάλεσα εγώ Βουλευτές και δημάρχους και αν απέκλεισα κανέναν. Σας προκαλώ.

ΔΗΜΗΤΡΙΟΣ ΚΥΡΙΑΖΙΔΗΣ: Άρα, θα περιμένουμε, στις 1 Μαρτίου ή στις 5 Μαρτίου, σε αυτή – ας το πούμε – την εκ νέου σύσκεψη και επιτέλους να τους καλέσετε όλους.

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εγώ δεν θα καλέσω κανένα, στην προκειμένη περίπτωση, όποιος θέλει να με δει, έρχεται και με βλέπει. Πάρα πολλοί Βουλευτές του Κόμματος σας έρχονται και με βλέπουν, με τοπικούς ή μη φορείς.

ΔΗΜΗΤΡΙΟΣ ΚΥΡΙΑΖΙΔΗΣ: Ωραία, η αποφυγή και η διαφυγή. Εν πάση περιπτώσει, θα περιμένουμε αυτή την εξέλιξη.

Επίσης, θα ήθελα να αναφερθώ στην αποδυνάμωση, με το τρόπο που γίνεται αυτή η ένταξη και το ίδιο έχουμε υποστεί και με το Τμήμα Οινολογίας, που το αφήσατε με έναν μόνιμο εκπαιδευτικό και η ειδικότητά του είναι πολιτικός μηχανικός και βεβαίως, άσχετο με ό,τι έχει με το Τμήμα Οινολογίας.

Εάν, βεβαίως, η διάθεση και η πρόθεσή σας είναι όλα αυτά να τα απομακρύνετε ή να τα συγχωνεύσετε προς άλλη κατεύθυνση, σας το είπα και την προηγούμενη φορά, που κάναμε τη συζήτηση, ότι θα πρέπει να το ξανασκεφτείτε, κύριε Υπουργέ, διότι ορισμένα ζητήματα τονίστηκαν και προηγουμένως, τα οποία συνδέονται με το ακαδημαϊκό επίπεδο, αλλά και με το αναπτυξιακό επίπεδο ενός τόπου. Αυτό οφείλετε να το γνωρίζετε και να αποδεχθείτε, διότι πράγματι, η Δράμα είναι ένας τόπος οινοπαραγωγής. Ιδιώτης ήρθε και έφτιαξε οινοποιείο, προκειμένου, πρακτικά, να εκπαιδεύονται οι φοιτητές και εσείς το αφήσατε μόνο με έναν καθηγητή και αυτόν άσχετο προς το αντικείμενό του.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Ευχαριστούμε τον κ. Κυριαζίδη.

Το λόγο έχει ο Σεβαστάκης.

ΔΗΜΗΤΡΙΟΣ ΣΕΒΑΣΤΑΚΗΣ: Ευχαριστώ πολύ. Μόνο οι Βουλευτές του δικού σας Κόμματος δεν έρχονται, κύριε Υπουργέ, απ' ό,τι φαίνεται ή εν πάση περιπτώσει έχουν τις πιο αραιές επισκέψεις – και βέβαια, αστειεύομαι.

ΚΩΝΣΤΑΝΤΙΝΟΣ ΓΡΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κάποιος θα με συμπαθεί, δεν μπορεί να είναι όλοι εναντίον μας.

ΔΗΜΗΤΡΙΟΣ ΣΕΒΑΣΤΑΚΗΣ: Ήθελα να πω το εξής: Παρακολουθώντας, αυτές τις ημέρες, την ευρεία συζήτηση, που έχει γίνει, με αφορμή το νομοσχέδιο, τελικά νομίζω ότι είναι καλή επιλογή η συζήτηση ενός νομοσχεδίου να γίνεται με την κανονική διαδικασία και όχι με συντμήσεις, γιατί δίνει χρόνο και στους ομιλητές να εκλογικεύουν και επίσης έρχονται ιδέες, που μπορούν να ενσωματωθούν και να στερεώσουν, πολύ καλύτερα, το νομοθέτημα.

Νομίζω ότι έγινε μια παραγωγική συζήτηση, όχι μόνο από τους φορείς, που, τουλάχιστον, η δική μου εμπειρία και αίσθηση είναι ότι ήταν κριτικά θετική. Αυτός νομίζω ότι ήταν ο προσδιορισμός των χαρακτηριστικών των ιδεών που εισέφεραν, εν τούτοις, έχω μια γενική παρατήρηση για τον τύπο ερμηνείας, που δίνουμε. Εξετάζουμε το διάβημα, αυτό που προσπαθεί να συνθέσει το νομοσχέδιο, στατικά, δηλαδή, σαν να πρόκειται για δύο άκαιρες, ανεξίτηλες, αμετάβλητες και ανεξέλικτες δομές τα δύο ιδρύματα, τα οποία «τα κολλάμε», με κάποιο τρόπο. Η ερμηνεία φτωχαίνει πάρα πολύ τα χαρακτηριστικά του νομοθετικού διαβήματος.

Καταρχήν, υπάρχει μια δυναμική. Τα αντικείμενα ανασυγκροτούνται, θα επικοινωνήσουν, θα βρουν τις ισορροπίες τους και αυτό δεν μπορεί κανένα πατερναλιστικό σύστημα, κανένας «μπαμπάς» Υπουργός, υπερ-Υπουργός ή υπερ-Υπουργείο να το ορίσει στην απολυτότητά του. Τα ιδρύματα έχουν την ωριμότητα, εν γένει, στην Τριτοβάθμια Εκπαίδευση, να βρίσκουν τις ισορροπίες τους, να ανανεώνουν τα γνωστικά τους χαρακτηριστικά, να εξορθολογίζουν το πρόγραμμα σπουδών και να δημιουργούν και το προφίλ που τα κοινωνικοποιεί, τα εντάσσει στην κοινωνία, αλλά και το προφίλ των φοιτητών τους και τα διδακτικά χαρακτηριστικά, που, ως περιεχόμενο, πρέπει να τα νοηματοδοτήσουν αυτά τα ιδρύματα.

Επομένως, ένα μέρος των ζητούμενων βρίσκεται, βεβαίως, στις νομοθετικές αρχές και στη διαδικασία, αλλά το σημαντικότερο μέρος συνίσταται στα χαρακτηριστικά, που θα βρει στην πορεία του το κάθε αντικείμενο. Αυτή την ανασφάλεια, που κατά κάποιο τρόπο, διατρέχει μια λογική συγκόλλησης δύο ακέραιων δομών, που συγκολλούνται, την είδα και στις ενστάσεις των διαφόρων γνωστικών αντικειμένων. Πολλά γνωστικά αντικείμενα έχουν την αγωνία ότι εξαφανίζονται, ότι χάνουν τα εκπαιδευτικά τους χαρακτηριστικά. Κανένα γνωστικό αντικείμενο, που έχει δύναμη και αλήθεια, δεν κινδυνεύει και επίσης, τα ίδια τα γνωστικά αντικείμενα ανανεώνονται, επαναξιολογούνται και εννοώ τα ίδια για τον εαυτό τους. Με αυτή την έννοια, βλέπω περιστάσεις, όπως π.χ. το Τμήμα Γραφικών Τεχνών και Οπτικής Επικοινωνίας, έναντι της Γραφιστικής και Οπτικής Επικοινωνίας, είναι αβεβαιότητες ή είναι οι ιδέες, που πέφτουν;

Νομίζω ότι το Υπουργείο μπορεί εύκολα να τις διαχειριστεί, εν τούτοις, πρέπει να δούμε το διάβημα στην ανάπτυξή του.

Τώρα – και χρησιμοποιώ αυτό «το τώρα», το οποίο έχει μια συνέχεια και το χρησιμοποιεί και ο κ. Υπουργός, συχνότατα, ενώ στην πραγματικότητα πρόκειται για μια συνέχεια, σε χρονική διάσταση – σε ποιο κοινωνικό υπόστρωμα εντάσσεται το νέο, το ζητούμενο ίδρυμα;

Νομίζω ότι όλη η κριτική για την υποβαθμισμένη Τεχνική Εκπαίδευση παραβλέπει το γεγονός ότι είναι αδύναμη η Τεχνική Εκπαίδευση, στην Ελλάδα, γιατί δεν υπάρχουν τεχνολογικές εφαρμογές, γιατί δεν υπάρχει βιομηχανική συνέχεια – όχι βιομηχανικές απόπειρες, αλλά βιομηχανική συνέχεια. Να έχουμε, δηλαδή, μια βιομηχανική κουλτούρα, βιομηχανικές εφαρμογές, βιομηχανικά προϊόντα, τα οποία δεν τα είχαμε, ώστε να δημιουργηθεί και το ανάλογο εκπαιδευτικό υπόστρωμα, που θα «ταΐζει» αυτές τις παραγωγικές εφαρμογές.

Επομένως, θα πρέπει να δούμε την ανασυγκρότηση της Τεχνικής Εκπαίδευσης, την ανασυγκρότηση των παραγωγών, δηλαδή, του παραγωγικού μοντέλου. Δεν μπορεί το ένα χωρίς το άλλο. Νομίζω ότι δεν μπορούμε να δούμε εγκεφαλικά, σαν ένα μόρφωμα στο πουθενά, την Τεχνική Εκπαίδευση, αλλά να τη δούμε ενταγμένη σε ένα νέο στρατηγικό σχεδιασμό, που θα αφορά τις εφαρμογές, υπό τις νέες συνθήκες.

Η Ελλάδα δεν μπόρεσε να κερδίσει τις βιομηχανικές επαναστάσεις, δεν τις πρόλαβε. Δεν πρόλαβε καν την τεχνολογική, τουλάχιστον, στα αρχικά της βήματα της δεκαετίας του ΄90 και νομίζω ότι τώρα έχει τη δυνατότητα, με την ίδια την παραγωγική ευλυγισία, που διαθέτει, γιατί έχει μικρές μονάδες, πολύ αξιόλογο δυναμικό, να ανασυγκροτήσει μια παραγωγική ταυτότητα. Έτσι θα νοηματοδοτηθεί το νέο εκπαιδευτικό εγχείρημα.

Επίσης, θα ενισχύσω την άποψη του κ. Μαυρωτά, για τον ευκρινέστερο διαχωρισμό, ανάμεσα στις σχολές του Πολυτεχνείου και στο νέο Ίδρυμα, όπου υπάρχουν τίτλοι, που παρόλο που έχουμε διαφορετικά επίπεδα, το ένα είναι 7, το άλλο 6, εν τούτοις και στον τίτλο θα μπορούσε να υπάρξει η διαφοροποίηση. Είναι απόθεμα και είναι και υπεραξία εκπαιδευτική, πνευματική και παραγωγική για τον τόπο μας, όλες οι πλευρές του διδακτικού, του μεγάλου εκπαιδευτικού διαβήματος, που ξεκίνησε από τη δεκαετία του ΄80, ωρίμασε, μαζικοποιήθηκε, πέρασε κρίσεις, σήμερα, ανασυγκροτείται, αναπροσανατολίζεται και διεθνοποιείται. Με αυτούς τους όρους, οι εκπαιδευτικές παράμετροι, τόσο των τεχνολογικών εφαρμογών, όσο και της τεχνοθεωρίας, έχουν τη δύναμη τους.

Τέλος, θα ήθελα ίσως και να οργανώσουμε στη Διαρκή Επιτροπή Μορφωτικών Υποθέσεων μια πιο ειδική συζήτηση, πάνω στα εκπαιδευτικά ιδρύματα της περιφέρειας και στις σχέσεις τους με τις μητροπόλεις. Για εσάς, τους κατοίκους της πόλης, ίσως είναι δυσνόητη η λειτουργία των εκπαιδευτικών ιδρυμάτων της περιφέρειας. Παίρνω αφορμή από την τροπολογία για τις μετεγγραφές των αδελφών, όπου είμαι σίγουρος ότι έχει γίνει μια στατιστική προσέγγιση και δεν θα αποδυναμωθούν τα ιδρύματα της περιφέρειας, ούτε θα υπερφορτιστούν τα ιδρύματα του κέντρου, που, ούτως ή άλλως, έχουν πολύ μεγάλα προβλήματα φορτίων, γιατί εκτός των άλλων δεν προκηρύσσονται και θέσεις, για πάρα πολλά χρόνια, διδακτικού προσωπικού.

Εν τούτοις, αυτή η σχέση, όχι ανταγωνιστική, αλλά συμπληρωματική, των κεντρικών ιδρυμάτων με τα περιφερειακά είναι μια μη επαρκώς διερευνημένη σχέση και νομίζω ότι μπορεί να μας δώσει πολύ μεγάλα αποθέματα και δυνατότητες και ως προς τη διεθνοποίηση των ιδρυμάτων και ως προς τη διεθνή τους έκφραση και νομίζω ότι κάποια στιγμή, θα ήταν καλό να οργανώσουμε στην Επιτροπή Μορφωτικών Υποθέσεων μια συζήτηση ευρεία και με ξένους προσκεκλημένους, για να δούμε αυτή τη σχέση κέντρου και περιφέρειας, σε μια πραγματικότητα, όπου το κέντρο και η περιφέρεια έχουν χάσει τα συμβατικά, γεωμετρικά και τοπογραφικά τους χαρακτηριστικά.

Η τελική μου κουβέντα είναι ότι γίνεται μια συζήτηση ουσιαστική. Νομίζω ότι οι ιδέες που έχουν κατατεθεί είναι αφομοιώσιμες και νομίζω ότι το Υπουργείο έχει δείξει ότι έχει μια κουλτούρα αφομοιωτική, που νομίζω ότι μπορεί να μας οδηγήσει μπροστά. Ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε. Θα ήθελα να ενημερώσω την Επιτροπή για κάποιες νομοτεχνικές βελτιώσεις.

*(Στο σημείο αυτό ο κ. Υπουργός κατέθεσε νομοτεχνικές βελτιώσεις που επισυνάπτονται στο τέλος του παρόντος Πρακτικού)*

* Κάνουμε δεκαπενταμελή τη Διοικούσα από ενδεκαμελή και λέμε για πόσους μήνες μπορεί να ανανεωθεί η θητεία της.
* Το Τμήμα που ήταν Αγωγής της Εκπαίδευσης στο Τ.Ε.Ι. γίνεται Τμήμα Αγωγής και Φροντίδας στην Πρώιμη Παιδική Ηλικία.
* Υπάρχει και η μεταφορά των κενών θέσεων προσωπικού που είναι στα Τ.Ε.Ι. τώρα και μεταφέρονται στο Πανεπιστήμιο Δυτικής Αττικής.
* Ο Διευθυντής κάθε Προγράμματος Επαγγελματικής Εκπαίδευσης επιλέγεται από τη Σύγκλητο.
* Η Σαλαμίνα εντάσσεται εντός της Περιφέρειας Αττικής, ως προς τη μετεγγραφή των αδελφών, κάτι που μας είχε ζητηθεί, την περασμένη φορά.
* Συγκεκριμενοποιείται το όνομα Ηθικής και Δεοντολογίας της Έρευνας στις Επιτροπές, όπως επίσης και ορισμένες αντικαταστάσεις παραγράφων. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ: Κύριε Πρόεδρε, να υπενθυμίσετε ότι υπάρχει η πρόταση, τη Δευτέρα, το σχέδιο νόμου να μπει προς συζήτηση, στην Ολομέλεια, στις 12.00΄. Δεν έχει αποφασιστεί ακόμα, αλλά αυτή είναι η εισήγηση. Θα ειδοποιηθούν οι κύριοι συνάδελφοι.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Υφυπουργός

ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων): Ευχαριστώ, κύριε Πρόεδρε. Νομίζω ότι σε αυτές τις τέσσερις συνεδριάσεις έγινε ένας ειλικρινής και εξαντλητικός διάλογος και νομίζω ότι το Σώμα θα συμφωνήσει ότι από την πλευρά της πολιτικής ηγεσίας έγινε κάθε προσπάθεια η συζήτηση αυτή να είναι ειλικρινής, να είναι εξαντλητική. Προσπαθήσαμε να κρατήσουμε τους τόνους χαμηλά, όπως απαιτεί η σοβαρότητα και η αξία ενός τέτοιου νομοθετήματος. Οποιοδήποτε νομοθέτημα, σχετικά με την παιδεία, έχει μια αυθύπαρκτη σοβαρότητα, πόσο μάλλον, όταν μιλάμε για τη δημιουργία ενός νέου Πανεπιστημίου, στη χώρα, το οποίο, θα είναι το τρίτο, από άποψη δυναμικότητας, στην κατάταξη των Πανεπιστημίων μας.

Έχει ιδιαίτερο ενδιαφέρον ότι παρά τις πολλές ενστάσεις, που κατατέθηκαν, από αρκετούς συναδέλφους, ουδείς δήλωσε ότι καταψηφίζει το νομοσχέδιο αυτό και νομίζω ότι πρέπει να πιστωθεί, ως σημαντική η προσπάθεια που κάνει η πολιτική ηγεσία.

Από τη συζήτηση αυτή κρατάμε αρκετά πράγματα και θέλω να απαντήσω σε ορισμένες από τις παρατηρήσεις, κάποιες από τις οποίες κάνουμε δεκτές. Ορισμένες περιέχονται στις νομοτεχνικές βελτιώσεις, που καταθέσαμε, θα υπάρξουν και άλλες, που δεν τις έχουμε ολοκληρώσει, ακόμα και θα κατατεθούν τη Δευτέρα, στην Ολομέλεια, δείχνοντας ότι αυτό το Υπουργείο ακούει, αλλά και αυτά που ακούει τα επεξεργάζεται και ό,τι νομίζουμε ότι είναι εφαρμόσιμο και σωστό, είμαστε εδώ για να το τροποποιούμε.

Επανέρχεται το θέμα της εισαγωγής των αποφοίτων από τα ΕΠΑΛ, ειδικά από τα ΕΠΑΛ της Αττικής στην Τριτοβάθμια Εκπαίδευση. Εξηγήσαμε και στη συζήτηση επί των άρθρων, ότι ο τρόπος, που παρουσιάζονται οι αριθμοί, από την πλευρά ορισμένων Βουλευτών της Αντιπολίτευσης, είναι λανθασμένος. Μετρούν μόνο τις θέσεις εισακτέων στο νέο Πανεπιστήμιο Δυτικής Αττικής, σε σχέση με τις θέσεις στα ενοποιούμενα Τ.Ε.Ι. Αθήνας και Πειραιά, αλλά αυτή η συζήτηση αγνοεί ότι οι θέσεις των εισακτέων από τα ΕΠΑΛ αυξάνονται σε όλα τα Πανεπιστήμια και σε όλα τα Πανεπιστήμια της Αττικής.

Αυξάνονται, λοιπόν, οι θέσεις στις Σχολές Υγείας της Αττικής, στις Σχολές Γεωπονίας της Αττικής, στις Σχολές Οικονομίας της Αττικής, στις Πολυτεχνικές Σχολές της Αττικής, σε όλες τις Πανεπιστημιακές Σχολές της Αττικής. Παρόλα αυτά, εξακολουθεί να υπάρχει ένα έλλειμμα, σχετικά με τα παιδιά από τα ΕΠΑΛ της Αττικής.

Για το λόγο αυτόν, εξετάζουμε και τη Δευτέρα θα μπορέσουμε, αφού με τις υπηρεσίες του Υπουργείου δούμε τις τεχνικές δυνατότητες, το ποσοστό, ειδικά για φέτος και ειδικά για το Πανεπιστήμιο Δυτικής Αττικής, να είναι μεγαλύτερο από το 5%. Για να το πούμε συγκεκριμένα, επιτρέψτε μας να εξαντλήσουμε κάθε εξέταση των τεχνικών δυνατοτήτων της υπηρεσίας. Πάντως, όπως και να έχει, με τα σημερινά δεδομένα, επαναλαμβάνω ότι ο αριθμός των αποφοίτων των ΕΠΑΛ, που φέτος θα εισαχθούν στην Τριτοβάθμια Εκπαίδευση, θα είναι κατά 520 θέσεις μεγαλύτερος από τον αντίστοιχο περσινό.

Σε ό,τι αφορά στα Κέντρα Επαγγελματικής Εκπαίδευσης, που δημιουργούνται στα Α.Ε.Ι. και μια ορισμένη ανησυχία, που, εντέχνως ή και δικαιολογημένα, κάποιες φορές, διασπείρεται, ποια θα είναι η θέση αυτών των δομών, σχετικά με τα δημόσια ή ιδιωτικά ΙΕΚ και με το μεταλυκειακό έτος, την τάξη μαθητείας των ΕΠΑΛ, μιας και οι τρεις αυτές πορείες οδηγούν στο ίδιο επίπεδο, στο επίπεδο 5 του Ευρωπαϊκού Πλαισίου Προσόντων, θα σας αναφέρω ορισμένους αριθμούς για να καταλάβετε ότι αυτές οι ανησυχίες δεν έχουν βάση. Με τα σημερινά δεδομένα, αποφοιτούν από τα ΕΠΑΛ της χώρας, περίπου 27.000 - 30.000 μαθητές, κάθε χρόνο και αυτή η τάση είναι αυξητική, σύμφωνα με τα στοιχεία, που αναφέραμε, στην προηγούμενη συνεδρίαση. Στα Α.Ε.Ι. της χώρας μας, με την αύξηση, που φέρνουμε φέτος, θα εισαχθούν περίπου 6.500. Στην τάξη μαθητείας φέτος φοιτούν περίπου 3.000 παιδιά και στα δημόσια και ιδιωτικά ΙΕΚ, απόφοιτοι των ΕΠΑΛ, που συμμετέχουν, υπολογίζουμε, κατ' εκτίμηση, ότι είναι γύρω στις 5.000. Αυτό το άθροισμα μας κάνει έναν αριθμό μικρότερο των 15.000. Επομένως, από τους 30.000 αποφοίτους κάθε χρονιάς των ΕΠΑΛ, σήμερα, με τις αυξημένες δυνατότητες, που έχει δώσει η Κυβέρνηση μας, περίπου το ήμισυ έχει μια διέξοδο σε συνέχεια σπουδών, σε οποιαδήποτε βαθμίδα.

Επομένως, η ανησυχία, που εκφράζεται, για το τι ρόλο θα παίξουν αυτά τα νέα Κέντρα Επαγγελματικής Εκπαίδευσης των Α.Ε.Ι., είναι απολύτως αβάσιμη. Υπάρχουν πολλές χιλιάδες ανθρώπων, που αναζητούν μια θέση σε μεταλυκειακή δομή εκπαίδευσης ή κατάρτισης και αυτή τη δυνατότητα τους παρέχουμε σήμερα, μέσω των διετών δομών στα Α.Ε.Ι., αλλά και με την ένταξη μαθητείας, που πρέπει να ενισχυθεί, για να απορροφήσει ακόμα περισσότερους μαθητές. Υπάρχει πάρα πολύ μεγάλο δυναμικό αποφοίτων των ΕΠΑΛ, που του δίνουμε πάρα πολλές δυνατότητες, τις οποίες αναπτύξαμε, στην επί των άρθρων συζήτηση. Άρα, η ανησυχία δεν έχει καμία βάση.

Βεβαίως, είχε πολύ ενδιαφέρον, για όσους προσέξαμε στην ακρόαση των φορέων, η τοποθέτηση του Πρύτανη του Τ.Ε.Ι. Αθήνας, ο οποίος αναφέρθηκε, σε συγκεκριμένες ειδικότητες μιας ορισμένης εξειδίκευσης, που πολλές από αυτές οφείλουμε να αναγνωρίσουμε ότι δεν μπορούν να παρασχεθούν από τα ΙΕΚ, απαιτούν μια ιδιαίτερη τεχνογνωσία, που μόνο τα Τριτοβάθμια Ιδρύματα της χώρας μας μπορούν να διαθέσουν.

Για ορισμένες παρατηρήσεις, που έγιναν, σχετικά με την ενοποίηση των ειδικοτήτων των εκπαιδευτικών, που υλοποιούνται, με το άρθρο 29: Ακούσαμε, πολύ προσεκτικά, πάρα πολλές από αυτές τις παρατηρήσεις, παρότι, ήδη, έχουμε ενσωματώσει πολλές από αυτές, που έγιναν στη διάρκεια της δημόσιας διαβούλευσης, τους προηγούμενους μήνες. Νομίζουμε ότι υπάρχουν μία - δύο ακόμα περιπτώσεις, που μπορούμε, με νομοτεχνική βελτίωση, να τις παρουσιάσουμε στην Ολομέλεια.

Αυτές είναι οι εξής, το λέω από τώρα, για να μην υπάρχει ανησυχία. Η μια είναι η περίπτωση, που αφορά τον Τομέα του Φυσικού Περιβάλλοντος, τους Δασολόγους, τους Δασοπόνους και τους Μηχανικούς Περιβάλλοντος, οι οποίοι, ως ξεχωριστή ειδικότητα, θα ενταχθούν στον κλάδο Γεωπονίας, Τροφίμων και Περιβάλλοντος, όπως θα ονομαστεί.

Επίσης, αναφορικά με την παρατήρηση, που έγινε, σχετικά με τους Ραδιοηλεκτρολόγους, από τον Εισηγητή της Ένωσης Κεντρώων, είναι βάσιμο το αίτημα για όσους από αυτούς τους συναδέλφους επιλέξουν την ένταξή τους στον κλάδο των Φυσικών να μην υπάρξει εξ αυτού του λόγου υπεραριθμία σε εκπαιδευτικούς Φυσικούς και αυτή η πρόβλεψη θα υπάρξει στη νομοτεχνική βελτίωση, που θα φέρουμε.

Τέλος, είπα στην αρχή, ότι προσπαθήσαμε να διατηρήσουμε χαμηλούς τόνους, όλα τα μέλη της πολιτικής ηγεσίας και νομίζω ότι από την πλειοψηφία των συναδέλφων αυτό εκτιμήθηκε και οι παρεμβάσεις ήταν αντίστοιχου επιπέδου και ύφους. Δυστυχώς, δεν ήταν έτσι απ' όλους τους ομιλητές και δυστυχώς, πολύ δυστυχώς, θέλω να πω, από κάποιες ομιλήτριες της Αντιπολίτευσης.

Θέλω εδώ να επισημάνω το διαφορετικό ύφος, με το οποίο τοποθετήθηκε, στις συνεδριάσεις, ο κ. Ανδριανός και επιτρέψτε μου την προσωπική αναφορά. Ο κύριος συνάδελφος από τη Ν.Δ. έχει την ευθύνη για την επαγγελματική εκπαίδευση και κατάρτιση. Έχουμε μια καλή, μια πολιτισμένη συνεργασία, παρά τις διαφωνίες, που φυσικά υπάρχουν, αλλά το επίπεδο της επικοινωνίας και της αντιπαράθεσης διατηρεί ένα επίπεδο πολιτισμού και ευγενείας. Δεν συμβαίνει το ίδιο με άλλους εκπροσώπους της Αξιωματικής Αντιπολίτευσης, δεν θέλω να επεκταθώ περισσότερο.

Μου έκανε, όμως, εντύπωση - και παρότι απουσιάζει, θέλω να το αναφέρω - η παρέμβαση της κυρίας Κεφαλίδου, η οποία ήταν σε εντελώς διαφορετικό μήκος κύματος, επιτρέψτε μου να πω και επιπέδου, από την τοποθέτηση του Εισηγητή της Δημοκρατικής Συμπαράταξης, ο οποίος εκφράστηκε, με μετριοπάθεια και με τόνους, όχι συναίνεσης, αλλά, εν πάση περιπτώσει κάποιας συνεννόησης.

Η κυρία Κεφαλίδου μας κατηγόρησε για παντελή έλλειψη στρατηγικού σχεδιασμού, σε ό,τι αφορά στην Τεχνική Επαγγελματική Εκπαίδευση. Δεν ξέρω, εάν εδώ πρέπει κάποιος να κλάψει ή να γελάσει. Δεν έχουμε εμείς στρατηγικό σχεδιασμό και είχε ποιος; Η Κυβέρνηση Σαμαρά - Βενιζέλου είχε στρατηγικό σχεδιασμό για την επαγγελματική εκπαίδευση; Ποιος ήταν αυτός ο σχεδιασμός; Η διαθεσιμότητα 2.500 εκπαιδευτικών; Η κατάργηση τομέων και ειδικοτήτων, σε μια νύχτα, που έδιωξε δεκάδες χιλιάδες μαθητές, κυρίως μαθήτριες, από τη δημόσια επαγγελματική εκπαίδευση;. Αυτός ήταν ο στρατηγικός σχεδιασμός της Συγκυβέρνησης Σαμαρά - Βενιζέλου; Εάν εννοείτε τέτοιο σχεδιασμό, φυσικά, δεν έχουμε.

Τι έχουμε εμείς; Εμείς ολοκληρώσαμε, για πρώτη φορά, στα χρονικά της χώρας, ένα ολοκληρωμένο στρατηγικό σχέδιο για την Επαγγελματική Εκπαίδευση και Κατάρτιση, το 2016, το οποίο ήταν και προϋπόθεση αιρεσιμότητας, τα γνωστά ελληνικά του ΕΣΠΑ, εξαιτίας του οποίου μπορέσαμε και καταστήσαμε διαθέσιμους εξαιρετικά σημαντικούς πόρους, πάνω από 300 εκατ. ευρώ, οι οποίοι, σήμερα, χρησιμοποιούνται για τη στήριξη των δράσεών μας, σε όλο το επίπεδο της επαγγελματικής εκπαίδευσης και κατάρτισης. Αυτός είναι ο δικός μας στρατηγικός σχεδιασμός και αυτόν αντιπαραθέτουμε στην καταστροφική τετραετία - πενταετία του 2010-2015. Νομίζω ότι αυτή τη σύγκριση χρειάζεται να κάνουμε εμείς εδώ: Τι κάνουν οι άνθρωποι, οι εκπαιδευτικοί, οι μαθητές, οι οικογένειες, όσοι εμπλέκονται με την επαγγελματική εκπαίδευση.

Γι' αυτό θα έλεγα όσοι ευθύνονται για τα βαθιά τραύματα, που δημιούργησαν, στο χώρο της Τεχνικής Εκπαίδευσης, θα έπρεπε να μιλούν, με χαμηλότερους τόνους. Δεν λέω μια συγγνώμη, που την απαιτούν οι εκπαιδευτικοί μας, μία συγνώμη, που την απαιτούν αυτοί οι άνθρωποι, που απολύθηκαν, από την εκπαίδευση, αλλά τουλάχιστον να υπάρχει μια συστολή, μια αυτοσυγκράτηση, να σταματήσει αυτή η αμετροέπεια, αυτή η αλαζονεία. Αυτοί που κατέστρεψαν την Επαγγελματική Εκπαίδευση, είναι τουλάχιστον ειρωνεία, είναι κοροϊδία να μιλούν στους ανθρώπους της Επαγγελματικής Εκπαίδευσης, με αυτό το ύφος. Λίγη συστολή.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καταλαβαίνω ότι κάποιοι συνάδελφοι θέλουν να επιβεβαιώνουν, κάθε μέρα, το ρητό «η επανάληψη μήτηρ πάσης μαθήσεως», γιατί λένε τα ίδια και τα ίδια και ενώ απαντάμε, με μεγάλη σαφήνεια, ξανάρχονται εδώ, με τα ίδια. Από την άλλη μεριά, έχει μια σημασία, για να ξεκαθαρίσουμε πού συμφωνούμε και πού διαφωνούμε. Εγώ λέω ότι μπορείτε να κατηγορήσετε την Κυβέρνηση για πάρα πολλά πράγματα, αλλά να την κατηγορήσετε ότι δεν έχουμε και στρατηγική για την τεχνική εκπαίδευση και την αναβάθμιση των Τ.Ε.Ι., νομίζω ότι είναι πραγματικά άδικο.

Όπως λέχθηκε και χθες από τον Πρωθυπουργό, υπάρχει πολιτική ευθύνη, γιατί τόσο καιρό η Επαγγελματική Εκπαίδευση και η Τεχνολογική Εκπαίδευση και, κυρίως, τα Τ.Ε.Ι. αφέθηκαν στη μοίρα τους, για να μην πούμε όλα τα μέτρα που τα υποβάθμισαν. Εδώ, λοιπόν, υπάρχει ένα θέμα πολιτικής ευθύνης.

Εμείς λέμε να πάμε παρακάτω και αν συμφωνείτε σε αυτό, να δούμε με ποιους όρους και συναινετικά θα πάμε παρακάτω. Αλίμονο, εάν ένα τέτοιο τεράστιο εγχείρημα αναβάθμισης των Τ.Ε.Ι. ήταν από την αρχή εξαιρετικά καλά σχεδιασμένο, με κανένα πρόβλημα κ.λπ.. Θα ήταν ένα τεχνητό σχέδιο. Εμείς, λοιπόν, λέμε να συμφωνήσουμε όλοι, ότι υπάρχει ένα θέμα αναβάθμισης της Επαγγελματικής Εκπαίδευσης, τα είπε πάρα πολύ καλά ο κ. Υφυπουργός.

Να συμφωνήσουμε ότι πρέπει να σκεφτούμε για το μέλλον των Τ.Ε.Ι. στη χώρα μας, ναι ή όχι; Αυτών των Τ.Ε.Ι. που ήταν παραπεταμένα – τη γνωρίζουμε τη λέξη – και μόνο λόγω των ανθρώπων, που εργάζονταν εκεί, κατάφεραν αυτά να μη φτάσουν σε απόλυτο αδιέξοδο.

Το λέω αυτό, γιατί εδώ λέχθηκε πάλι – και αυτό να μην το λέμε – δεν υπάρχει πολιτική συλλήβδην πανεπιστημιοποίησης των Τ.Ε.Ι.. Δεν υπάρχει, όμως.

Καταλαβαίνω τη δυσκολία σας να κατανοήσετε την πολιτική μας, διότι από την πολιτική ενός Κόμματος, που τα είχε αφήσει στην τύχη τους, στο να κατανοηθεί μια σύνθετη πολιτική αναβάθμισης, αυτό χρειάζεται και κάποιες πολιτικές και ιδεολογικές προϋποθέσεις, που, δυστυχώς, δεν υπάρχουν. Δυστυχώς, δεν υπάρχουν, άμα με ρωτάτε, μετά από τέσσερις αναλυτικότατες συζητήσεις. Αυτό, που είπαμε, ότι δεν είναι ένα πράγμα, που θα περάσει σε ένα νόμο για όλα τα Τ.Ε.Ι. για όλα τα Πανεπιστήμια της Ελλάδας. Είναι να μπορέσεις να απομονώσεις εκείνες τις νησίδες – εγώ θα έλεγα αριστείας, χωρίς κανένα κόμπλεξ – που υπάρχουν στα Τ.Ε.Ι., σε συνέργειες και συγκλίσεις με τα Πανεπιστήμια και να δεις εκεί που υπάρχουν προβλήματα, τι κάνεις με αυτά.

Αυτό κάναμε στο Ιόνιο, στην Ήπειρο, στη Θεσσαλία, στη Δυτική Μακεδονία, στην Αττική και αυτό θέλουμε να ολοκληρώσουμε.

Αυτό, λοιπόν, με κανένα τρόπο, δεν λέγεται πανεπιστημιοποίηση, γιατί λέγοντάς το έτσι, υποτιμάμε και τα Πανεπιστήμια και τα Τ.Ε.Ι..

Νομίζω ότι ο κ. Σεβαστάκης, ένας δεινός χρήστης και του προφορικού και του γραπτού λόγου, είπε ότι ανασυγκροτούνται τα αντικείμενα, κάτι που στην ακαδημαϊκή ζωή έχει πολύ μεγάλο ενδιαφέρον.

Οι νομικοί, οι μηχανικοί, ακόμη και τα μαθηματικά κ.λπ., αν δείτε την ιστορία των μεταρρυθμίσεων των Ευρωπαϊκών Πανεπιστημίων, θα δείτε ότι κάθε τόσο, παρόλο που μένει ο ίδιος τίτλος, ανασυγκροτούνται, γιατί πολλά αποτελέσματα της έρευνας γίνονται μέρος του προγράμματος σπουδών, έρχονται νέοι άνθρωποι, καθιερώνεται μια νέα κουλτούρα κ.λπ..

Ξέρετε, κύριε Μαυρωτά, υπάρχει, πράγματι, το «εξελίσσονται», αλλά νομίζω, ότι η λέξη «ανασυγκροτούνται» είναι μια πολύ πιο πιστή λέξη στο ιστορικό γίγνεσθαι. Υπάρχει ένα θέμα αρχής, γι' αυτό και οι κοινοβουλευτικές διαδικασίες έχουν και μια σοφία μέσα.

Υπάρχει μια λογική, που λέει «εγώ είμαι υπέρ του εγχειρήματος συνολικότερα και έχω προβλήματα 1,2,3,4». Υπάρχει και ένα πράγμα, που λέει «εγώ να δείξω ότι είμαι υπέρ του εγχειρήματος και όλα τα προβλήματα, που θίγω, είναι για να υπονομεύσουν το εγχείρημα». Αυτές είναι δύο διαφορετικές προσεγγίσεις και εγώ τη δεύτερη δεν την καταλαβαίνω πολιτικά, την καταλαβαίνω «πολιτικάντικα».

Ενώπιος ενωπίω, λοιπόν, ή κανείς είναι υπέρ ενός εγχειρήματος συνολικής αναβάθμισης, όπου το πρώτο του βήμα είναι η ίδρυση του Πανεπιστημίου Δυτικής Αττικής, με πολλά προβλήματα, να τα δούμε κ.λπ.. ή κανείς λέει «ξέρεις θα φαίνεται ότι είμαι, αλλά ουσιαστικά δεν είμαι». Εδώ θα πρέπει να το ξεκαθαρίσουμε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Κύριε Υπουργέ, μπορεί να είμαστε υπέρ του εγχειρήματος, αλλά κατά της διαδικασίας, που ακολουθήθηκε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Κύριε Μαυρωτά, αυτό θέλω να σας πω. Άλλο τι ακολουθήθηκε, γιατί εδώ ειδικά πόσο περισσότερο να το συζητήσουμε; Περισσότερη συζήτηση δημόσια, ιδιωτική, με τα Κόμματα, με τις Συγκλήτους, αναρτήσεις, 4 συνεδριάσεις της Επιτροπής, όπου ο καθένας μίλησε διπλάσιο χρόνο, δεν μπορούσε να γίνει.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Υπουργέ, δεν είναι ποσοτικό το θέμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Άρα, διαφωνείτε.

ΝΙΚΗ ΚΕΡΑΜΕΩΣ (Εισηγήτρια της Ν.Δ.):Σε αυτές τις 4 συνεδριάσεις, που έγιναν, δεν έχετε πει ακόμα ποια είναι τα ακαδημαϊκά κριτήρια. Γιατί σε μερικά τμήματα υπάρχουν 8 μέλη ΔΕΠ και σε άλλα όχι; Έχετε κριτήρια ή δεν έχετε;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Θα έρθω και σε αυτό, αλλά καταλαβαίνετε και εσείς, με το να επαναλαμβάνετε τα ίδια πράγματα, δημιουργείτε μια πολύ θετική εντύπωση και ως προς το πρόσωπό σας και ως προς το Κόμμα σας, γιατί έχετε και έναν τρόπο να τα προβάλλετε.

Το θέμα είναι, εάν τα «χτυπήσει» κανείς αυτά τα ερωτήματα, είναι κούφια ή έχουν περιεχόμενο; Όπως θα δείτε, είναι όλα κούφια.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Το κρίνουν οι πολίτες αυτό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Μα, προφανώς και το κρίνουν οι πολίτες, αλλά ξέρετε ότι εδώ είναι ένα θέμα ευθύνης δικής σας. Η δική σας ευθύνη είναι, εάν είστε υπέρ. Εάν είστε υπέρ, θα πρέπει να μας πείτε και πώς, γιατί αυτά, που αφήσατε να υπονοηθούν, είναι, περίπου, «αφήστε τα, ως έχουν».

Εμείς τόσες μέρες, τόση προσπάθεια δεν καταλάβαμε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Πάντως, κύριε Υπουργέ, πριν από δύο χρόνια, είχατε κάνει ένα Πόρισμα, στην Επιτροπή Μορφωτικών Υποθέσεων, που λέγατε «1,2,3» και τώρα τα έχετε βάλει όλα στο 1.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Κύριε Μαυρωτά, κάνετε τεράστιο λάθος, γιατί ενώ είστε πολύ προσεκτικός σε άλλα πράγματα, δεν μπορείτε να καταλάβετε ορισμένα λίγο πιο σύνθετα ζητήματα. Τι εννοώ; Η μη κατανόηση της πολιτικής, που ακολουθούν τα διαφορετικά Κόμματα, είναι και ένα θέμα πολιτικής κουλτούρας. Δεν σημαίνει ότι αν εγώ αδυνατώ να καταλάβω τη δική σας πολιτική, είμαι χειρότερος ή καλύτερος, απλώς, αδυνατώ να την καταλάβω.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Η πρακτική σας, τώρα, δηλαδή, είναι ίδια με αυτή, που λέγατε, πριν από δύο χρόνια, στην Επιτροπή Μορφωτικών Υποθέσεων;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Είναι ολόιδια.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Ολόιδια; Τη Δευτέρα, θα σας δείξω τι λέγατε τότε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Δεν είναι ανάγκη, κύριε Μαυρωτά, γιατί θα σας απαντήσω τώρα. Εμείς, στο πόρισμα που είχαμε πει, είναι ότι τα Τ.Ε.Ι. είναι τριών ειδών τμήματα. Σωστά; Ορισμένα τμήματα θεωρούσαμε ότι είναι πανεπιστημιακού επιπέδου, ορισμένα τμήματα ήταν τμήματα, που χρειαζόντουσαν μια βοήθεια και ορισμένα θεωρούσαμε ότι είχαν κλείσει τον κύκλο τους. Συμφωνείτε; Αυτό που σας λέω, σε ποιο πλαίσιο μέσα, το είχαμε; Στον ενιαίο χώρο εκπαίδευσης και έρευνας. Σωστά; Εάν, λοιπόν, λες ότι έχω Πανεπιστήμιο και έχω, σε έναν άλλο θεσμό, τμήμα πανεπιστημιακού επιπέδου, τι τα κάνουμε αυτά; Τα φέρνουμε μαζί λέει η κοινή λογική, στον ενιαίο χώρο εκπαίδευσης.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Άρα, μας λέτε, ότι όλα τα τμήματα ήταν πανεπιστημιακού επιπέδου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Έρευνας, Παιδείας και Θρησκευμάτων): Όχι, δεν είναι όλα τα τμήματα, διότι έχετε δει ποια καταργούνται και ποια γίνονται κατευθύνσεις και ποια τμήματα δημιουργούνται από την αρχή. Πρέπει να διαβάσετε πολύ αναλυτικά τι γίνεται. Καταλάβατε; Τώρα, το ότι ορισμένα ιδρύματα έχουν πολλά περισσότερα πανεπιστημιακού επιπέδου τμήματα - και το Τ.Ε.Ι. Αθηνών και Τ.Ε.Ι. Πειραιά ήταν τέτοια ιδρύματα - είναι αναμφισβήτητο.

Θα αρχίσω τώρα τις απαντήσεις. Τι θα γίνει με τους μαθητές των ΕΠΑΛ. Το είπε ο κ. Μπαξεβανάκης, όμως είπαμε και την περασμένη φορά, που μας ρώτησε ο κ. Αδριανός, ότι θα το μελετήσουμε. Δεν ψηφίζουμε, σήμερα. Όταν λέμε, λοιπόν, ότι θα το μελετήσουμε, δεν είναι οι μελέτες, που είχαν γίνει για το σχέδιο «ΑΘΗΝΑ», γιατί εκεί δεν έγινε μελέτη. Εμείς νομίζουμε ότι όταν λέμε ότι «θα το μελετήσουμε», εννοούμε ότι θα το μελετήσουμε της ουσίας. Στην Ολομέλεια, θα σας πούμε το ακριβές ποσοστό, με το οποίο η Γ΄ Λυκείου των ΕΠΑΛ θα μπει, επιπροσθέτως, στο Πανεπιστήμιο Δυτικής Αττικής. Δεύτερον, σχετικά με το θέμα των επαγγελματικών δικαιωμάτων, άλλη σπέκουλα εδώ. Να δεχθούμε ότι κανένα απολύτως από τα επαγγελματικά δικαιώματα όσων έχουν δεν υπονομεύεται και δεν αλλάζει. Υπάρχει κάτι, που πρέπει να καταλάβετε τι γίνεται, όταν νομοθετείς. Όταν νομοθετείς, δεν μπορείς να λες το αυτονόητο, γι' αυτό και υπάρχουν οι συζητήσεις στη Βουλή, για να ελέγχονται όλοι με όλους.

Θέλετε να το βάλουμε εδώ; Εγώ δεν έχω καμία αντίρρηση. Το θεωρώ, όταν ο Υπουργός λέει αυτό, για ένα τέτοιο πράγμα, ότι είναι ένα πράγμα αυτονόητο. Αν θέλετε, να το βάλουμε.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Κύριε Υπουργέ, έχετε ένα τμήμα Βιοϊατρικών Επιστημών «μαμούθ». Τι επαγγελματικά δικαιώματα να βάλει αυτό; Δεν είναι ίδια η κατάσταση, για να πείτε ότι συνεχίζεται η ίδια, με ακριβώς τα ίδια επαγγελματικά δικαιώματα. Επιτρέψτε μας να έχουμε και εμείς άποψη και ως νομικοί για το πώς νομοθετεί κανείς.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κοιτάξτε, έχετε κάθε άποψη και όχι μόνον, ως νομικός. Κατανοήστε, όμως, το εξής. Υπάρχει μια σπέκουλα, γύρω από το θέμα επαγγελματικών δικαιωμάτων και θα ήθελα πραγματικά να μην συμβάλλετε σε αυτήν τη σπέκουλα. Είναι δύο ειδών. Πρώτον, τα επαγγελματικά δικαιώματα όσων τα έχουν μέχρι τώρα. Να το ξεκαθαρίσουμε αυτό; Και δεύτερον, να δούμε πώς θα διαμορφωθούν τα επαγγελματικά δικαιώματα των νέων αποφοίτων. Θέλετε από τώρα; Ένα Κόμμα, το οποίο ουδέποτε ασχολήθηκε με αυτό, έχει την απαίτηση από πριν τη λειτουργία ενός τμήματος να κατοχυρωθούν τα επαγγελματικά δικαιώματα - δεν έχει ξαναγίνει αυτό, δεν έχει ξαναγίνει στην ιστορία του Τόπου - όταν εμείς, για πρώτη φορά, τα τελευταία 35 χρόνια, έχουμε συστήσει επιτροπές που λειτουργούν – δεν είναι «θα συστήσουμε», συστήσαμε – διακομματικές επιτροπές, από διαφορετικά πτυχία και διπλώματα κ.λπ..

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Δεν νομίζετε ότι ένας μαθητής σήμερα, ο οποίος θα καταθέσει το μηχανογραφικό του, μέχρι τον επόμενο μήνα, θα πρέπει να ξέρει, για παράδειγμα, αν πάει στο Πανεπιστήμιο Δυτικής Αττικής και είναι μηχανικός, με τετραετή φοίτηση, θα έχει τα ίδια δικαιώματα με τους μηχανικούς πενταετούς φοίτησης; Δεν είναι κάτι που πρέπει να το ξέρει, προτού κάνει την αίτηση ;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θα μου επιτρέψετε να σας πω, με μεγάλο σεβασμό, ότι η ερώτησή σας κρύβει μια άγνοια και η άγνοια είναι η εξής. Μέχρι τώρα, στα Τ.Ε.Ι. πήγαιναν, επειδή υπήρχαν επαγγελματικά δικαιώματα των Μηχανικών; Ναι ή όχι; Όχι.

ΓΕΩΡΓΙΟΣ ΣΤΥΛΙΟΣ: Τα Τμήματα Μηχανικών των Τ.Ε.Ι. έχουν επαγγελματικά δικαιώματα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Μάλιστα. Διατηρούνται, λοιπόν. Σωστά; Εδώ, λοιπόν, έχουμε το Υπουργείο Παιδείας, που νομοθετεί προσόντα. Το ξέρουμε αυτό ή όχι; Γιατί πρέπει να ξέρουμε και τι κάνει ο καθένας μέσα στην Κυβέρνηση, στην κοινωνία, στη χώρα και πάει λέγοντας.

Εμείς, λοιπόν, λέμε με σαφήνεια, όπως ήρθε εδώ και το είπε και το ΤΕΕ και το δεχθήκαμε, τετραετή επιπέδου 6, πενταετή επιπέδου 7. Ευρωπαϊκά προσόντα, άρα, πας στην Ευρώπη και λες «τι μπορούν να κάνουν αυτοί οι άνθρωποι;» «μπορούν να κάνουν αυτό» και άρα, αυτά είναι τα δικαιώματά τους. Αυτός είναι ο χώρος της Ευρώπης - δεν κάνει ο καθένας το μαγαζάκι του - και έτσι πάμε να λύσουμε εμείς το θέμα των επαγγελματικών δικαιωμάτων. Μην κάνουμε, λοιπόν, σπέκουλα, γύρω από το θέμα επαγγελματικά δικαιώματα.

Τώρα, υπάρχουν καινούργια τμήματα. Θα δούμε, συστηματικά, όπως το βλέπουμε, σε όλη την Ελλάδα. Το ξέρετε καλύτερα από μένα ότι τα μισά τμήματα, στην Ελλάδα, δεν έχουν επαγγελματικά δικαιώματα. Δεκαετίες τα ζητούσαν και πρώτη φορά εμείς ασχολούμαστε με αυτή την υπόθεση. Αυτό, τουλάχιστον, να το αναγνωρίσουμε. Τα μισά τμήματα απ' όλα τα Τ.Ε.Ι. και τα πανεπιστήμια.

Τώρα, να έρθω στο θέμα των ακαδημαϊκών κριτηρίων, γιατί και εκεί γίνεται μια σπέκουλα. Σας είπα ότι η συζήτηση για τη δομή του Πανεπιστημίου Δυτικής Αττικής είναι αποτέλεσμα συζητήσεων στις Συγκλήτους, συζητήσεων στις γενικές συνελεύσεις των Τμημάτων, συζητήσεων στην οκταμελή επιτροπή με ακαδημαϊκούς, που είχαμε συγκροτήσει, στην οποία συμμετείχε και η Πρόεδρος της ΑΔΙΠ, είναι αποτέλεσμα των εκθέσεων βιωσιμότητας, είναι αποτέλεσμα πολλών δημοσιευμένων άρθρων, με κριτική ή χωρίς κριτική…

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Ποιων άρθρων;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Άρθρα. Ξέρετε, στις εφημερίδες και τα sites δημοσιεύονται πολλά άρθρα από πάρα πολύ σοβαρούς συναδέλφους, με πολύ καλές προτάσεις. Όταν, λοιπόν, εμείς…

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Απλά, για να καταλάβω. Λέτε ότι το Υπουργείο αποφάσισε τις συγχωνεύσεις, με βάση τα άρθρα, που έγραψαν, διάφοροι έγκριτοι, ενδεχομένως, συνάδελφοι…

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Πρέπει να είμαι πολύ ανόητος να τo λέω αυτό και επειδή είμαι σίγουρος ότι δεν με κατηγορείτε ως ανόητο, το ξαναλέω και κρατήστε σημειώσεις, θα το λέω πολύ σιγά. Αποφάσεις Συγκλήτων, αποφάσεις γενικών συνελεύσεων, αποφάσεις και το πόρισμα της επιτροπής, που φτιάχτηκε, εκθέσεις βιωσιμότητας και τα άρθρα, διότι σε μια δημοκρατία κανείς διαβάζοντας, ανοίγει το μυαλό του με νέες ιδέες. Αυτά όλα συνεκτιμήθηκαν στη δομή, που προτείνουμε.

Είναι σαφέστατος ο νόμος. Η γνώμη της ΑΔΙΠ δεν χρειάζεται, παρά μόνο σε προεδρικό διάταγμα. Εντάξει; Η κυρία Πρόεδρος ήταν μέλος της Επιτροπής, εξέφρασε πολλές προτάσεις, αλλού κριτικές, αλλού μη κριτικές και όλα αυτά πάρθηκαν υπόψη. Αλλά, ξέρετε; Δεν θέλω να παίξουμε κρυφτούλι, γύρω από την ΑΔΙΠ και σας παρακαλώ μην θεωρούμε κάποιοι ότι είμαστε κατά της ΑΔΙΠ, ενώ άλλοι είμαστε υπέρ της ΑΔΙΠ και τα λοιπά. Η ΑΔΙΠ έχει ένα πολύ συγκεκριμένο ρόλο να παίξει, οι γνώμες της ΑΔΙΠ πρέπει να παίρνονται υπόψη, με σοβαρότατο τρόπο, αλλά δεν πρέπει και οι γνώμες της ΑΔΙΠ να καθορίζουν την εκπαιδευτική πολιτική της χώρας. Ελπίζω σε αυτό να συμφωνούμε όλοι. Έτσι δεν είναι; Τώρα…

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Κύριε Υπουργέ, απλώς, γιατί επιλέξατε το νόμο και όχι το προεδρικό διάταγμα;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Μια που το λέτε, να σας το πω, γιατί θίχτηκε και από άλλους ομιλητές. Αν υπήρχε προεδρικό διάταγμα, δεν θα γινόταν καμία τέτοια συζήτηση. Έγινε τέσσερις φορές, πραγματικά, πάρα πολύ πλούσια συζήτηση και είδατε ότι εμείς έχουμε αλλάξει πολλά πράγματα. Λοιπόν, το προεδρικό διάταγμα έχει μια συγκεκριμένη διαδικασία. Διαμορφώνεται από το Υπουργείο, πάει στο Συμβούλιο της Επικρατείας και γίνεται προεδρικό διάταγμα, στη συνέχεια. Ο νόμος είναι μια πολύ πιο δημόσια διαδικασία. Εδώ είναι δημόσιο όλο αυτό, μας βλέπουν χιλιάδες άνθρωποι. Είμαι σίγουρος ότι παίρνετε και εσείς mail, γιατί είπατε αυτό, γιατί είπατε το άλλο και τα λοιπά. Αυτά είναι θετικά πράγματα. Ένα προεδρικό διάταγμα είναι ένα πράγμα, στο οποίο δεν γίνεται, άρα το βάλαμε θετικά να μπορεί να γίνει, με αυτό τον τρόπο και να σας πω κάτι;

ΝΙΚΟΛΑΟΣ ΦΙΛΗΣ: Κύριε Υπουργέ, συγνώμη. Γιατί δεν λέτε και ότι στο μέλλον θα συνεχιστεί η διαδικασία με νόμο; Γιατί δεν λέτε ότι και τα νέα πανεπιστήμια, που θα ιδρυθούν από συγχωνεύσεις Τ.Ε.Ι., θα γίνονται με νόμο; Γιατί με προεδρικό διάταγμα; Συμφωνώ μαζί σας ότι είναι θετικό…

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ναι, ναι. Κοιτάξτε, θα σας πω. Διότι άλλο είναι το νέο πανεπιστήμιο και άλλο είναι ευφυής συγχώνευση σε παλιό πανεπιστήμιο. Πάντως, να συμφωνήσουμε όλοι ότι είναι καλό να επιλέγεται κάθε φορά ό, τι είναι πιο δημόσιο, ό, τι μπορούμε δημόσια να το συζητάμε. Το προεδρικό διάταγμα ξέρετε ότι…

ΝΙΚΟΛΑΟΣ ΦΙΛΗΣ: Λέτε, όμως, με σαφήνεια ότι εφεξής θα έχουμε προεδρικά διατάγματα, δεν θα έχουμε νόμους. Λέτε και μέσα τώρα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, όχι. Από το ν. 4485 λέμε, λοιπόν, ότι υπάρχει δυνατότητα να το κάνεις με νόμο - δεν σου το απαγορεύει αυτό κανείς - ή με προεδρικό διάταγμα. Αφήστε να το βλέπουμε, κάθε φορά. Δεν είναι ένα θέμα αρχής.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Η άλλη πλευρά του φεγγαριού λέει ότι άμα το κάνω με νόμο, αποφεύγω τη γνώμη της ΑΔΙΠ και του ΕΣΕΚΑΑΔ και τον έλεγχο από το Συμβούλιο της Επικρατείας. Γι' αυτό λέω, υπήρχε κάποιο τέτοιο πρόβλημα;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κοιτάξτε, να δούμε την άλλη πλευρά του φεγγαριού, λοιπόν, γιατί η άλλη πλευρά του φεγγαριού έχει και ένα στοιχείο μπαμπούλα, όπως μου λέτε, γιατί ξέρετε ότι είναι μονίμως σκοτεινή η άλλη πλευρά του φεγγαριού, την οποία επικαλεστήκατε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Δεν είπα, αν είναι φωτεινή ή σκοτεινή, δεν είναι δημόσια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, γιατί εγώ σας είπα είναι το δημόσιο και είναι όλα ανοικτά. Δεν έχουμε καμία αμφιβολία επί του συνταγματικού, δεν έχουμε κανένα πρόβλημα τι γνώμη θα είχε η ΑΔΙΠ και τι γνώμη θα είχε το ΕΣΕΚΑΑΔ.. Αυτές οι γνώμες έχουν εκφραστεί, αυτές οι γνώμες παίρνονται υπόψη. Άλλο αυτό και άλλο να θεωρηθεί ότι εδώ θα υπήρχε μια δυνατότητα μπλοκαρίσματος του εγχειρήματος. Εμείς λέμε δημόσια, ενώπιος ενωπίω. Τόσο απλό.

Τώρα, για το θέμα της εξοικονόμησης των πόρων, το είπαμε και το ξαναλέμε. Δεν είναι στόχος η εξοικονόμηση πόρων. Στόχος είναι ο εξορθολογισμός, στόχος είναι περισσότερα χρήματα και στόχος είναι περισσότερες θέσεις, όπως θα δοθούν. Άρα, εδώ κάνουμε μια μεταρρύθμιση, που πραγματικά δείχνει και μια δέσμευση της Κυβέρνησης, ως προς την ενίσχυση την οικονομική.

Νομίζω ότι δεν μπορούν να γίνουν επιτροπές κρίσης, μέσα από το ίδιο το ίδρυμα, όταν είναι ένα ίδρυμα, όπως πάμε να το ιδρύσουμε.

Νομίζουμε ότι πρέπει να διαφυλάξουμε το κύρος του διδακτικού προσωπικού ορισμένοι από τους οποίους έχουν υποβληθεί σε πολύ περισσότερες κρίσεις απ' ό,τι έχουν υποβληθεί οι καθηγητές πανεπιστημίου.

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Ας το κάνει η Σύνοδος των Πρυτάνεων. Να μην είναι το ίδιο το ίδρυμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ποιο να κάνει η Σύνοδος Πρυτάνεων; Με συγχωρείτε, η Σύνοδος των Πρυτάνεων είναι ένα άτυπο όργανο. Προσέξτε, θέλει μεγάλη προσοχή, όταν λέτε αυτά τα πράγματα. Πώς θα απονεμηθεί ο τίτλος ρωτάτε και βλέπετε ότι δεν αποφεύγω κανένα από τα ερωτήματά σας. Δεν ξέρω, εάν είναι πειστικές οι απαντήσεις, πάντως δεν αποφεύγω ερωτήματα. Πώς θα απονεμηθεί ο τίτλος από ένα θεσμό, που δεν υπάρχει; Μα, οι μεταβατικές διατάξεις, γενικά στους νόμους, αυτό το δικαίωμα δίνουν. Δίνουν ένα μεταβατικό δικαίωμα σε κάποιους θεσμούς να αναπληρούν τους άλλους, που καταργούνται, γι' αυτό λέγονται και μεταβατικές.

Έχει ένα ενδιαφέρον ότι ρωτήθηκε η ΑΔΙΠ, εάν είναι δυνατό να γίνουν οι πιστοποιήσεις αυτές μέχρι το Σεπτέμβριο. Ξέρετε σε πόσα άλλα Τμήματα δεν έχουν γίνει πιστοποιήσεις;

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Σε κανένα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ευχαριστώ, κύριε Μαυρωτά. Άρα, τι; Ως το Σεπτέμβριο, δεν θα αρχίσει η ακαδημαϊκή χρονιά; Καταλάβατε; Δεν μπορείτε να χρησιμοποιείτε αυτό το επιχείρημα. Η ΑΔΙΠ είναι σε μια διαδικασία πιστοποίησης. Γνωρίζετε ότι εγώ και δημόσια έχω εκφράσει μια διαφορετική άποψη επί του θέματος - δευτερεύον θέμα. Η ΑΔΙΠ πρέπει να κάνει αυτό, το οποίο πρέπει να κάνει, αλλά, επειδή η ΑΔΙΠ λέει ότι «μέχρι το Σεπτέμβριο δεν προφταίνουμε», να βάλουμε ως θέμα το τι θα γίνει για όλα τα άλλα, που δεν θα προφτάσουμε, επίσης;

Νομίζω ότι απάντησα στο θέμα της βιωσιμότητας.

Οι διετείς δομές και το πως θα είναι ανταγωνιστικές. Κοιτάξτε, για το πώς θα είναι πιο ανταγωνιστικές ως προς τα ΙΕΚ; Εμείς δεν κάνουμε ένα σύστημα που το ένα του κομμάτι να είναι ανταγωνιστικό στο άλλο, εμείς κάνουμε ένα σύστημα για να μορφώνει τον κόσμο, ένα σύστημα, για να αποκτούν δεξιότητες οι άνθρωποι. Τα είπε ο κ. Μπαξεβανάκης, δεν υπάρχει κανένας λόγος να τα πω κι εγώ.

Μεταγραφές: Πεδίο δόξης λαμπρό, για κάθε Κόμμα απ' ό,τι βλέπω, γιατί είναι ένα θέμα που καίει την κοινωνία. Υπάρχουν αιτήματα όλες οι μεταγραφές να γίνουν «εδώ και τώρα» μέχρι οτιδήποτε άλλο. Κάνουμε την εξής πολύ συγκεκριμένη πρόταση: Σε δέκα ημέρες να συγκληθεί η Επιτροπή Μορφωτικών Υποθέσεων, στην οποία θα καταθέσουν γραπτά τις απόψεις τους για τις μεταγραφές όλα τα Κόμματα. Και με βάση τις γραπτά κατατεθειμένες απόψεις, να αρχίσουμε στην Επιτροπή Μορφωτικών Υποθέσεων, μια συζήτηση, για να καταλήξουμε, συναινετικά, σε ένα νόμο για τις μεταγραφές. Το αποδέχεστε, κύριε Πρόεδρε;

ΔΗΜΗΤΡΙΟΣ ΣΕΒΑΣΤΑΚΗΣ: Εγώ; Ο χρόνος.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Θα καλέσουμε και την Σύνοδο των Πρυτάνεων, για να μας εκφράσει κάποια άποψη;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι. Άλλο σας είπα. Λέω ας κάνει κάθε Κόμμα ό,τι επαφές θέλει και να καταθέσει προτάσεις…

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Ναι, αλλά να είναι επί του πραγματικού, γιατί και εγώ θέλω να παίρνουν μεταγραφές όλα τα παιδιά και να έχουμε πανεπιστήμια στην Αθήνα, που να χωρούν 80.000, αλλά, όμως, δεν το έχουμε. Δηλαδή, να μιλάμε επί πραγματικού.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Μαυρωτά, δεν σας είπα να καταθέσετε μια άποψη σαν αυτή, που θα καταθέσουμε εμείς. Σας λέω, να καταθέσει κάθε Κόμμα ...

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Κάτι τέτοιο θα καταθέτατε;

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Κύριε Μαυρωτά, την ουσία θα την δούμε τότε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Προτείνω ξανά, σε δέκα ή δεκαπέντε ημέρες, αυτό είναι δευτερεύον, όλα τα Κόμματα, τα οποία θέλουν, προφανώς, να καταθέσουν γραπτά τις απόψεις τους, μετά από όποιες συζητήσεις εκείνα θέλουν και να αρχίσουμε μια εξαντλητική συζήτηση εδώ, για το ποιος θα είναι ο νόμος για τις μετεγγραφές. Και αλλάζει πολύ συχνά και υπάρχουν και όλες αυτές οι δυσκολίες. Εάν τυχόν το δεχόσαστε, τότε, κύριε Πρόεδρε, νομίζω ότι μπορείτε να το βάλετε στον προγραμματισμό.

ΔΗΜΗΤΡΙΟΣ ΣΕΒΑΣΤΑΚΗΣ: Βεβαίως, και με ακρόαση φορέων.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, δεν ακούτε. Η ακρόαση των φορέων θα γίνει, όταν θα κατατεθεί το νομοσχέδιο, με βάση αυτά, που θα πούμε εδώ.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Δεν πρέπει οι προτάσεις να είναι επί πραγματικών δεδομένων;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Προτείνω, λοιπόν, εφόσον είστε πολιτικά Κόμματα, να καλέσετε τον οποιοδήποτε, να μπείτε στην ΕΛΣΤΑΤ, να σας δώσουμε εμείς στοιχεία, φωνάξτε τη Σύνοδο Πρυτάνεων, ό,τι θέλετε κάντε, αλλά λέμε, να είναι με βάση το γραπτό λόγο. Να το πάρει το προεδρείο, να κάνει μια συνθετική πρόταση και να αρχίσουμε να συζητάμε επί μιας συνολικής προτάσεως. Αφού την ολοκληρώσουμε, εάν θέλετε, να φωνάξουμε τους φορείς. Δεν είναι θέμα αρχής.

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας) : Κύριε Υπουργέ, το Υπουργείο έχει εκατονταπλάσιους πόρους από τα πολιτικά Κόμματα. Είναι πολύ καλή η πρότασή σας, συμφωνούμε, αλλά θα βοηθούσε πολύ το Υπουργείο να μας παρουσιάσει, εφόσον έχει συνολική εικόνα, τα δεδομένα, να τα δώσει στα Κόμματα και βάσει των πραγματικών αυτών φαινομένων, να μπορέσουν τα Κόμματα να διαμορφώσουν προτάσεις.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Η έννοια του πραγματικού δεδομένου είναι ένα πράγμα, που συζητιέται πάρα πολύ έντονα, σε πάρα πολλά επίπεδα. Να πούμε κάτι άλλο, μην μετά κατηγορηθούμε ότι δίνουμε μόνο αυτά που θέλουμε. Όποιο Κόμμα θέλει, μπορεί να ζητήσει από το Υπουργείο όποια στοιχεία θέλει, που θα τον διευκολύνει στη σύνταξη της πρότασής του.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του Ποταμιού): Όχι, όμως, όπως τις ερωτήσεις, που κάνουμε, στον κοινοβουλευτικό έλεγχο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, τώρα λέμε κανονικά. Σας υποσχόμαστε ότι θα σας δώσουμε ό,τι πραγματικά έχουμε.

Προχωράμε. Υποχρεωτική 14χρονη εκπαίδευση. Κοιτάξτε, υπάρχει αύριο μια συνάντηση με τους εκπροσώπους της ΚΕΔΕ, των εργαζομένων για να αποσαφηνιστούν ορισμένα ζητήματα, που θεωρήσαμε ότι είναι αποσαφηνισμένα. Δηλαδή, εμείς αρχίζουμε και μιλάμε με όρους υποχρεωτικής 14χρονης εκπαίδευσης, αρχίζουμε να υλοποιούμε τις προϋποθέσεις γι’ αυτό, που είναι τα δίχρονα νηπιαγωγεία στους διάφορους δήμους κ.λπ. και όταν ολοκληρωθεί αυτή η κατάσταση σε όλη τη χώρα, τότε, προφανώς, θα είναι υποχρεωτικό. Αυτή είναι η λογική.

ΝΙΚΟΛΑΟΣ ΦΙΛΗΣ: Μέχρι τότε, θα διαλέγει ο γονιός;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Μέχρι τότε, θα διαλέγει ο γονιός, γιατί δεν μπορεί να γίνει αλλιώς.

ΝΙΚΟΛΑΟΣ ΦΙΛΗΣ : Τι λέτε κύριε Υπουργέ; Δεν μπορεί να ισχύσει διπλό σύστημα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Δεν ισχύει διπλό σύστημα, ισχύει ένα σύστημα, που θα ολοκληρωθεί σε 3 χρόνια, κύριε Φίλη. Μεταβατικά, πώς θέλετε να γίνει;

ΝΙΚΟΛΑΟΣ ΦΙΛΗΣ : Να το μελετήσετε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Όχι, το έχουμε μελετήσει.

ΝΙΚΟΛΑΟΣ ΦΙΛΗΣ : Πώς, δηλαδή, θα διαλέγει ο γονιός που πηγαίνει το παιδί του, αν θα είναι νηπιαγωγείο ή παιδικός σταθμός;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Βεβαίως, ώσπου να γίνει, σε ολόκληρη τη χώρα, διότι, αν στη μισή χώρα δεν ισχύουν αυτά, τι θα γίνει εκεί που δεν υπάρχουν;

ΝΙΚΟΛΑΟΣ ΦΙΛΗΣ : Να δημιουργηθούν οι προϋποθέσεις, μέσα στην επόμενη 3ετία.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Ακριβώς, αυτό κάνουμε.

ΝΙΚΟΛΑΟΣ ΦΙΛΗΣ: Βεβαίως, καταλαβαίνω ότι θέλετε - και καλά κάνετε - να προχωρήσετε σε μια τομή στο χώρο της προσχολικής εκπαίδευσης. Καμία αντίρρηση. Αλλά αυτή η τομή πρέπει να λαμβάνει υπόψη τις πραγματικότητες και δεν μπορεί να είναι αυτή η ιστορία στην καλή προαίρεση του γονιού, στο τι τον βολεύει να αποφασίσει. Χρειάζεται ένας κανόνας και όταν μάλιστα λέτε ότι αυτό από τώρα, σε ένα κομμάτι, τουλάχιστον, θα εντάσσεται στην 14χρονη εκπαίδευση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Αυτό, ακριβώς, λέμε. Υπάρχει, όμως, ένα θέμα στο εξής. Τι σημαίνει 2ετής προσχολική; Ότι για να γραφτείς στο δημοτικό, πρέπει να έχεις κάνει 2 χρόνια στο νηπιαγωγείο. Αυτό, λοιπόν, που λέμε είναι ότι δεν μπορούν όλοι να το κάνουν αυτό στην Ελλάδα, γιατί δεν υπάρχουν οι προϋποθέσεις. Λέμε, λοιπόν, 3ετία για την ολοκλήρωση αυτών των προϋποθέσεων. Είναι τόσο απλό.

ΝΙΚΟΛΑΟΣ ΦΙΛΗΣ: Έχετε πρόγραμμα δημιουργίας νηπιαγωγείων, σε όλη την Ελλάδα, προσλήψεις εκπαιδευτικών, προσλήψεις τραπεζοκόμων; Αυτό σημαίνει η 3ετία, που λέτε. Αν το έχετε αυτό, να το κουβεντιάσουμε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Ακριβώς. Αυτό δεν το λέμε, στον αέρα.

ΝΙΚΟΛΑΟΣ ΦΙΛΗΣ : Αν το φέρετε, να το κουβεντιάσουμε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων) : Αν είναι ένα αίτημα, να το φέρουμε. Θέλω, όμως, να είναι σαφές ποια είναι η αρχιτεκτονική της πρότασής μας, τώρα αν εσείς αμφισβητείτε ότι δεν υπάρχουν τα χρήματα ή οι υποδομές, αυτό να το δούμε.

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας): Να μας πείτε, κύριε Υπουργέ, εάν υπάρχουν πιστώσεις, αν θα γίνουν προσλήψεις, για τις υποδομές πώς θα εφαρμοστεί αυτό σταδιακά, να μας πείτε τι θα γίνει με το γεγονός ότι τα νηπιαγωγεία είναι κλειστά, το καλοκαίρι, ενώ οι σταθμοί δεν είναι, ως επί το πλείστον, ότι τα νηπιαγωγεία τελειώνουν στις 13.00’.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Τα ολοήμερα τελειώνουν το βράδυ.

ΝΙΚΗ ΚΕΡΑΜΕΩΣ (Εισηγήτρια της Νέας Δημοκρατίας) : Ναι, αλλά είναι πολύ λιγότερα. Τι θα γίνει στις περιοχές που οι γονείς αφήνουν τα παιδιά τους μέχρι τις 16.00’, γιατί είναι εργαζόμενοι; Τι θα γίνει, εάν δεν υπάρχει ολοήμερο νηπιαγωγείο και το νηπιαγωγείο θα τελειώνει στις 13.00΄; Αυτά είναι πρακτικά θέματα. Είμαστε σύμφωνοι με την αρχή, αλλά αυτά τα πρακτικά θέματα είναι σημαντικά.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Άλλο είναι να πείτε, να δούμε πως θα λυθούν αυτά τα πρακτικά ζητήματα και άλλο είναι να πείτε, επειδή υπάρχουν αυτά τα πρακτικά ζητήματα αμφισβητούμε το μέτρο. Είναι δύο διαφορετικές προσεγγίσεις.

ΓΕΩΡΓΙΟΣ ΣΤΥΛΙΟΣ: Μην ψηφίσουμε κανένα μέτρο που είναι μισό.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Δεν μπορεί να είναι μισό, απλώς θέλω να είναι σαφές ότι υπάρχει ένα θέμα ισονομίας, ανάμεσα στους πολίτες, που θα είναι σε μέρη, που δεν θα μπορείς να έχεις από του χρόνου 2χρονα και θα έχεις μόνο παιδικούς σταθμούς και εκεί, που θα υπάρχουν τα 2χρονα νηπιαγωγεία. Λέμε, λοιπόν, ότι δεν μπορείς να το επιβάλεις, μέχρι να το ολοκληρώσεις και εμείς έχουμε ένα σχέδιο ολοκλήρωσής του, σε τρία χρόνια. Θα το καταθέσουμε στην Ολομέλεια, για να το έχετε.

Δεν στέκομαι σε αυτά που είπε ο κ. Γρηγοράκος, ο οποίος, όντως, έθεσε ορισμένα πολύ σημαντικά πράγματα, ένα από τα οποία είναι το θέμα της σύνδεσης με την τοπική κοινωνία. Δυστυχώς – μάλιστα και ο ίδιος είχε το θάρρος να πει αυτοκριτικά – ότι μέχρι τώρα η σύνδεση ήταν με «τα σουβλάκια» και «τα rooms to let». Αυτό πρέπει να αλλάξει και νομίζω ότι όλοι, μέσα σ' αυτή την αίθουσα, συμφωνούμε, ότι ο μόνος τρόπος να αλλάξει είναι, αν τα ακαδημαϊκά κριτήρια είναι κυρίαρχα, διότι αυτό θα οδηγήσει και σε οικονομική ανάπτυξη της περιοχής. Το ανάποδο δεν μπορεί να ισχύσει και αυτό έγινε τόσο καιρό.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης): Τι θα γίνει με τα Τ.Ε.Ι. Λαμίας; Θα πάει το Τ.Ε.Ι. Λαμίας, στη Χαλκίδα ή θα πάει, στη Θεσσαλία; Καταλαβαίνετε ότι αν φύγει το Τ.Ε.Ι. Λαμίας, όπως είπατε, δεν θα υπάρχουν τα σπίτια, δεν θα υπάρχει αγορά, δεν θα υπάρχουν όλα αυτά. Δυστυχώς, κάναμε αυτή την επιλογή, κάποτε, η οποία, μάλλον, δεν ήταν σωστή.

ΚΩΝΣΤΑΝΤΙΝΟΣ ΓΑΒΡΟΓΛΟΥ(Υπουργός Παιδείας, Έρευνας και Θρησκευμάτων): Την πληρώνουμε τώρα. Πολύ συναδελφικά, ως πολίτες, να πούμε ένα παράπονο. Η τοπική κοινωνία, πολλές φορές, δεν κάνει τίποτε για όλα αυτά και μόλις αρχίσεις να συζητάς, σου λέει, «αρχίζεις να συζητάς< για να μου το αρπάξεις, εγώ σου δίνω εκατομμύρια, είναι αυτό υποψήφιο για Νόμπελ κ.λπ.» .Αυτός δεν είναι τρόπος συνεννόησης. Στη Λαμία, υπάρχει μια ομάδα εργασίας, όπου εκπροσωπείται το πανεπιστήμιο Θεσσαλίας, το Τ.Ε.Ι. Θεσσαλίας και το Τ.Ε.Ι. Στερεάς Ελλάδας. Συζητάνε, εδώ και δυόμισι μήνες, είναι ένα πολύ δύσκολο εγχείρημα και ελπίζω σε κανένα μήνα να έχουν το πόρισμά τους. Όταν δούμε αυτό το πόρισμα, θα αρχίσουμε και τις συζητήσεις με την τοπική κοινωνία. Εμείς σε όλα αυτά λέμε, ότι πρέπει να υπάρχει επιτροπή, που θα μας πει ακαδημαϊκά και πρέπει να κάνουμε και μετά θα αρχίσουμε να βάζουμε και όλες τις άλλες παραμέτρους. Ειδικά στη Λαμία, νομίζω ότι δεν πρέπει να έχουν καμία απολύτως στεναχώρια, απ' ό,τι ξέρω την προβληματική των συναδέλφων στις επιτροπές αυτές.

Ρώτησε ο κ. Γρηγοράκος, τι γίνεται με την ΑΣΠΑΙΤΕ και είναι σοβαρό θέμα. Θα πω κάτι που το είπαμε και την περασμένη φορά. Όπως είπαμε και για το ν. 4485, γι΄ αυτού του τύπου τα εγχειρήματα δεν μπορεί κανείς να πει ότι κάνω ένα νόμο και μετά τον ξεχνάω και αυτός προχωράει μόνος του. Προτείνω, λοιπόν, να ζητήσουμε από τη Διοικούσα Επιτροπή να φέρει μια συγκεκριμένη πρόταση, διότι το θέμα της ΑΣΠΑΙΤΕ είναι πολύ σύνθετο. Έχετε δίκιο, το περιγράψατε, δεν πρέπει να είναι κάτι, που θα ξεχαστεί, δεν πρέπει να είναι και κάτι, όμως, που με το ζόρι θα βρούμε λύση. Θέλει μια άνεση χρόνου, διότι υπάρχουν και άλλα πανεπιστημιακά ιδρύματα, που έχουν εκδηλώσει το ενδιαφέρον, για συνεργασίες με την ΑΣΠΑΙΤΕ.

Επειδή, η ΑΣΠΑΙΤΕ, πράγματι, έχει ένα στρατηγικό ρόλο, προτείνω, από το να βιαστούμε τώρα, να είναι μια πρόταση, που θα έρθει από τη Διοικούσα Επιτροπή, που έτσι και αλλιώς, θα ζητήσουμε από την Διοικούσα Επιτροπή πολλές προτάσεις, για να τις νομοθετήσουμε, γιατί δεν έχει κανένα νόημα να το κάνουμε εμείς, χωρίς τις λεπτομέρειες θα ξέρει η Διοικούσα Επιτροπή.

Υπάρχει μια τροπολογία για ένα τμήμα διοίκησης. Εγώ θα σας πρότεινα να μη την δούμε τώρα, γιατί είναι κάπως σύνθετη. Να μην πούμε όχι, αλλά να την επεξεργαστούμε, με νομικά καλύτερο τρόπο και να το δούμε στην Ολομέλεια.

Θα ήθελα να κάνω μία έκκληση, που ξέρω, ότι δεν έχει κάποιο πρακτικό χαρακτήρα και το είπε και ο κ. Γρηγοράκος και αναφέρθηκαν και κάποιοι άλλοι. Πάντοτε, όταν πας να κάνεις κάτι, υπάρχει μια έγνοια, ότι έχει νομικά προβλήματα. Και υπάρχουν πολλά πράγματα που είχαν νομικά προβλήματα και προφανώς, κανείς πρέπει να μινιμάρει όλο αυτό και πάει λέγοντας. Αλλά, θα πρέπει, κάποια στιγμή και η ακαδημαϊκή κοινότητα να πάψει να λύνει τα ακαδημαϊκά προβλήματα, μέσα από τα δικαστήρια. Δυστυχώς, όλες μας και όλοι, γνωρίζουμε περιπτώσεις, που πράγματα, που κανονικά έπρεπε να λυθούν, δεν σας λέω συναδελφικά, αλλά έπρεπε να λυθούν σε όργανα, φεύγουν από τα πανεπιστήμια και υπάρχει μια κατάσταση, η οποία δεν μας τιμά, ως ακαδημαϊκή κοινότητα. Δεν είναι ο κανόνας. Προφανώς. Αλλά θα είχε μεγάλη σημασία όλοι να ξανασκεφτούμε και να αναστοχαστούμε την επίλυση των ακαδημαϊκών ζητημάτων, μέσα από δικαστικές διαμάχες.

Επίσης, ένα θέμα που θίξατε είναι ο τίτλος, που θα παίρνουμε από τα μεταπτυχιακά. Νομίζω, ως τη Δευτέρα, θα φέρουμε κάποια πρόταση. Νομίζω ότι είναι ένα θέμα, που πρέπει να το δούμε. Και εσείς το είχατε θίξει. Να το δούμε αυτό

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Για το πρώην άρθρο 15, που είναι για τις οφειλές;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Για τις μεταγραφές το είπαμε, για να μην επαναλάβω, το λύσαμε. Για τη ρύθμιση με τα χρωστούμενα, υπάρχει ένα θέμα, εκ μέρους κάποιων καθηγητών πανεπιστημίου. Χρωστάνε και έπρεπε να πληρώσουν. Δεν το λέω με κακία. Είπαμε να διευκολυνθούν, για να κάνουμε μια νέα αρχή. Προσπαθήσαμε να διατυπώσουμε ένα άρθρο, το οποίο το κοιτάξαμε από πενήντα πλευρές. Το Γενικό Λογιστήριο του Κράτους έχει πολύ σοβαρές αντιρρήσεις γι΄ αυτό το άρθρο. Δεν λέω ότι εμείς είμαστε οι καλοί και το Γενικό Λογιστήριο είναι οι κακοί. Δεν έχουν ακόμα τελειώσει. Είμαστε σε συνεχείς συνεννοήσεις με το Γενικό Λογιστήριο και θα προσπαθήσουμε, μέχρι τελευταία στιγμή, να προτείνουμε κάτι. Καταλαβαίνετε, ότι ένα πολύ δύσκολο θέμα, το οποίο, οι ίδιοι οι συνάδελφοι έχουν δημιουργήσει και τώρα, στα καλά καθούμενα, είναι στις πλάτες της πολιτείας, για να λύσει ένα πρόβλημα, που έχουν δημιουργήσει.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Είναι πάρα πολλοί.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επειδή είναι πολλοί, δεν σημαίνει ότι έχουν δίκιο. Συμφωνώ μαζί σας.

ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Και είναι πολλά τα χρήματα, που χρωστάνε. Εάν είναι δυνατόν;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Και όμως, είναι δυνατόν και πρέπει να αναρωτηθούμε για την αυστηρότητα ορισμένων πανεπιστημιακών συναδέλφων και από τα Τ.Ε.Ι., ως προς τις υποχρεώσεις τους αυτού του τύπου. Έχοντας πει όμως αυτό, λέμε να το λύσουμε. Αλλά σας είπα και ποια είναι η δυσκολία.

Ο εποικοδομητικά δυσάρεστος κ. Μαυρωτάς έθιξε ορισμένα ζητήματα. Ορισμένα τα απάντησα νομίζω, για τα Προεδρικά Διατάγματα και τα λοιπά.

Όταν είχαμε πει, ότι υπάρχει εντυπωσιακή σύγκλιση, είπαμε, υπάρχει εντυπωσιακή σύγκλιση, ως προς το εγχείρημα. Έχει σημασία αυτό. Έχει μια σημασία, διότι εδώ πάλι η ΑΔΙΠ είχε αντιρρήσεις, η Σύνοδος Πρυτάνεων είχε αντιρρήσεις, αλλά κοιτάξτε να δείτε, όταν πήγαμε με τον κ. Αγγελόπουλο, στη Σύνοδο Πρυτάνεων, που έγινε στα Καλάβρυτα, το Σεπτέμβριο, μας ζήτησαν και τους ζητήσαμε να κάνουν μια Επιτροπή, για να δουν το θέμα της προοπτικής των ΤΕΙ. Ακόμη περιμένουμε. Σε Ολομέλεια της Συνόδου Πρυτάνεων ! Υπάρχει, λοιπόν, ένα θέμα η Σύνοδος Πρυτάνεων, όπως είχαμε κάνει - όταν ήταν μαζί μας και ο κ. Παντής - που είχαμε πει να γίνουν κάποιες Επιτροπές για τα οικονομικά και τα λοιπά, ποτέ δεν έχει πει: Ορίστε υπάρχει αυτή η Επιτροπή, που αποφασίσαμε και με δική σας παρουσία και προχωράμε παρακάτω.

Άρα, δεν θεωρώ, ότι πρέπει να είμαστε κατηγορούμενοι, ως προς αυτό. Να σας πω και κάτι άλλο. Ως Προεδρεύων της Συνόδου Πρυτάνεων, έχει αυτές τις απόψεις ο κ. Μήτκας, και εκφράζοντας τη Σύνοδο, ως πρύτανης του Πανεπιστημίου Θεσσαλονίκης, επανέλαβε την ίδια απόφαση με την Σύνοδο Πρυτάνεων και λίγες μέρες αργότερα όλη η Πρυτανεία επισκέφτηκε το ΤΕΙ Θεσσαλονίκης, λέγοντας πόσο σημαντικό είναι να συνεργαστούν μεταξύ τους .

Στα πρώτα δύο υπήρχε μια κριτική, ως προς την έννοια συνεργασίας. Λέμε, λοιπόν, ότι εδώ πρέπει να υπάρχει και μια ανοχή, ως προς τη συνθετότατα αυτού του εγχειρήματος και να μην είναι μαύρη-άσπρη η κατάσταση.

Σίγουρα από τους 22 φορείς και πρέπει να το χαιρετίζουμε αυτό, είναι μια κατάκτηση της κοινωνίας μας, ότι οι φορείς που προτάθηκαν από όλα τα κόμματα. Εντάξει, υπήρχαν αποκλεισμοί για λόγους τεχνικούς καθαρά, ενώ θεωρητικά είναι μόνο 11, υπήρξε μια αποδοχή αυτού του εγχειρήματος.

Το να λες σε κάποιον, αν θέλει να μείνει ΤΕΙ, δεν το θεωρώ εκβιαστικό. Θέλω να είναι σαφές αυτό και τους εξηγήσαμε. Το ΤΕΙ έχει άλλη κουλτούρα συγκρότησης των προγραμμάτων σπουδών. Το ξέρετε κι εσείς, προερχόμενος από τεχνικό κλάδο. Όταν, λοιπόν, λες αντί ΤΕΙ θα γίνεις πανεπιστήμιο, υπάρχει μια αποδοχή στο ότι αλλάζω πολλά πράγματα, κυρίως πρόγραμμα σπουδών.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ) : Το συγκεκριμένο «όχι με ορθόδοξο τρόπο, όταν το συγχωνεύετε ...

ΑΘΑΝΑΣΙΟΣ ΜΙΧΕΛΗΣ (Αντιπρόεδρος της Επιτροπής): Κύριε Μαυρωτά, δεν θα τελειώσουμε ποτέ με τις συνεχείς παρεμβάσεις σας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Για το συγκεκριμένο, για τις Βιοϊατρικές Επιστήμες αυτός ήταν ο τρόπος αναβάθμισης όλων των ειδικοτήτων, γιατί θα έχουν κοινά μαθήματα. Τώρα, το αν είναι αναβαθμισμένα το λέτε επειδή έβρισκαν δουλειά. Προσέξτε. Το ακαδημαϊκό, κοιτάξτε. Άρα, γι' αυτό σας λέω, το ότι λες, αν θέλετε να μείνετε και ΤΕΙ…

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ): Και τις δημοσιεύσεις, που σας είπα την προηγούμενη φορά, 165 που είχε η ιατρικών εργαστηρίων, ενώ άλλες, που έμειναν αυτόνομες, δεν είχαν καν στην αξιολόγηση δημοσιεύσεις. Είναι Ακαδημαϊκό κριτήριο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Βεβαίως, είναι ακαδημαϊκό κριτήριο. Άρα, εσείς λέτε, ότι ορισμένα δεν έπρεπε καν, να γίνουν πανεπιστήμιο. Αυτό λέτε.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ) : Λέω ότι η αυτονομία των τμημάτων, δεν είχε ως κριτήριο την ακαδημαϊκότητα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, η αυτονομία ενός τμήματος, μάλλον η ίδρυση ενός καινούργιου τμήματος. Προσέξτε. Κάπου εκεί θα βρουν τη θέση τους αυτές οι κατευθύνσεις, αλλά προσπαθήστε κι εσείς να καταλάβετε τι σημαίνει αναβάθμιση κάποιων ειδικοτήτων, που για πάρα πολλά χρόνια είναι οι ειδικότητες, για τις οποίες πάρα πολλοί εκφράζουν και ένα χλευασμό, αν θέλετε, στο δημόσιο λόγο. Δυστυχώς, για κάποια από αυτά τα τμήματα υπήρχαν εκφράσεις, που δεν περιποιούν τιμή σε ορισμένους δημοσιογράφους.

Να δούμε στα διετή, αν μπορεί να είναι και από τα ΓΕΛ. Νομίζω ότι προοπτικά θα πρέπει να ανοίξει αυτό, αλλά κοιτάξτε να δείτε πρέπει να πείσουμε όλοι μας την ελληνική κοινωνία ότι τα ΕΠΑΛ είναι σημαντικός θεσμός.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ) : Αυτό είναι το μεγάλο στοίχημα γενικότερα της Δευτεροβάθμιας Εκπαίδευσης.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Συμφωνώ, κ. Μαυρωτά, αλλά κοιτάξτε, το να το λέμε όλοι, όλοι το λέμε επί δεκαετίες, κάτι πήγε στραβά και δεν έγινε.

Εμείς, λοιπόν, λέμε και τα είπε και πριν ο κ. Μπαξεβανάκης, να μην τα επαναλάβω, λέμε ότι υπάρχουν συγκεκριμένοι τρόποι, που μπορείς να πείσεις την κοινωνία για την εγκυρότητα των ΕΠΑΛ. Ένα από αυτά είναι και οι διετείς δομές. Λέμε, λοιπόν, όχι όλοι, ότι εδώ υπάρχει ένα πακέτο, στο οποίο πρέπει να αναβαθμιστούν τα ΕΠΑΛ και εμείς έχουμε ένα συγκεκριμένο τρόπο να το κάνουμε.

Τώρα, να έρθω σε τρία θέματα, που έθιξε ο κ. Φίλης. Πράγματι, μπορεί να δίνεται η εντύπωση μιας ισοπεδωτικής πολιτικής. Εγώ λέω ας περιμένουμε μέχρι το Μάιο, που θα έχουμε πολύ συγκεκριμένες παρεμβάσεις στις άλλες περιοχές της χώρας μας και εκεί να δω πόσο θα αντέχει το επιχείρημα, περί «πανεπιστημιοποίησης» των πάντων. Το θέμα δεν είναι ούτε να τιμωρηθούν κάποιοι ούτε, όμως και να αφαιρέσουμε δυνατότητες, που υπάρχουν, για παραπάνω δυναμική.

Συμβασιούχοι. Πολύ σοβαρό ζήτημα, πρέπει να δούμε έχουμε πρόβλημα αυτή τη στιγμή, ως προς τη δημιουργία νέων θέσεων. Οι συμβασιούχοι αυτοί είναι συμβασιούχοι, που ορισμένοι πληρωνόντουσαν από τα ίδια ιδρύματα και ορισμένοι από το κράτος. Δεν θα έχει αλλάξει τίποτα, ως προς αυτό. Εκείνο, που έχει σημασία, είναι να δούμε πως θεσμικά θα μπορεί να κατοχυρωθεί ο ρόλος τους, με κάποιου είδους μονιμότητα, γιατί αυτοί οι άνθρωποι στήριξαν τα ΤΕΙ, τα οποία αναβαθμίστηκαν τόσο πολύ και σήμερα γίνονται πανεπιστήμια. Επειδή πέρασαν άπειρες ώρες αυτοί οι άνθρωποι στα εργαστήρια, έχουν μια φοβερή τεχνογνωσία και νομίζουμε ότι πρέπει να προχωρήσουμε, σε μια τέτοια κατεύθυνση.

Δηλαδή, να δούμε τη δυνατότητα συμβάσεων, μακροπρόθεσμων συμβάσεων, διότι δεν μπορούμε να δημιουργήσουμε τόσες θέσεις, αυτό δεν μπορεί να γίνει. Από την άλλη μεριά, οι άνθρωποι αυτοί ούτε να απολυθούν, αλλά και ούτε και κάθε χρόνο να έχουν αυτό το άγχος, αν θα ανανεωθεί η θητεία τους. Αυτό ειδικά, επειδή έχουν πολύ περίπλοκες συμβάσεις εργασίας, θα είναι ένα από τα πράγματα, που θα απαιτήσουμε να μας προτείνει η νέα Διοικούσα Επιτροπή. Υπάρχουν δυνατότητες και θα τις εξαντλήσουμε σας το λέω και θα είναι από το πακέτο, που θα μας έρθει από τη Διοικούσα Επιτροπή, για να τα νομοθετήσουμε.

Τώρα, όσο για τον Ευρωπαϊκό Οργανισμό Διεθνούς Δικαίου, που καταστρατηγεί το άρθρο 16 κ.λπ., δε νομίζω ότι είναι έτσι και σας παραπέμπω στην αντίστοιχη νομοθεσία, που έχει γίνει και συμπεριλαμβάνεται και αυτή εδώ για το Μεσογειακό Αγρονομικό Ινστιτούτο Χανίων, το οποίο και αυτό είναι ένα παράρτημα του ΜΑΙΧ, είναι ένα Παράρτημα Διεθνούς Οργανισμού, στον οποίο συμμετέχουν τρεις τέσσερις χώρες. Αυτό που υπάρχει είναι ότι ως προς το ακαδημαϊκό τα πτυχία, που δίνονται από διεθνείς οργανισμούς, θεωρούνται ισότιμα και ισοδύναμα, αλλά όχι, ως προς τα επαγγελματικά δικαιώματα, για τα οποία πρέπει να περάσουν από το ΔΟΑΤΑΠ. Ισοδύναμα, αλλά όχι αντίστοιχα.

Η κυρία Κεφαλίδου απουσιάζει τώρα. Υπάρχουν διεθνείς οργανισμοί, όπως είναι τα Ηνωμένα Έθνη. Το ΜΑΙΧ ανήκει σε ένα Mediterranean, που, όμως, είναι διεθνές. Κοιτάξτε, δεν βοηθάει και δεν θέλω να απαντάω σε μια συνάδελφο, που δεν είναι εδώ και δεν έχει έρθει και στις προηγούμενες συνεδριάσεις, αλλά αυτό είναι δευτερεύον. Δε μπορώ να απαντάω σε πράγματα, τα οποία είναι προχειρότητα: «βιαζόμαστε», «αιφνιδιάστηκαν οι τοπικοί φορείς». Πού αιφνιδιάστηκαν οι τοπικοί φορείς; Γιατί η Διοικούσα Επιτροπή να ορίζεται από τον Υπουργό; Από πού να ορίζεται, ακριβώς; Να εκλέγεται; Δηλαδή, αύριο, αρχίζει η λειτουργία του πανεπιστημίου.

Αρχίζει ένας θεσμός, ο οποίος δεν έχει κανένα όργανο να επιβλέψει αυτά, που πάει να κάνει στις εκλογές. Δεν έχει ξαναγίνει αυτό, εκτός αν είστε στο επίπεδο της κομμουνιστικής κοινωνίας, κυρία Κεραμέως και δεν το έχω κατανοήσει εγώ. Λέμε πολύ συγκεκριμένα πώς θα γίνουν οι εκλογές

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Κύριε Υπουργέ, για να είμαστε δίκαιοι, για τους τοπικούς φορείς αναφέρθηκε στη Δράμα, όχι εδώ για την Αττική.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θα έρθω και στη Δράμα. Δεν τελειώσαμε. Εκείνο, που δεν θέλω να ακουστεί και πιστεύω ότι η κυρία Κεφαλίδου το είπε, μέσα σε ένταση και εκνευρισμό, είναι ότι με τις ρυθμίσεις αυτές δημιουργούμε, λέει, «θύματα». Θέλει μια προσοχή, όταν χρησιμοποιούμε την ελληνική γλώσσα.

Όσον αφορά αυτά, που είπε, η κυρία Αντωνίου, δεν μπορώ να την παρακολουθήσω, πολλές φορές. Για πρώτη φορά, έχουν δοθεί νέες θέσεις, 500 και 500. Για πρώτη φορά, έχει ανακοπεί αυτό το άγχος των ανθρώπων, ότι στην Ελλάδα δεν γίνεται τίποτα, όσον αφορά αυτά, που γίνονται στην έρευνα, για πρώτη φορά, δημιουργούνται αυτές οι θέσεις και το ερώτημά μας, λέει, είναι πώς θα σταματήσουν να φεύγουν οι άνθρωποι στο εξωτερικό και κυρίως, μην πηγαίνουν από τις άλλες βαθμίδες στα πανεπιστήμια, όταν ξέρουμε ότι με τα ΕΔΙΠ είναι εξαιρετική η εμπειρία.

Με τον κύριο Κυριαζίδη, τα είπαμε για τη Θράκη και να μην το ξαναπούμε. Κοιτάξτε, τώρα, τι έγινε με το θέμα αυτό ,που είπατε. Αυτά ήταν τα τμήματα, που έπρεπε να κλείσουν. Εμείς, για πρώτη φορά, σεβαστήκαμε την πρόταση της Συνόδου των Πρυτάνεων των Τ.Ε.Ι. και είπαμε ορισμένα να μην κλείσουν και τα βάζουμε, τώρα, εκεί που πρέπει να είναι. Η Αρχιτεκτονική Τοπίου πρέπει να είναι σε εφαρμογές. Είναι πολυτεχνικός κλάδος. Αυτό κάνουμε και στις Σέρρες. Στην Άρτα, δεν υπάρχει Αρχιτεκτονική Τοπίου. Γι΄ αυτό και η Αρχιτεκτονική είναι στις πολυτεχνικές σχολές, σε όλα τα πανεπιστήμια και πολυτεχνεία, δηλαδή, στις εφαρμογές. Στην Άρτα, είναι Σχολή Γεωπόνων Τεχνολόγων. Δεν είναι Αρχιτεκτονική Τοπίου, μην τρελαθούμε. Οι Γεωπόνοι - Τεχνολόγοι δεν είναι Αρχιτέκτονες Τοπίου, άρα, είμαστε μια χαρά και ακριβώς αυτό έχουμε κάνει. Ορθολογικοποιήσαμε ένα πράγμα, που ήταν άσχετο. Μπορώ να το ξαναδώ. Αν μου φέρετε κάποια επιχειρήματα σοβαρά επιστημολογικά, μπορούμε να το δούμε.

Η Άρτα είναι άλλο πράγμα. Γεωπόνοι - Τεχνολόγοι δεν είναι το ίδιο με Αρχιτεκτονική Τοπίου. Τι να κάνουμε; Στην Άρτα, είναι κατεύθυνση, δεν είναι Τμήμα και το ξέρετε. Είναι κατεύθυνση και ξέρετε τι «αμαρτία» είναι η κατεύθυνση και ξέρετε από που μας έρχεται η «αμαρτία» της κατεύθυνσης. Το Τμήμα λέγεται, λοιπόν, Γεωπόνων - Τεχνολόγων. Τις κατευθύνσεις τις έχουμε καταργήσει. Οι κατευθύνσεις είναι μια κληρονομιά του «Αθηνά», που καλό είναι κανείς μας να μην τις αναφέρει, γιατί το τίναξε στον αέρα όλο.

Τέλος, όσον αφορά το Τμήμα Οινολογίας, για το οποίο μιλήσατε. Το Τμήμα Οινολογίας είναι από το 2009. Αναρωτηθείτε, λοιπόν, γιατί κανείς δεν του έδωσε θέσεις. Επειδή, για πρώτη φορά, τώρα, εμείς δώσαμε θέσεις, αυτά είναι θέματα τι κάνει το κάθε ίδρυμα. Δεν μπορούμε να ανακατωθούμε εμείς.

ΔΗΜΗΤΡΙΟΣ ΚΥΡΙΑΖΙΔΗΣ: Εποπτεύεται, κύριε Υπουργέ. Είναι επόμενο ότι δεν θα κλείσει;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Κυριαζίδη, έχουν γραφτεί, από τον καθηγητή, το Μάνεση και μετά, μπορεί και πιο νωρίς, εκατοντάδες σελίδες για το τι σημαίνει «εποπτεύεται». Εποπτεύεται δεν σημαίνει «λέει το Υπουργείο και κάνει το Πανεπιστήμιο». Το «εποπτεύεται» είναι ένα πολυσύνθετο θέμα, που σημαίνει ότι εμείς αναγνωρίζουμε στα ακαδημαϊκά θέματα την προτεραιότητα των πανεπιστημίων.

ΔΗΜΗΤΡΙΟΣ ΚΥΡΙΑΖΙΔΗΣ: Δε θα βαρύνει και εσάς, αν κλείσει το Τμήμα Οινολογίας, εφόσον έχει έναν καθηγητή;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Θα το πω δημόσια, θα μας βαρύνει πάρα πολύ. Γι’ αυτό και λέμε να δούμε, μέσα από τις συζητήσεις, που γίνονται, τι προτάσεις έρχονται. Σε όλη τη χώρα, αυτό κάνουμε και εκεί πια, μετά, θα αρχίσουμε να δίνουμε θέσεις. Να σας πω κάτι; Δεν πρόκειται να προχωρήσουμε σε δημιουργία νέων τμημάτων και συγκλίσεις κ.λπ., αν στο χέρι μας δεν έχουμε τις συγκεκριμένες θέσεις, ώστε αυτά τα τμήματα να μπορούν να γίνουν αυτόνομα. Δεν θα αναπαράγουμε το ρεζίλι, που έγινε τόσον καιρό «ιδρύω τμήμα και το αφήνω στην τύχη του». Γι’ αυτό έχουμε και θέσεις, που δίνουμε και στο Πανεπιστήμιο Δυτικής Αττικής και σε όλα τα άλλα, για να ολοκληρώσουν τις προοπτικές τους. Ελπίζω η ομάδα, που άρχισε, να λειτουργεί, ήδη - δεν έχει ακόμη δημοσιευθεί στο ΦΕΚ, πάντως είναι υπό συγκρότηση - θα μας έρθει, με συγκεκριμένη πρόταση, για το συγκεκριμένο Τμήμα και θα πάμε παρακάτω.

ΝΙΚΟΛΑΟΣ ΦΙΛΗΣ: Κύριε Υπουργέ, θέλω να κάνω μια ερώτηση, γιατί δεν καταλαβαίνω κάτι. Αν κατάλαβα καλά, επιμένετε στη διάταξη 19α΄, που αφορά τους τίτλους σπουδών ανώτατης εκπαίδευσης διεθνών οργανισμών στη χώρα μας.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Επιμένω. Θα το δω και στο μεταξύ.

ΝΙΚΟΛΑΟΣ ΦΙΛΗΣ: Το ΜΑΙΧ, στο οποίο αναφερθήκατε, είναι άλλο πράγμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν είναι καθόλου άλλο. Είναι στο ίδιο.

ΝΙΚΟΛΑΟΣ ΦΙΛΗΣ: Το ΜΑΙΧ δεν δίνει προπτυχιακούς τίτλους.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δίνει μεταπτυχιακούς.

ΝΙΚΟΛΑΟΣ ΦΙΛΗΣ: Εδώ μιλάμε ακόμη χειρότερα, πλήρες πανεπιστήμιο ιδιωτικό.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι. Και σε αυτό και λέμε για το μεταπτυχιακό. Δεν λέμε για το προπτυχιακό.

ΝΙΚΟΛΑΟΣ ΦΙΛΗΣ: Όχι, δεν ισχύει. Είναι γενικό. Λέτε «οι τίτλοι σπουδών ανώτατης εκπαίδευσης διεθνών οργανισμών, στους οποίους μετέχει η ελληνική δημοκρατία, είναι ισότιμοι με τους τίτλους σπουδών των ελληνικών δημόσιων ανώτατων εκπαιδευτικών ιδρυμάτων, χωρίς να απαιτείται έκδοση πράξης αναγνώρισης». Όλοι.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ακριβώς.

ΝΙΚΟΛΑΟΣ ΦΙΛΗΣ: Όλοι. Δεν κάνετε κάποια διάκριση.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι. Αυτά τα δύο ιδρύματα και το ΜΑΙΧ και το ευρωπαϊκό κέντρο, δίνουν μεταπτυχιακά μόνο. Δεν δίνουν προπτυχιακά. Αν θέλετε, μπορούμε να το διευκρινίσουμε ότι είναι μόνο για τα μεταπτυχιακά. Κανένα πρόβλημα.

ΝΙΚΟΛΑΟΣ ΦΙΛΗΣ: Όχι, δεν θέλω καμία διευκρίνιση περιπτωσιολογική.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Μα, δεν είναι θέμα περιπτωσιολογίας.

ΝΙΚΟΛΑΟΣ ΦΙΛΗΣ: Επί της αρχής, θέλουμε να πούμε. Δίνετε τίτλους σπουδών, χωρίς καμία αναγνώριση, όταν το Σύνταγμα λέει άλλα πράγματα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κάνετε λάθος.

ΝΙΚΟΛΑΟΣ ΦΙΛΗΣ: Τότε, να γίνει στην Ολομέλεια η συζήτηση. Εδώ παρέλκει και βεβαίως, όχι με γενικές διατάξεις, προσέξτε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν είναι θέμα γενικών διατάξεων.

ΝΙΚΟΛΑΟΣ ΦΙΛΗΣ: Έτσι το περνάτε. Με λοιπές διατάξεις το περνάτε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κοιτάξτε, εμένα μου κάνει εντύπωση η επιμονή σας σε κάτι, το οποίο σας το είπα και δεν θέλετε να απαντήσετε.

ΝΙΚΟΛΑΟΣ ΦΙΛΗΣ: Γιατί το έχω χειριστεί, ως Υπουργός, κύριε Υπουργέ. Το ξέρω καλά το θέμα και γνωρίζω το παρασκήνιο.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δηλαδή;

ΝΙΚΟΛΑΟΣ ΦΙΛΗΣ: Τότε, στην Ολομέλεια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Γιατί όχι, τώρα εδώ;

ΝΙΚΟΛΑΟΣ ΦΙΛΗΣ: Διότι νομίζω ότι μετά τη συζήτηση που έχουμε κάνει και εδώ και όταν χρειάστηκε, καταλάβατε την πολιτική σημασία αυτής της ρύθμισης. Είναι η ιδιωτικοποίηση της Ανώτατης Εκπαίδευσης στην Ελλάδα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εγώ λέω, λοιπόν, να πούμε ότι δεν είμαστε σε θέση να τηρήσουμε τις διεθνείς υποχρεώσεις μας.

ΝΙΚΟΛΑΟΣ ΦΙΛΗΣ: Η διεθνής υποχρέωση δεν είναι πάνω από το Σύνταγμα.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Δεν είπε κανείς ότι είναι πάνω από το Σύνταγμα.

ΝΙΚΟΛΑΟΣ ΦΙΛΗΣ: Αυτό λέτε, τώρα, εσείς. Στο Σύνταγμα είναι το άρθρο 16.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Με την ίδια λογική, δεν πρέπει να αναγνωρίζονται και τα στοιχεία διαφόρων άλλων κολεγίων, έτσι δεν είναι;

ΝΙΚΟΛΑΟΣ ΦΙΛΗΣ: Ως ισότιμα των ελληνικών πανεπιστημίων, εννοείτε;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ως ισοδύναμα.

ΝΙΚΟΛΑΟΣ ΦΙΛΗΣ: Έχετε διαβάσει τη διάταξη;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Ναι, την έχω διαβάσει.

ΝΙΚΟΛΑΟΣ ΦΙΛΗΣ: Λοιπόν, αναγνωρίζουμε κολέγια στην Ελλάδα; Για την Ελλάδα, μιλάμε. Άρα, σε λίγο, θα έχουμε πολλά κολέγια.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κάνετε λάθος. Δεν προκύπτει από πουθενά.

ΝΙΚΟΛΑΟΣ ΦΙΛΗΣ: Εύχομαι να κάνω λάθος εγώ, αλλά θα είναι αργά, αν δεν κάνω λάθος εγώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Θα ήθελα να πω ότι επειδή τυχαίνει να είμαι από τη Λαμία και ακούστηκε για τα Τ.Ε.Ι. Λαμίας, αυτή τη στιγμή, δεν υπάρχει Τ.Ε.Ι. Λαμίας, αλλά υπάρχει το Τ.Ε.Ι. Στερεάς Ελλάδας, που προέκυψε από το σχέδιο «ΑΘΗΝΑ», το 2013, όταν καταργήθηκε και το «χλωμό» Πανεπιστήμιο Στερεάς, τότε. Τώρα, λοιπόν, συμβαίνει αυτό, που είπε ο κ. Υπουργός, τριμελής επιτροπή από τα τρία ιδρύματα, δηλαδή, από το Τ.Ε.Ι. Θεσσαλίας και το Τ.Ε.Ι. Στερεάς συζητούν για την περαιτέρω πορεία - το Τ.Ε.Ι. Στερεάς Ελλάδας προέκυψε από το Τ.Ε.Ι. Λαμίας και το Τ.Ε.Ι. Χαλκίδας - το τι θα προκύψει είναι ένα ζήτημα. Η Στερεά Ελλάδα είναι η μόνη Περιφέρεια από τις 13, που δεν έχει Πανεπιστήμιο. Δεν ανοίγω κανένα θέμα, αυτή τη στιγμή, απλώς και μόνο, το λέω για να καταγραφεί και να ακουστεί.

Το λόγο έχει ο κ. Σκουρλέτης.

ΠΑΝΑΓΙΩΤΗΣ (ΠΑΝΟΣ) ΣΚΟΥΡΛΕΤΗΣ (Υπουργός Εσωτερικών): Σας ευχαριστώ, κύριε Πρόεδρε.

Ο λόγος, που βρίσκομαι εδώ, είναι για να αναφερθώ σε δύο τροπολογίες, οι οποίες είναι καλό να είναι γνωστές στην Επιτροπή, πριν την Ολομέλεια. Ιδιαίτερα, αναφέρομαι στην τροπολογία, με γενικό αριθμό 1486 και ειδικό 150. Στο πρώτο άρθρο της συγκεκριμένης τροπολογίας, γίνεται μια αναφορά, σε εκείνες τις περιπτώσεις των δήμων, που υπάρχει ζήτημα οριοθέτησης των χωρικών αρμοδιοτήτων των Δημοτικών Επιχειρήσεων Ύδρευσης και Αποχέτευσης (ΔΕΥΑ). Υπήρχε μια προθεσμία να υπάρξει αυτή η χωρική αρμοδιότητα, μέχρι το τέλος του 2017 και παρατείνεται, μέχρι το τέλος του 2018. Μιλάμε για δύο με τρεις περιπτώσεις, σε όλη την Ελλάδα. Πρόκειται για Καποδιστριακούς δήμους, που μετεξελίχθηκαν σε Καλλικρατικούς, οι οποίοι δεν πρόλαβαν να ορίσουν τη χωρική αρμοδιότητα των ΔΕΥΑ και έτσι, έχουμε το φαινόμενο σε κάποιους δήμους οι ΔΕΥΑ, όπου υπάρχουν, να είναι υπεύθυνες για ένα μέρος του Δήμου και όχι για όλο. Τώρα, λοιπόν, δίνουμε τη δυνατότητα αυτό να επεκταθεί στο σύνολο των ορίων των δήμων.

Το δεύτερο άρθρο της συγκεκριμένης τροπολογίας αναφέρεται στη Δημοτική Αστυνομία και πρόκειται για μια προσθήκη στη διάταξη της παραγράφου 6 του άρθρου 99 του νόμου 4483/2017, όπου περιορίζεται μόνο στις οργανικές μονάδες επιπέδου διεύθυνσης, η τοποθέτηση υπαλλήλων ΠΕ και ΤΕ του Κλάδου Δημοτικών Αστυνομικών, ως προϊσταμένων και όχι ως προς τις οργανικές μονάδες επιπέδου τμήματος. Γιατί γίνεται αυτό;

Διότι η καθημαγμένη Δημοτική Αστυνομία, από της μνημονιακές πολιτικές της προηγούμενης περιόδου, δεν έχει, αυτή τη στιγμή, την επάρκεια των προσώπων, για να καλύψουν τις θέσεις τμηματαρχών. Άρα, αυτό να γίνεται και από άλλους υπαλλήλους του Δήμου. Επ’ ευκαιρία, σας λέω ότι εμείς βρισκόμαστε σε μια κατεύθυνση ενίσχυσης της Δημοτικής Αστυνομίας, μια και τελικά όλοι έχουμε συνειδητοποιήσει πόσο ολέθριο ήταν να λείψει αυτό το «εργαλείο» από τους δήμους.

Το τρίτο άρθρο αφορά στην επέκταση του γνωστού Προγράμματος «ΘΗΣΕΑΣ», μέχρι τις 30/6/2018. Ήταν ένα επιτυχημένο πρόγραμμα, στο οποίο έγιναν πολλά έργα στην Ελληνική Περιφέρεια, στο πλαίσιο αυτού του προγράμματος. Υπάρχουν κάποιες «ουρές» έργων, οι οποίες πρέπει να ολοκληρωθούν. Κρίνεται, λοιπόν, να δοθεί αυτή η παράταση, μέχρι τις 30/6/2018.

Η δεύτερη τροπολογία έχει γενικό αριθμό 1487 και ειδικό 151 και αναφέρεται σε ένα θέμα απολύτως σαφές με το Υπουργείο Παιδείας. Δίνουμε, με την προτεινόμενη διάταξη, τη δυνατότητα μίσθωσης ακινήτων, για τη στέγαση σχολικών μονάδων Πρωτοβάθμιας και Δευτεροβάθμιας εκπαίδευσης, σε περιοχές, που, ήδη, έχει υπάρξει διαγωνισμός και έχει βγει δύο φορές άγονος και δεν επιτρέπει σε αυτά τα κτίρια, στα οποία δίνεται η δυνατότητα να ενοικιαστούν, όλων των χρήσεων γης, να καλύψουν αυτές ανάγκες. Παρόλα αυτά, βέβαια, τα κτίρια αυτά πρέπει να κρίνονται κατάλληλα, για να μπορέσουν να αποτελέσουν σχολικές μονάδες. Είναι κάποιες περιπτώσεις κάποιων τέτοιων δήμων. Αυτή η διάταξη υπάρχει γενικώς για το δημόσιο και τώρα επεκτείνεται και στο χώρο της εκπαίδευσης. Σας ευχαριστώ.

ΘΑΝΑΣΗΣ ΜΙΧΕΛΗΣ (Αντιπρόεδρος της Επιτροπής): Ευχαριστούμε, τον Υπουργό Εσωτερικών, τον κ. Σκουρλέτη.

Κυρίες και κύριοι συνάδελφοι, ολοκληρώθηκε η συζήτηση επί των άρθρων του νομοσχεδίου.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1, 2, 5, 6, 7, 10, 12, 14, 15,16, 18, 30, 32, 33 και 34 γίνονται δεκτά, ως έχουν, κατά πλειοψηφία.

Τα άρθρα 3, 4, 8, 9, 11, 13, 17, 19, 20, 21 έως 29 και 31, όπως τροποποιήθηκαν, από τον κ. Υπουργό, γίνονται δεκτά κατά πλειοψηφία.

Επίσης, οι τροπολογίες, με γενικό και ειδικό αριθμό 1486/150 και 1487/151, γίνονται δεκτές κατά πλειοψηφία.

Το ακροτελεύτιο άρθρο γίνεται δεκτό, κατά πλειοψηφία.

Επομένως, το σχέδιο νόμου έγινε δεκτό επί της αρχής και επί των άρθρων, κατά πλειοψηφία.

Γίνεται δεκτό και στο σύνολό του.

Συνεπώς, το σχέδιο νόμου του Υπουργείου Παιδείας, Έρευνας και Θρησκευμάτων «Ίδρυση Πανεπιστημίου Δυτικής Αττικής και άλλες διατάξεις» έγινε δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Βαγενά Άννα, Βάκη Φωτεινή, Γεννιά Γεωργία, Γεωργοπούλου – Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά – Σιωροπούλου Χρυσούλα, Ψυχογιός Γεώργιος, Μηταφίδης Τριαντάφυλλος, Μιχελής Αθανάσιος, Παπαδόπουλος Νικόλαος, Σεβαστάκης Δημήτριος, Σκουρολιάκος Παναγιώτης (Πάνος), Στέφος Ιωάννης, Τζούφη Μερόπη, Φίλης Νικόλαος, Ανδριανός Ιωάννης, Αντωνίου Μαρία, Αυγενάκης Ελευθέριος, Βλάσσης Κωνσταντίνος, Καραμανλή Άννα, Κεραμέως Νίκη, Κυριαζίδης Δημήτριος, Στύλιος Γεώργιος, Γρηγοράκος Λεωνίδας, Ηλιόπουλος Παναγιώτης, Κατσίκης Κωνσταντίνος, Μεγαλομύστακας Αναστάσιος και Μαυρωτάς Γεώργιος.

Τέλος και περί ώρα 15.35΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΘΑΝΑΣΙΟΣ ΜΙΧΕΛΗΣ ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ**